(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΠΘ΄

Παρασκευή, 26 Σεπτεμβρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 29 Σεπτεμβρίου του 2025, σελ.   
2. Συζήτηση επικαίρων ερωτήσεων:  
 α) Προς τον Υπουργό Μετανάστευσης και Ασύλου με θέμα: «Για την προστασία των χιλιάδων προσφύγων και μεταναστών που φτάνουν στην Κρήτη», σελ.   
 β) Προς τον Υπουργό Υποδομών και Μεταφορών με θέμα: «Ζητήματα ασφάλειας και λειτουργίας των υποδομών του αεροδρομίου "Μακεδονία"», σελ.   
 γ) Προς τον Υπουργό Εξωτερικών:  
 i. με θέμα: «Καταδικάζει το Υπουργείο Εξωτερικών τις δηλώσεις του κ. Γεωργιάδη περί ‘δυσκολίας’ στην αναγνώριση του Διεθνούς Ποινικού Δικαστηρίου;», σελ.   
 ii. με θέμα: «Η εμμονή της Κυβέρνησης να αρνείται την διάπραξη Γενοκτονίας στη Γάζα παρά τις σαφείς διαπιστώσεις του Πορίσματος Εμπειρογνωμόνων του ΟΗΕ και η διαφωνία της με τις πρώτες οικονομικές κυρώσεις κατά του Ισραήλ που προτείνει η Ευρωπαϊκή Επιτροπή», σελ.   
 δ) Προς τον Υπουργό Αγροτικής Ανάπτυξης και Τροφίμων:  
 i. με θέμα: «Τελεσίγραφο της Κομισιόν και καθυστερήσεις πληρωμών από τον ΟΠΕΚΕΠΕ Ο κίνδυνος οικονομικής και θεσμικής κρίσης για τις αγροτικές επιδοτήσεις» , σελ.   
 ii. με θέμα: «Χάος και καθυστερήσεις στις πληρωμές αγροτικών ενισχύσεων ? Νέα πρόστιμα, αβεβαιότητα και οικονομική ασφυξία για τους παραγωγούς», σελ.   
 iii. με θέμα: «Κίνδυνος αναστολής πληρωμών των αγροτικών επιδοτήσεων από την Κομισιόν ? ανεπαρκές το σχέδιο δράσης για τον ΟΠΕΚΕΠΕ. Τι θα κάνει η κυβέρνηση;», σελ.   
 iv. με θέμα: «H θανάτωση 300.000 αιγοπροβάτων λόγω της νόσου της Ευλογιάς, αντί μέτρων πρόληψης και προστασίας της κτηνοτροφίας», σελ.   
 v. με θέμα: «H μη ενεργοποίηση Ευρωπαϊκών μηχανισμών στήριξης και η θανάτωση 300.000 αιγοπροβάτων λόγω της νόσου της Ευλογιάς, αντί μέτρων πρόληψης και προστασίας της κτηνοτροφίας», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
 Κατάθεση Εκθέσεως Διαρκούς Επιτροπής: Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την Έκθεσή της επί του σχεδίου νόμου του Υπουργείου Εθνικής Άμυνας « Έγκριση σχεδίων Συμβάσεων στον τομέα της άμυνας για την τροποποίηση των υπό στοιχεία 016Β/21 και 017Β/21 Συμβάσεων για την προμήθεια φρεγατών τύπου «FDI HN» και την εν συνεχεία υποστήριξη τους», σελ.

ΠΡΟΕΔΡΕΥΟΝΤΕΣ

ΓΕΡΟΒΑΣΙΛΗ Ο. , σελ.

ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
  
 ΓΕΡΟΒΑΣΙΛΗ Ό. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΠΟΥΡΑΣ Α. , σελ.   
 ΤΣΙΑΡΑΣ Κ. , σελ.   
  
Β. Επί των επικαίρων ερωτήσεων:

ΑΝΑΓΝΩΣΤΟΠΟΥΛΟΥ Α. , σελ.   
 ΔΕΛΗΣ Ι. , σελ.   
 ΚΑΖΑΜΙΑΣ Α. , σελ.   
 ΚΟΚΚΑΛΗΣ Β. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΟΒΕΡΔΟΣ Ι. , σελ.   
 ΠΛΕΥΡΗΣ Α. , σελ.   
 ΣΤΑΡΑΚΑ Χ. , σελ.   
 ΣΥΝΤΥΧΑΚΗΣ Ε. , σελ.   
 ΤΑΧΙΑΟΣ Ν. , σελ.   
 ΤΣΙΑΡΑΣ Κ. , σελ.   
 ΧΑΡΙΤΣΗΣ Α. , σελ.

Γ. ΠΑΡΕΜΒΑΣΕΙΣ:  
  
 ΑΚΡΙΤΑ Έ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΠΘ**΄**

Παρασκευή 26 Σεπτεμβρίου 2025

Αθήνα, σήμερα στις 26 Σεπτεμβρίου 2025, ημέρα Παρασκευή και ώρα 9.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 25-9-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΠΗ΄ συνεδριάσεώς του, της Πέμπτης 25 Σεπτεμβρίου 2025, σε ό,τι αφορά την ψήφιση στο σύνολο των σχεδίων νόμων: α) «Ενίσχυση των υπηρεσιών των Αναπτυξιακών Προγραμμάτων και συναφή οργανωτικά και διοικητικά ζητήματα και λοιπές διατάξεις» και β) «Κύρωση της από 19.3.2025 Επιμέρους Σύμβασης Δωρεάς - Έργο ΧΙΙΙ μεταξύ του Ελληνικού Δημοσίου, του Ιδρύματος "Κοινωφελές Ίδρυμα Σταύρος Σ. Νιάρχος" και του νομικού προσώπου δημοσίου δικαίου «Πανεπιστημιακό Γενικό Νοσοκομείο "Αττικόν" - Γ.Ν. Δυτικής Αττικής "Αγία Βαρβάρα"»»)

Πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 29 Σεπτεμβρίου του 2025.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1366/17-9-2025 επίκαιρη ερώτηση του Βουλευτή Ιωαννίνων της Κοινοβουλευτικής Ομάδας της Νέας Δημοκρατίας κ. Γεωργίου Αμυρά προς τον Υπουργό Περιβάλλοντος και Ενέργειας με θέμα: «Ειδική Περιβαλλοντική Μελέτη και έκδοση Προεδρικού Διατάγματος για την προστασία της λίμνης Παμβώτιδας».

2. Η με αριθμό 1362/16-9-2025 επίκαιρη ερώτηση του Βουλευτή Κιλκίς της Κοινοβουλευτικής Ομάδας του ΠΑΣΟΚ – Κινήματος Αλλαγής κ. Πέτρου Παππά προς την Υπουργό Κοινωνικής Συνοχής και Οικογένειας με θέμα: «Αδικαιολόγητη υποχρέωση προσκόμισης Τεχνικής Περιγραφής και Βεβαίωσης Μηχανικού για επιλέξιμες παρεμβάσεις του Προγράμματος “Προσβασιμότητα κατ’ οίκον” που αφορούν άτομα με αναπηρία όρασης».

3. Η με αριθμό 1359/16-9-2025 επίκαιρη ερώτηση του Βουλευτή Αργολίδος της Κοινοβουλευτικής Ομάδας του ΣΥΡΙΖΑ – Προοδευτικής Συμμαχίας κ. Γεωργίου Γαβρήλου προς την Υπουργό Εργασίας και Κοινωνικής Ασφάλισης με θέμα: «Πόσο ακόμη θα ανέχονται τις άδικες κρατήσεις οι συνταξιούχοι της Εθνικής Τράπεζας;».

4. Η με αριθμό 1381/22-9-2025 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Εσωτερικών με θέμα: «Να τοποθετηθούν άμεσα σχολικά λεωφορεία στους Δήμους της Ανατολικής Αττικής».

5. Η με αριθμό 1361/16-9-2025 επίκαιρη ερώτηση του Βουλευτή Έβρου της Κοινοβουλευτικής Ομάδας της Ελληνικής Λύσης – Κυριάκος Βελόπουλος, κ. Παράσχου Παπαδάκη προς τον Υπουργό Εθνικής Οικονομίας και Οικονομικών με θέμα: «Άδικη εξαίρεση του οικισμού της Νέας Βύσσας, του Δήμου Ορεστιάδας, του Ν. Έβρου, από τις εξαγγελίες του Πρωθυπουργού περί μείωσης, κατά 50%, του ΕΝΦΙΑ το 2026 και πλήρη κατάργησή του το 2027, όπου αφορά σε οικισμούς κάτω των 1.500 κατοίκων».

6. Η με αριθμό 1358/15-9-2025 επίκαιρη ερώτηση της Βουλευτού Β3΄ Νοτίου Τομέα Αθηνών της Κοινοβουλευτικής Ομάδας της Νέας Αριστεράς κ. Θεανώς Φωτίου προς την Υπουργό Κοινωνικής Συνοχής και Οικογένειας με θέμα: «Να ανεγερθούν στα μεγάλα ελεύθερα οικόπεδα του οικισμού του Ολυμπιακού Χωριού κοινωνικές κατοικίες και όχι να δοθούν σε μεγαλοεπενδυτές για MALL υπερτοπικού χαρακτήρα».

7. Η με αριθμό 1377/20-9-2025 επίκαιρη ερώτηση του Προέδρου της Κοινοβουλευτικής Ομάδας της Νίκης και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Εθνικής Οικονομίας και Οικονομικών με θέμα: «Κατάργηση ΕΝΦΙΑ από πανάκριβες νησιωτικές περιοχές».

8. Η με αριθμό 1360/16-9-2025 επίκαιρη ερώτηση της ανεξάρτητης Βουλευτού Βοιωτίας κ. Παναγιούς (Γιώτας) Πούλου προς τον Υπουργό Εθνικής Οικονομίας και Οικονομικών με θέμα: «Απαράδεκτη αδράνεια και συνεχιζόμενη καθυστέρηση στην παραχώρηση του Διοικητηρίου Λιβαδειάς στην Περιφέρεια Στερεάς Ελλάδας».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1376/19-9-2025 επίκαιρη ερώτηση του Βουλευτή Β3΄ Νοτίου Τομέα Αθηνών της Κοινοβουλευτικής Ομάδας του ΠΑΣΟΚ – Κινήματος Αλλαγής κ. Παύλου Χρηστίδη προς την Υπουργό Εργασίας και Κοινωνικής Ασφάλισης με θέμα: «Οι ανυποψίαστοι ασφαλισμένοι της απάτης στο ΙΚΑ Καλλιθέας γίνονται θύματα του νόμου Κατρούγκαλου».

2. Η με αριθμό 1363/16-9-2025 επίκαιρη ερώτηση του Βουλευτή Ηρακλείου της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Χαράλαμπου (Χάρη) Μαμουλάκη προς τον Υπουργό Εθνικής Οικονομίας και Οικονομικών με θέμα: «Πόροι Ταμείου Ανάκαμψης – Παραμένουν εκτός κυβερνητικού σχεδιασμού οι μικρομεσαίες επιχειρήσεις».

3. Η με αριθμό 1388/22-9-2025 επίκαιρη ερώτηση της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Παρασκευής Δάγκα προς τον Υπουργό Υγείας με θέμα: «Να ανακληθεί η μετακίνηση της συνδικαλίστριας στον Εθνικό Οργανισμό Πρόληψης και Αντιμετώπισης Εξαρτήσεων (Ε.Ο.Π.Α.Ε.)».

4. Η με αριθμό 1383/22-9-2025 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Αθανασίου (Νάσου) Ηλιόπουλου προς τον Υπουργό Κλιματικής Κρίσης και Πολιτικής Προστασίας με θέμα: «Διώξεις και ΕΔΕ σε βάρος πυροσβεστών που ασκούν κριτική στον επιχειρησιακό σχεδιασμό».

5. Η με αριθμό 1384/22-9-2025 επίκαιρη ερώτηση του Βουλευτή Δράμας της Κοινοβουλευτικής Ομάδας του ΠΑΣΟΚ – Κινήματος Αλλαγής κ. Αναστασίου (Τάσου) Νικολαΐδη προς τον Υπουργό Εσωτερικών με θέμα: «Χορήγηση από την Αυτοδιοίκηση οικονομικού επιδόματος αντί παροχών για στέγαση και σίτιση ως κίνητρο προσέλκυσης ιατρών άγονων ειδικοτήτων σε άγονα Νοσοκομεία».

6. Η με αριθμό 1372/19-9-2025 επίκαιρη ερώτηση του Βουλευτή Κορινθίας της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Γεωργίου Ψυχογιού προς τον Υπουργό Αγροτικής Ανάπτυξης και Τροφίμων με θέμα: «Άμεση παρέμβαση και στήριξη των λεμονοπαραγωγών της Κορινθίας για την τεράστια ζημιά που έχουν υποστεί λόγω καρπόπτωσης».

7. Η με αριθμό 1373/19-9-2025 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Μιλτιάδη (Μίλτου) Ζαμπάρα προς τον Υπουργό Περιβάλλοντος και Ενέργειας με θέμα: «Υποθήκευση της διαχείρισης αποβλήτων σε μονάδες καύσης με εκρηκτικό κόστος για πολίτες και ΟΤΑ».

8. Η με αριθμό 1374/19-9-2025 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Γεωργίου Καραμέρου προς τον Υπουργό Εσωτερικών με θέμα: «Νέο φιάσκο Κυβέρνησης και διοίκησης Χαρδαλιά στην Περιφέρεια Αττικής με τα δρομολόγια μεταφοράς των μαθητών στην Ανατολική Αττική».

9. Η με αριθμό 1386/22-9-2025 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Μιλτιάδη (Μίλτου) Ζαμπάρα προς τον Υπουργό Περιβάλλοντος και Ενέργειας με θέμα: «Για ποιον λόγο το Υ.Π.ΕΝ έχασε πρόγραμμα 100 εκατομμυρίων ευρώ από το Ταμείο Ανάπτυξης για το πρόγραμμα ‘Απόλλων’».

10. Η με αριθμό 1387/22-9-2025 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Μιλτιάδη (Μίλτου) Ζαμπάρα προς τον Υπουργό Περιβάλλοντος και Ενέργειας με θέμα: «Η Ναυπακτία ‘βουλιάζει’ από την άναρχη εγκατάσταση Ανανεώσιμων Πηγών Ενέργειας ».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 4474/3-4-2025 ερώτηση της Βουλευτού Β3΄ Νότιου Τομέα Αθηνών της Κοινοβουλευτικής Ομάδας της Νέας Αριστεράς κ. Θεανώς Φωτίου προς την Υπουργό Εργασίας και Κοινωνικής Ασφάλισης με θέμα: «Να επανασχεδιαστεί και να ξαναξεκινήσει το πρόγραμμα της ΔΥΠΑ που προωθεί ανέργους 55 ετών και άνω σε δήμους, για τον συνολικό αριθμό των εργαζόμενων που ζητεί η Κεντρική Ένωση Δήμων Ελλάδος (Κ.Ε.Δ.Ε.)».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων, η κ. Χριστίνα Τσάκωνα, ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 26 Σεπτεμβρίου 2025, οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 1385/22-9-2025 επίκαιρη ερώτηση θα απαντηθεί από τον Υπουργό Μετανάστευσης και Ασύλου κ. Αθανάσιο Πλεύρη.

Οι υπ’ αριθμόν 1370/19-9-2025, 1378/21-9-2025, 1382/22-9-2025, 1390/22-9-2025 και 1391/22-9-2025 επίκαιρες ερωτήσεις θα απαντηθούν από τον Υπουργό Αγροτικής Ανάπτυξης και Τροφίμων κ. Κωνσταντίνο Τσιάρα.

Οι υπ’ αριθμόν 1367/17-9-2025 και 1389/22-9-2025 επίκαιρες ερωτήσεις θα απαντηθούν από τον Υφυπουργό Εξωτερικών κ. Ιωάννη-Μιχαήλ Λοβέρδο.

Η υπ’ αριθμόν 7674/21-7-2025 ερώτηση (κατ’ άρθρο 130 παράγραφο 5 του Κανονισμού της Βουλής) θα απαντηθεί από τον Υφυπουργό Υποδομών και Μεταφορών κ. Νικόλαο Ταχιάο.

Κατόπιν αυτών, θα συζητήσουμε τώρα την τρίτη με αριθμό 1385/22-9-2025 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Μετανάστευσης και Ασύλου με θέμα: «Για την προστασία των χιλιάδων προσφύγων και μεταναστών που φτάνουν στην Κρήτη».

Ορίστε, κύριε Συντυχάκη, έχετε τον λόγο για την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Καλημέρα σε όλους.

Ευχαριστώ, κύριε Πρόεδρε.

Κύριε Υπουργέ, οι εικόνες ντροπής στην Αγυιά Χανίων, όπως και στο κτίριο του παλαιού «Ψυγείου» στο λιμάνι του Ηρακλείου, καθώς και στο παλιό Λιμεναρχείο Ρεθύμνου, με χιλιάδες απελπισμένους πρόσφυγες, μετανάστες, παιδιά, γυναίκες ανάμεσά τους, να στοιβάζονται σε εντελώς ακατάλληλες και επικίνδυνες συνθήκες, προσβάλλουν κάθε έννοια ανθρωπιάς και πολιτισμού.

Το απαράδεκτο μέτρο της αναστολής της διαδικασίας ασύλου, χωρίς καταγραφή, οδηγώντας ουσιαστικά στον εγκλωβισμό και τη φυλάκιση χιλιάδων ανθρώπων, έχει χρεοκοπήσει. Είναι ένα μέτρο που παραβιάζει κάθε έννοια Διεθνούς Δικαίου και της Συνθήκης της Γενεύης για τους πρόσφυγες και, κατά την άποψή μας, πρέπει άμεσα να καταργηθεί.

Οι πανηγυρισμοί της Κυβέρνησής σας, που εξακολουθεί ακόμα και τώρα να μιλάει για την επιτυχία της μεταναστευτικής πολιτικής, είναι άκρως προκλητικοί και επικίνδυνοι. Κανένα μέτρο δεν έχετε πάρει, ενώ οι κίνδυνοι είναι γνωστοί τουλάχιστον από το φθινόπωρο του ’24, όπως άλλωστε η δική σας Κυβέρνηση σημείωνε σε σχετική έκθεσή της στο Ευρωπαϊκό Κοινοβούλιο.

Η Κυβέρνηση έχει την αποκλειστική ευθύνη για τη βασανιστική και επικίνδυνη μεταγωγή των κρατούμενων, μεταναστών και προσφύγων, από την Κρήτη στην Καβάλα, σε αυτό το γνωστό ταξίδι-μαρτύριο τριανταπέντε ωρών χωρίς αερισμό. Έχει την αποκλειστική ευθύνη για τη συντέλεση των κινδύνων στην υγεία αυτών των ανθρώπων, όπως και στη δημόσια υγεία, με την εξάπλωση μεταδοτικών μολυσματικών ασθενειών, για τις συμπλοκές εξαθλιωμένων ανθρώπων για ένα πιάτο φαΐ.

Οι καταγγελίες που έρχονται από τους εργαζόμενους του Οργανισμού Ανάπτυξης Κρήτης, των υγειονομικών, των εθελοντών του Ερυθρού Σταυρού και των λιμενικών, είναι αποκαλυπτικές. Γιατροί και κλιμάκιο του Ερυθρού Σταυρού αναγκάστηκαν να αποχωρήσουν. Η Ένωση του Λιμενικού Σώματος στο Ηράκλειο και στα Χανιά κάνει λόγο για ντροπιαστικές και επικίνδυνες συνθήκες.

Αυτές τις συνθήκες φυσικά εκμεταλλεύονται και οι διάφορες ακροδεξιές και φασιστικές δυνάμεις, όπως και την αποφυλάκιση του αρχι-ναζί Μιχαλολιάκου, για να χύνουν ρατσιστικό δηλητήριο και να εντείνουν την εγκληματική τους δράση.

Η δήθεν αποσυμφόρηση που μεταφέρει την αθλιότητα σε άλλες δομές- φυλακές στην ενδοχώρα χωρίς την εξασφάλιση στοιχειωδών δικαιωμάτων αυτών των ανθρώπων, είναι το ίδιο απαράδεκτη. Τα σχέδια για τη δημιουργία νέων δομών- φυλακών hot spot διαλογής στην Κρήτη είναι η διαιώνιση της ίδιας αθλιότητας, βαρβαρότητας, συνέχιση της μετακύλισης των ευθυνών της Κυβέρνησης και της Ευρωπαϊκής Ένωσης στις τοπικές κοινωνίες.

Εξάλλου, οι πρόσφατες δηλώσεις της αρμόδιας Υφυπουργού Μετανάστευσης και Ασύλου, της κ. Βολουδάκη, που συνέδεσε την κατάσταση με τις γεωπολιτικές εξελίξεις, τα ενεργειακά ζητήματα, με την υπόθεση της Chevron και το παράνομο τουρκολιβυκό μνημόνιο, συνιστούν ομολογία των επικίνδυνων γεωπολιτικών παζαριών που παίζονται στις πλάτες των ξεριζωμένων ανθρώπων. Η διαλυτική κατάσταση στη Λιβύη, μετά από την ιμπεριαλιστική επέμβαση του ΝΑΤΟ, των Ηνωμένων Πολιτειών, της Ευρωπαϊκής Ένωσης έχει τη σφραγίδα της σημερινής Κυβέρνησης, αλλά και των προηγούμενων.

Εδώ μιλάμε για έναν ξεριζωμό εκατοντάδων χιλιάδων Παλαιστινίων από την απάνθρωπη γενοκτονία και τους ανελέητους βομβαρδισμούς σε βάρος ενός ολόκληρου λαού, η κατάσταση στη Συρία, στο Σουδάν, το αιματοκύλισμα που συνεχίζεται στην Ουκρανία, οι προβλεπόμενες δαπάνες 800 δισεκατομμυρίων ευρώ του ReArm Europe για τους νέους πολέμους που προοιωνίζουν ακόμα περισσότερο ξεριζωμό για τους λαούς.

Για την αντιμετώπιση, λοιπόν, της κατάστασης στην Κρήτη και την προστασία των εξαθλιωμένων ανθρώπων, για να σταματήσει η Κρήτη να είναι αποθήκη ψυχών, απαιτείται η δημιουργία προσωρινών χώρων φιλοξενίας όπου θα είναι εξασφαλισμένη με ευθύνη του κράτους η καταγραφή των αναγκών τους, η προστασία της υγείας, η σίτιση, η διερμηνεία, η νομική αρωγή, η απόδοση ασύλου με βάση τη Συνθήκη της Γενεύης για τους πρόσφυγες, η χορήγηση όλων των απαραίτητων εγγράφων για να μπορούν να ταξιδεύουν στις χώρες του πραγματικού προορισμού τους και φυσικά, να καταργηθεί το μέτρο αναστολής των διαδικασιών ασύλου.

Σας ρωτάμε, λοιπόν, κύριε Υπουργέ: Τι μέτρα προτίθεται να πάρει η Κυβέρνηση για την προστασία των χιλιάδων προσφύγων και μεταναστών που φτάνουν στην Κρήτη.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Συντυχάκη.

Κύριε Υπουργέ, έχετε τον λόγο για την απάντησή σας.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Ευχαριστώ, κύριε Πρόεδρε.

Θα μου επιτρέψετε, κυρίες και κύριοι συνάδελφοι, να ξεκινήσω σήμερα λέγοντας ότι συμπληρώνονται τριάντα έξι χρόνια από τη δολοφονία του Παύλου Μπακογιάννη από τον εγκληματία Κουφοντίνα, τρομοκράτη της «17 Νοέμβρη», του οποίου κάποιοι τα δικαιώματα συχνά επικαλούνται.

Είναι ένας εγκληματίας δειλός που έμαθε να σκοτώνει πίσω από ένα πιστόλι, χωρίς να έχει το θάρρος ούτε να βλέπει τα θύματά του. Απέδειξε ότι είναι απολύτως δειλός διότι όταν εκβίασε την ελληνική πολιτεία με την υποτιθέμενη απεργία πείνας του, μόλις είδε ότι δεν ικανοποιούνταν τα αιτήματά του τη σταμάτησε. Γιατί οι δειλοί αυτοί τρομοκράτες ξέρουν να σκοτώνουν ανθρώπους, αλλά δεν τολμούν να κινδυνεύει η ζωή τους. Βρίσκεται στο σημείο το οποίο πρέπει να βρίσκεται, όπως όλοι οι εγκληματίες στερούν από συζύγους άντρα, από παιδιά πατέρα και γενικότερα χτυπάνε τη δημοκρατία. Ήρθε η ώρα πια να πούμε ότι η θέση αυτού του ανθρώπου είναι εκεί και να σταματήσουν κάποιοι να τον χαϊδεύουν.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Και του Μιχαλολιάκου για τον Φύσσα.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Επειδή είπα «να τον χαϊδεύουν», βλέπω ότι ενοχληθήκατε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Και του Μιχαλολιάκου για τον Φύσσα.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Βλέπω ότι ενοχληθήκατε.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Σήμερα είναι η δολοφονία του Μπακογιάννη. Σήμερα. Και τον δολοφόνησε ο Κουφοντίνας που η δική σας νεολαία έκανε πορείες ότι «γεννήθηκαν 17 Νοέμβρη» για να αποφυλακιστεί όταν έκανε απεργία πείνας, που εκβίαζε την Ελληνική Κυβέρνηση.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Μην πιάνεις την Αριστερά στο στόμα σου!

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Τον Κουφοντίνα που του δίνατε άδεια, που τον βλέπατε και που τον θεωρείτε πολιτικό κρατούμενο. Δεν είναι πολιτικός κρατούμενος. Ένα κάθαρμα δολοφόνος είναι, που βρίσκεται εκεί που πρέπει να είναι.

Έρχομαι τώρα στην ερώτησή σας.

Πρώτα απ’ όλα, κύριε Συντυχάκη, πάμε να δούμε τα νούμερα. Γιατί ακούω για «χιλιάδες» και από άλλους ότι «έχει πνιγεί το νησί». Πάμε να δούμε, λοιπόν, τα νούμερα. Την εβδομάδα πριν την αναστολή ασύλου μπήκαν δύο χιλιάδες εξακόσιοι σαράντα δύο παράνομοι μετανάστες στην Κρήτη. Όλον τον Αύγουστο και όλον τον Σεπτέμβριο σήμερα είμαστε στις δύο χιλιάδες εκατόν πενήντα. Πεντακόσιοι λιγότεροι από μια βδομάδα. Σε μια βδομάδα μπήκαν δύο χιλιάδες εξακόσιοι σαράντα δύο και δύο χιλιάδες εκατόν πενήντα όλον τον Αύγουστο όλον τον Σεπτέμβριο. Μέχρι τώρα. Έχουν μείνει δυο τρεις ημέρες. Για την ακρίβεια έχουμε χίλιους τετρακόσιους εξήντα εννιά μέχρι τώρα το Σεπτέμβριο και είχαμε εξακόσιους εβδομήντα τέσσερις τον Αύγουστο. Σε εσάς κιόλας, στο Ηράκλειο, ξέρετε πόσοι έχουν μπει όλο τον Σεπτέμβριο; Έχουν μπει εκατόν εξήντα οκτώ. Μιλούσατε πριν για χιλιάδες που στοιβάζονται χιλιάδες. Εκατόν εξήντα οκτώ στο Ηράκλειο. Στη δε Αγιά χίλιοι εκατόν ογδόντα ένας.

Συνεπώς, σε όλο το διάστημα που υπάρχει αναστολή ασύλου ήταν ο λιγότερος κόσμος ο οποίος υπήρχε στην Κρήτη. Ο λιγότερος. Μόνο για τρεις τέσσερις μέρες την προηγούμενη εβδομάδα υπήρξε κόσμος πάνω από χίλιους διακόσιους, χίλιους τριακόσιους να βρίσκεται επειδή υπήρχε και προηγούμενος πληθυσμός που είχε μείνει από τον Αύγουστο. Και μέσα σε πέντε μέρες άδειασε το νησί. Σήμερα που μιλάμε, αν δεν έχει αδειάσει, μιλάμε να είναι εκατό, διακόσια άτομα. Δεν είναι παραπάνω. Άρα, τι λέτε για τις άθλιες συνθήκες παίρνοντας εικόνα μιας-δύο ημερών;

Μου κάνει εντύπωση και κάτι άλλο που λέτε. Λέτε για προσωρινές δομές. Γιατί προσωρινές δομές στην Κρήτη; Γιατί η Κρήτη, δηλαδή, να μην έχει μόνιμες δομές; Προφανώς, ο κόσμος θα μεταφέρεται, αλλά σε μια πρώτη φάση θα μείνει. Το Ηράκλειο γιατί να μην έχει δομή; Εγώ πήρα απάντηση από τον δήμαρχο Ηρακλείου που μου δήλωσε αδυναμία ότι ο Δήμος Ηρακλείου δεν έχει χώρο που μπορεί να διαθέσει προσωρινά και θα πρέπει να μισθώσει το Υπουργείο Μετανάστευσης.

Κύριε Συντυχάκη, εσείς είστε Βουλευτής Ηρακλείου. Το ξέρετε το Ηράκλειο. Υποδείξτε μου έναν χώρο τώρα για προσωρινή φιλοξενία. Τον χώρο που θα υποδείξετε εσείς σε τρεις ημέρες το Υπουργείο Μετανάστευσης θα τον έχει έτοιμο. Όμως, θα μου υποδείξετε χώρο. Θα πείτε, ναι, στο Ηράκλειο που εκλέγομαι Βουλευτής, εκεί μπορούν αξιοπρεπώς να μείνουν μετανάστες. Γιατί χίλια τετρακόσια εξήντα εννέα άτομα όλο τον Σεπτέμβριο για την Κρήτη είναι μια ξενοδοχειακή μονάδα, να συνεννοηθούμε.

Χάρη στα μέτρα τα οποία πάρθηκαν μπόρεσε να περάσει το καλοκαίρι στην Κρήτη. Γιατί αν οδηγούμαστε στις αρχικές ροές των δύο χιλιάδων εξακοσίων σαράντα δύο σε μια βδομάδα και είχαμε αυτές τις ροές, τότε να δω τι θα λέγανε οι συμπολίτες σας στην Κρήτη εάν δεν είχαμε πράξει τίποτα και παρακολουθούσαμε. Και με τη διπλωματία και με τις συνεννοήσεις με την άλλη πλευρά και με το μέτρο της αναστολής το οποίο ήταν απαραίτητο, ακριβώς γιατί δεν υπάρχει δομή στην Κρήτη, διαχειριστήκαμε μια κατάσταση.

Προφανώς, θα μπορούσα να σας απαντήσω για τις μεταφορές ότι δεν είναι καθόλου αρμοδιότητα του Υπουργείου. Γιατί όταν έχουμε αναστολή ασύλου τις μεταφορές, το γνωρίζετε, δεν τις κάνει το Υπουργείο Μετανάστευσης. Το Υπουργείο Μετανάστευσης κάνει τώρα τις μεταφορές σε όσους εξαιρέσαμε από την αναστολή ασύλου, άτομα με προσφυγικό προφίλ και βλέπετε πόσο γρήγορα έγιναν οι μεταφορές. Οι μεταφορές όταν οι άλλοι είναι κρατούμενοι, γίνεται με τις διαδικασίες των κρατουμένων.

Εντάξει, μην τραγικοποιούμε καταστάσεις. Πεζοναύτης ήμουν σε αυτά τα αρματαγωγά και ήμουν και τριάντα - τριάντα πέντε ώρες. Προφανώς οι μεταφορές γινόντουσαν τη στιγμή του Αυγούστου που δεν υπήρχαν και εισιτήρια στα πλοία με τον καλύτερο δυνατό τρόπο.

Κύριε Συντυχάκη, εύκολα λέτε «δώστε τους χαρτιά να πάνε εκεί που θέλουν». Κι αν θέλουν να μείνουν στην Κρήτη; Πιστέψτε με, οι Σουδανοί, επειδή δεν έχουν διαδρομή, είναι καινούργια μεταναστευτική ροή, δεν τους ενδιαφέρει να φύγουν από τη χώρα. Μην νομίζετε ότι θέλουν να πάνε στη Γερμανία. Γερμανία θέλουν να πάνε άλλοι που έχουν συγγενείς. Θέλουν να μείνουν εδώ. Αν θέλουν να μείνουν στην Κρήτη, κύριε Συντυχάκη, πείτε μου πού να μείνουν. Γιατί να μεταφερθούν; Θέλετε ανθρώπινες συνθήκες. Τι θέλετε; Θέλετε να υποδείξετε και να βρούμε τρία πεντάστερα ξενοδοχεία στο Ηράκλειο να τους βάλουμε;

Αυτή, λοιπόν, η πολιτική σας η εύκολη, «πάρτε τους, άστε τους, θα φύγουν», δεν υπάρχει.

Είναι προφανές ότι αυτήν τη στιγμή προτεραιότητα του Υπουργείου είναι να προστατεύσει τους Έλληνες, κύριε Συντυχάκη, που ταλαιπωρούνται. Θα βρίσκονται σε κλειστές δομές με το νέο νομοσχέδιο όσοι δεν δικαιούνται άσυλο. Μόλις απορρίπτεται το άσυλο τους, όπως αυτοί που είναι τώρα στη Σιντική, που είναι Αιγύπτιοι, που είναι Πακιστανοί, που είναι από το Μπαγκλαντές, με την απόρριψη του ασύλου που θα είναι σε καθεστώς κράτησης, θα πάνε για δύο, πέντε χρόνια φυλακή ή θα ζητήσουν να επιστρέψουν. Όσοι δικαιούνται άσυλο, θα ακολουθηθεί η διαδικασία. Οι δομές μας υπάρχουν του Υπουργείου Μεταναστεύσεις, μια χαρά δομές είναι, θα πάρουν το άσυλο, θα έχουν τη διεθνή προστασία και θα κάνουν τη ζωή τους όπως ορίζει κάποιος που δικαιούται άσυλο.

Στην Κρήτη, όμως, καλά λέτε για τους προσωρινούς χώρους. Πείτε μας έναν προσωρινό χώρο που προτείνεται ως Βουλευτής Ηρακλείου, που πρότεινε το Κομμουνιστικό Κόμμα Ελλάδας, έναν χώρο σε όλο το Ηράκλειο, μια αποθήκη, ένα γήπεδο, οτιδήποτε. Πείτε μου στο Ηράκλειο έναν χώρο, γιατί στο Ηράκλειο δεν έχω χώρο. Τα Χανιά έχουν έστω μια δομή. Πείτε μου στο Ηράκλειο έναν χώρο, από το να μου λέτε «βρείτε δύο προσωρινές δομές». Απευθύνομαι στον Βουλευτή Ηρακλείου και λέω ότι ο Βουλευτής Ηρακλείου που ξέρει καλύτερα από μένα το Ηράκλειο να μου πει «μάλιστα, αυτός είναι ένας ωραίος χώρος να πάνε». Δεν πρόκειται να το κάνετε.

Γιατί αυτό το οποίο θέλετε στην πραγματικότητα είναι να χαϊδεύετε ανθρώπους, πουλώντας ανθρωπισμό, αλλά ο ανθρωπισμός τελειώνει με μια φράση: «Ελάτε πάρτε τους, δεν μπορούμε να τους έχουμε εδώ». Ωραίος ανθρωπισμός!

**ΠΡΟΕΔΡΕΥΩΝ (Αθανάσιος Μπούρας):** Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, κατ’ αρχάς η ερώτησή μας αναφέρεται για όλη την Κρήτη, για όλες τις δομές της Κρήτης, ανεξάρτητα εάν εγώ εκλέγομαι στο Ηράκλειο κ.λπ..

Οι ροές συνεχίζονται, κύριε Υπουργέ. Θα δείτε ότι το νούμερο θα αυξομειώνεται και αυτό θα καθορίζεται από την ένταση των γεωπολιτικών εξελίξεων, αλλά και από τις καιρικές συνθήκες. Τους μήνες που αναφέρατε που υπήρξε μείωση των ροών, οι συνθήκες δεν επέτρεπαν στους διακινητές να φέρνουν πρόσφυγες και μετανάστες στην Κρήτη. Το τελευταίο χρονικό διάστημα είχαμε ένταση των ροών προς την Κρήτη. Αυτό θα αυξηθεί και το επόμενο χρονικό διάστημα. Από αυτή την άποψη, λοιπόν, ούτε το μεταναστευτικό ανακόπηκε, ούτε φυσικά και τα σύνορα έγιναν πιο σφιχτά.

Ξέρετε, το ΚΚΕ δεν συνηθίζει να κάνει βρώμικες δουλειές. Αυτές τις αφήνουμε για την Κυβέρνηση. Άλλωστε τι θα κάνει η Κυβέρνηση, θα πετάξει το μπαλάκι στο ΚΚΕ για να ψάχνει να βρει χώρο για τις δομές; Όχι φυσικά και πολύ δε περισσότερο για τις κλειστές δομές-φυλακή που εσείς εννοείτε, κάτω από απάνθρωπες συνθήκες.

Οι νομοθετικές σας παρεμβάσεις επειδή τις παρακολουθούμε, κύριε Υπουργέ, που είναι νομοθετικές παρεμβάσεις της Κυβέρνησης, της Νέας Δημοκρατίας, έχουμε το «οκ» του Πρωθυπουργού κ.λπ., σας προδίδουν, κύριε Πλεύρη. Μαρτυρούν ότι οι προθέσεις σας είναι αντιδραστικές, είναι απάνθρωπες, είναι ρατσιστικές. Σας δίνει αέρα στα πανιά η ίδια η Ευρωπαϊκή Ένωση με την υλοποίηση αυτού του περιβόητου συμφώνου για τη μετανάστευση που παραβιάζει τη συνθήκη της Γενεύης για τους πρόσφυγες. Το αποδείξατε άλλωστε με την επαίσχυντη τροπολογία για την αναστολή του ασύλου, που -όχι τυχαία- την ψήφισαν εκτός από τους Βουλευτές της Νέας Δημοκρατίας, η Ελληνική Λύση, μαζί με τους ανεξάρτητους ακροδεξιούς Βουλευτές, με την ανοχή του ΠΑΣΟΚ βέβαια και της Νίκης για την αναστολή της διαδικασίας ασύλου. Φτάσατε σε ένα σημείο απόλυτης γελοιότητας -πραγματικά- να δηλώνετε ότι το ξενοδοχειακό μενού με κρέας και ψάρι που δίνουν στις δομές, πρέπει να κοπεί. «Το Υπουργείο Μετανάστευσης δεν είναι ξενοδοχείο», είπατε. Αυτά λέτε.

Αντί, λοιπόν, οι πρόσφυγες και οι μετανάστες να τύχουν ανθρώπινης συμπεριφοράς, εσείς επιδίδεστε σε μια άγρια ρατσιστική, ξενοφοβική, επικίνδυνη πολιτική και ρητορική, γιατί θέλετε να εξυπηρετήσετε πολλαπλές στοχεύσεις. Θέλετε να ενισχύσετε τα ακροδεξιά αντανακλαστικά για να ξανακερδίσετε ακροδεξιούς ψηφοφόρους, αλλά κυρίως για να χειραγωγήσετε εργατικές λαϊκές συνειδήσεις στις συνθήκες της πολεμικής προετοιμασίας, για να αποσπάσετε τη συναίνεση του λαού στην εμπλοκή της χώρας στον πόλεμο, αλλά και για να παρουσιάσετε τους πρόσφυγες και μετανάστες που δεν χρειάζεται το κεφάλαιο, για να τους ξεζουμίζετε στα διάφορα εργασιακά κάτεργα σαν εγκληματίες και εχθρούς. Αλλά δεν κάνετε κουβέντα για τις πραγματικές αιτίες των νέων προσφυγικών μεταναστευτικών ροών, λες και μπήκαν στις βάρκες για να κάνουν tour στη Μεσόγειο. Κανένας δεν ρισκάρει να κάνει tour στη Μεσόγειο υπό αυτές τις συνθήκες. Είναι θύματα εμπόλεμων και μη χωρών της διαμάχης των ιμπεριαλιστών για τη νέα μοιρασιά των αγορών, για την καταλήστευση του πλούτου των χωρών τους. Είναι άνθρωποι κι όχι αριθμοί που γυρεύουν μια καλύτερη ζωή στην Ευρώπη και τα κυκλώματα διακινητών τους φέρνουν εδώ. Οι προσφυγικές ροές, όπως σας είπα, στα νότια παράλια της Κρήτης θα συνεχιστούν, ανοιγοκλείνει η κάνουλα.

Άρα, λοιπόν, καλούμε τον λαό και τη νεολαία φυσικά να δυναμώσει την αλληλεγγύη στους λαούς που δοκιμάζονται -δεν περιμένουμε από εσάς τίποτα-, να δείξει την αλληλεγγύη στον παλαιστινιακό λαό, στους λαούς του Ιράν, του Λιβάνου, της Συρίας, της Υεμένης, του Σουδάν, δεκάδες λαούς που δολοφονούνται, ξεκληρίζονται και ξεσπιτώνονται, για τη διάσωση και προστασία των προσφύγων και των μεταναστών, για τη δημιουργία προσωρινών ανθρώπινων και αξιοπρεπών χώρων φιλοξενίας, για σεβασμό των δικαιωμάτων που απορρέουν από τη Συνθήκη της Γενεύης, για πρόσβαση σε υγειονομική περίθαλψη, νομική συνδρομή, διερμηνεία με ευθύνη του κράτους και χωρίς την εμπλοκή των ΜΚΟ και των ιδιωτών. Να δοθεί άσυλο -βεβαίως- σε όσους προέρχονται από χώρες πολεμικών συγκρούσεων. Και εδώ να σας πω ότι αυξάνεται η ροή προσφύγων από την Παλαιστίνη, από το Σουδάν, που αποτελούν εμπόλεμες ζώνες. Να υπάρχει απρόσκοπτη πρόσβαση στις διαδικασίες ασύλου και χορήγηση ταξιδιωτικών εγγράφων.

Και επειδή με ρωτήσατε αν θέλουμε να μείνουν στην Κρήτη, εμείς δεν έχουμε αντίρρηση. Ίσα-ίσα λέμε να δοθούν άδειες διαμονής, μακρόχρονης διάρκειας σε όλους τους μετανάστες και πρόσφυγες που θέλουν, που ζουν, να εργάζονται στη χώρα μας, χωρίς όμως τους απαράδεκτους όρους και τις προϋποθέσεις των δουλεμπορικών διακρατικών συμφωνιών και του καθεστώτος μετακλήσεις. Καμία, λοιπόν, διάκριση σε ασφαλιστικά και εργασιακά δικαιώματα. Αλλά ποιος έχασε την αξιοπρέπειά του για να τη βρει η Κυβέρνηση της Νέας Δημοκρατίας, γιατί περί αυτού πρόκειται.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Βεβαίως.

Και επειδή μιλάτε για τις διαδικασίες -κάτι πιο επικίνδυνο- χωρίς καταγραφή, αλήθεια αυτοί οι άνθρωποι δεν έχουν κάποιο όνομα; Τι είναι; Είναι αριθμοί, είναι εργαλεία, είναι απορρίμματα; Τι είναι; Φυσικά ξέρουμε ότι δεν σας ενδιαφέρει αν ανάμεσά τους είναι κάποιος Παλαιστίνιος από τη Γάζα, που τώρα πρέπει να γίνει επενδυτικός παράδεισος για μια νέα Ριβιέρα. Και πώς θα γίνεται η επιστροφή χωρίς καταγραφή, όπως λέτε; Μπορείτε να μας εξηγήσετε πώς θα γίνει η κράτηση στα κλειστά κέντρα; Πώς θα τους βάζετε φυλακή -όπως λέτε- χωρίς καταγραφή; Εάν μια γυναίκα πέσει θύμα τράφικινγκ, πώς θα προστατευθεί, όταν δεν έχει καν καταγραφεί;

Για όλους αυτούς τους λόγους -και κλείνω με αυτό, κύριε Πρόεδρε- η προοπτική πραγματικά βρίσκεται στην πάλη του λαού μας όλων των λαών για την ανατροπή αυτού του σάπιου, άθλιου, ανάλγητου, μισάνθρωπου συστήματος της εκμετάλλευσης των πολέμων. Από αυτήν την άποψη όταν τα ακούτε αυτά, κύριε Πλεύρη, βγάζετε σπυράκια, πραγματικά. Αλλά το πάμε και πολύ πιο πέρα, για μια νέα κοινωνία, την κοινωνία τη σοσιαλιστική, της ειρήνης και της ευημερίας των λαών, της αλληλεγγύης των λαών.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Πρώτα απ’ όλα, αναφορικώς με το θέμα του καιρού, όλο το καλοκαίρι, καλός καιρός υπήρχε μόνο από 1 μέχρι 10 Ιουλίου; Γιατί 1 με 10 Ιουλίου είχαμε το δύο χιλιάδες εξακόσια σαράντα δύο που σας λέω. Μόνο τότε; Τον Σεπτέμβριο δεν είχαμε καλό καιρό; Τώρα, τέσσερις μέρες, δεν έχουμε καλό καιρό; Τον καλύτερο όλου του καλοκαιριού ήταν αυτές οι τέσσερις ημέρες που υπήρχαν.

Σε όλο, λοιπόν, αυτό το διάστημα είχαμε μόνο τρεις μέρες πάρα πολύ έντονη ροή που έφτασε τα χίλια εκατό άτομα. Θέλετε να μου πείτε ότι τρεις μέρες ήταν οι καλές όλο το καλοκαίρι, που υπήρχαν και συγκεκριμένοι λόγοι;

Σας λέω όμως, χίλιοι τετρακόσιοι εξήντα εννέα τον Σεπτέμβριο -αυτή ήταν η ροή της Κρήτης- και εξακόσιοι εβδομήντα τέσσερις τον Αύγουστο. Αύγουστος και Σεπτέμβριος, αυτά είναι τα νούμερα της Κρήτης. Και μου λέτε τώρα ότι ολόκληρη η Κρήτη πνίγεται με συνολικό αριθμό Αυγούστου και Σεπτεμβρίου δύο χιλιάδες εκατόν πενήντα άτομα. Όχι, δεν πνίγεται. Πρέπει να υπάρξει δομή στην Κρήτη; Ναι. Γιατί πρέπει να υπάρξει; Γιατί στο πρώτο οκτάμηνο του 2025, σε ροές είκοσι οκτώ χιλιάδων ατόμων οι δώδεκα χιλιάδες ήταν από την Κρήτη. Πρέπει να γίνει αντιληπτό ότι πια στο κομμάτι -δεν λέω των χερσαίων συνόρων, όπου σχεδόν έχουν εκμηδενιστεί-, του Αιγαίου έχουμε μια πτώση που φτάνει το 50%. Και συνεχίζεται αυτή η πτώση, γιατί η Τουρκία δεν συνεργάζεται μεν στο να της επιστρέφουμε μετανάστες, δεν δέχεται την επιστροφή -υπάρχει, όμως, αυτήν τη στιγμή συνεργασία στο κομμάτι να σταματάνε βάρκες που ξεκινούν-, αντιθέτως υπάρχει ένα κανάλι στην Κρήτη και αυτό το κανάλι της Κρήτης πρέπει οπωσδήποτε να έχει μια μόνιμη βάση, όπως έγινε στη Λέσβο, όπως έγινε στην Κω, όπως έγινε στη Σάμο. Όποιος πάει τώρα σε αυτά τα νησιά, βλέπει ότι είναι προτιμότερο που υπήρξαν οργανωμένες δομές, παρά να υπάρχουν ανοργάνωτες καταστάσεις. Και εγώ επιμένω σε αυτό που σας λέω και στην Εθνική Αντιπροσωπεία. Δεν μπορεί να συζητάμε ότι ήταν μη διαχειρίσιμο δύο χιλιάδες εκατόν πενήντα άτομα σε όλη την Κρήτη, Αύγουστο και Σεπτέμβριο.

Είμαστε σε συνεννόηση με την τοπική αυτοδιοίκηση. Το σκέλος έχει τρία επίπεδα. Το πρώτο επίπεδο είναι ουσιαστικά για τον ενάμιση, δύο μήνες ακόμα που περιμένουμε ροές γιατί μέχρι τα μέσα Νοεμβρίου, λόγω ακριβώς του καιρού, υπάρχει δυνατότητα ροών. Μετά υπάρχει ένα αρκετά μεγάλο κενό χρονικό διάστημα λόγω του καιρού. Αναγκαστικά αυτό θα το διαχειριστούμε με το πλαίσιο που έχουμε τώρα και όπως έχετε δει, και αυτό πρέπει να το αναγνωρίζετε, ότι το τελευταίο διάστημα που έγινε άρση της αναστολής για συγκεκριμένες κατηγορίες και μπορούσε το Μετανάστευσης να τραβήξει μετανάστες από την Κρήτη, αυτήν τη στιγμή δεν τίθεται θέμα παραμονής. Άρα, το επόμενο δίμηνο θα το διαχειριστούμε σε αυτό το επίπεδο.

Όμως, για την προετοιμασία του χρόνου είναι βέβαιο ότι πρέπει να υπάρχουν δομές, να υπάρχει δομή. Και η μόνιμη δομή, που λέμε, που θα είναι στο πρότυπο των νησιών του Ανατολικού Αιγαίου, προφανώς θέλει πολύ περισσότερο χρόνο. Δεν είναι εδώ που γίνεται αμέσως. Άρα, θα πρέπει να υπάρχει προετοιμασία με δύο ή με μία -αυτό θα το δούμε σε χώρους-, ώστε να μπορεί πια το Μετανάστευσης να διαχειρίζεται πλήρως την κατάσταση και να υπάρχει προετοιμασία.

Ακούω και με μεγάλη ευχαρίστηση -αυτό να ακουστεί- ότι είπατε ότι με χαρά θέλετε να μείνουν, αν θέλουν να μείνουν. Να το πείτε αυτό. Να το πείτε στους συμπολίτες σας, τους Κρητικούς, ότι αν αύριο οι Σουδανοί που θα έρθουν θέλουν να μείνουν, να πείτε θέλουν να μείνουν.

Εμείς ξέρετε τι λέμε; Λέμε κάτι απλό -και ολοκληρώνω, κύριε Πρόεδρε-, και αυτό πρέπει να γίνει αντιληπτό. Υπάρχουν δύο κατηγορίες. Άτομα που δεν δικαιούνται άσυλο, τα οποία έρχονται από την Αίγυπτο, από το Πακιστάν, από το Μπαγκλαντές. Σας φέρνω παραδείγματα. Δεν κινδυνεύουν πουθενά. Έρχονται για οικονομικούς λόγους. Το μήνυμα είναι σαφές. Φυλακή ή επιστροφή. Απορρίπτεται άσυλο. Ποινικό δικαστήριο, δύο έως πέντε χρόνια φυλακή. Μόνος τρόπος να μην εκτίσεις την ποινή, γυρνάς πίσω. Υπάρχει μια άλλη κατηγορία ανθρώπων, που λέτε στις εμπόλεμες ζώνες. Αυτοί μπορεί να δικαιούνται άσυλο. Γιατί λέω ότι μπορεί να δικαιούνται; Γιατί με τις στοχεύσεις που κάνουμε και στις αλλαγές του ασύλου, αν έχεις περάσει δέκα ασφαλείς χώρες, να έκανες άσυλο εκεί. Δεν σου δίνει η Συνθήκη της Γενεύης το δικαίωμα να επιλέξεις τη χώρα που θα κάνεις άσυλο, κύριε Συντυχάκη. Και δεν κινδυνεύουν μόνο άντρες 18-25 ετών που μας έρχονται. Κινδυνεύουν και γυναίκες που δεν τις βλέπουμε τόσο συχνά. Συνήθως ο πληθυσμός που κινδυνεύει όταν γίνεται πόλεμος είναι οι γυναίκες και τα παιδιά. Δεν κινδυνεύουν οι 18-25. Άρα και εκεί θα έχουμε μια μεγαλύτερη προσοχή στην παροχή ασύλου. Αυτοί, όμως, που θα πάρουν άσυλο -υπάρχουν τέτοιες κατηγορίες που είναι από εμπόλεμες-, δεν πέρασαν από τρίτες χώρες και πραγματικά ήταν η Ελλάδα η μοναδική δυνατότητα για να υποβάλουν άσυλο, ναι, αυτοί τυγχάνουν διεθνούς προστασίας και δεν έχουν κανένα πρόβλημα από αυτά τα οποία λέτε. Και η αναστολή ασύλου έγινε για συγκεκριμένο χρονικό διάστημα. Θα εξεταστεί αν χρειάζεται να επεκταθεί, είχε αποτελέσματα. Και ένα από τα αποτελέσματα που είχε είναι αν δείτε και η σύνθεση του πληθυσμού. Γιατί πώς έχει επιτευχθεί η μείωση; Η μείωση ξέρετε πώς έχει επιτευχθεί; Αν δείτε και ποιοι έρχονται. Τουλάχιστον τον Σεπτέμβριο άτομα που ήξεραν ότι δεν έχουν προσφυγικό προφίλ και ήταν δύο χιλιάδες τον Ιούλιο, δεν ήρθαν τον Σεπτέμβριο, γιατί ήξεραν ποια είναι η διαδικασία τους. Ήξεραν ότι θα πάνε κλειστά, στη Σιντική και δεν θα κυκλοφορούν ελεύθερα. Αυτοί δεν ήρθαν. Αν δείτε το προφίλ, το προφίλ πήγε περισσότερο σε άλλους, που λέτε, που είναι σε εμπόλεμες. Και το ξέρετε, γιατί στην Κρήτη είστε. Αιγύπτιοι, Πακιστάν, Μπαγκλαντές που ήταν η συντριπτική πλειοψηφία του Ιουλίου, θα δούμε πώς θα πάει μετά, αλλά τον Σεπτέμβρη δεν ήλθαν. Έρχονται από χώρες που κατά βάση θεωρούν ότι μπορεί πιο εύκολα να πάρουν άσυλο, αλλά και αυτοί θα πάρουν ένα σαφές μήνυμα.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω προς το Σώμα ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της επί του σχεδίου νόμου του Υπουργείου Εθνικής Άμυνας «Έγκριση σχεδίων συμβάσεων στον τομέα της άμυνας για την τροποποίηση των υπό στοιχεία 016Β/21 και 017Β/21 συμβάσεων για την προμήθεια φρεγατών τύπου «FDI HN» και την εν συνεχεία υποστήριξη τους».

Επίσης, δεν θα συζητηθούν, κατόπιν φυσικά συνεννόησης:

Η πρώτη με αριθμό 1368/18-9-2025 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας του ΠΑΣΟΚ – Κινήματος Αλλαγής κ. Κωνσταντίνας (Νάντιας) Γιαννακοπούλου προς τον Υπουργό Υποδομών και Μεταφορώνμε θέμα: «Άμεση υλοποίηση της ανάπλασης του ρέματος Εσχατιάς και αξιοποίηση του σκεπασμένου τμήματος στον Δήμο Ιλίου».

Η δεύτερη με αριθμό 4140/24-3-2025 ερώτηση του κύκλου Αναφορών - Ερωτήσεων του ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Υποδομών και Μεταφορών με θέμα: «Χρονοδιάγραμμα και Χρηματοδότηση Επέκτασης Μετρό στη Δυτική Θεσσαλονίκη».

Θα συζητηθεί η πρώτη με αριθμό 7674/21-7-2025 ερώτηση του κύκλου Αναφορών - Ερωτήσεων του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υποδομών και Μεταφορών με θέμα: «Ζητήματα ασφάλειας και λειτουργίας των υποδομών του αεροδρομίου "Μακεδονία"».

Τον λόγο τώρα έχει για την πρωτολογία του ο Βουλευτής του Κομμουνιστικού Κόμματος Ελλάδας κ. Ιωάννης Δελής για να αναπτύξει την ερώτησή του.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Αν διαβάσει κανείς, κύριε Υπουργέ, τις ανακοινώσεις των συνδικαλιστικών φορέων των ελεγκτών της εναέριας κυκλοφορίας, των πιλότων, των εργαζομένων γενικά στα αεροδρόμια, θα δει ότι μιλάνε ανοιχτά για πιθανά Τέμπη του αέρα. Φυσικά, υπονοώντας και τα σοβαρά προβλήματα ασφάλειας, που αφορούν στις απαρχαιωμένες υποδομές της επικοινωνίας των πτήσεων, τα μη λειτουργικά ραντάρ και τις σοβαρότατες ελλείψεις προσωπικού σε όλα τα αεροδρόμια της χώρας.

Βεβαίως, η ερώτηση μας αφορά το αεροδρόμιο «Μακεδονία» της Θεσσαλονίκης και σε αυτό θα σταθώ που είναι και το δεύτερο μεγαλύτερο της χώρας. Λέω συνοπτικά τα προβλήματα. Δεν λειτουργεί το σύστημα καθοδήγησης αεροσκαφών από τον Πύργο Ελέγχου και αυτό αντικαθίσταται από μια ασύρματη επικοινωνία, αυξάνοντας φυσικά και την πιθανότητα ενός ανθρώπινου λάθους.

Τα οπτικά συστήματα προσέγγισης στον έναν διάδρομο από τους δύο υπολειτουργούν με αποτέλεσμα οι πιλότοι να αποφεύγουν τον συγκεκριμένο διάδρομο. Πριν από λίγους μήνες τα φώτα του διαδρόμου έσβησαν ξαφνικά για λίγα δευτερόλεπτα μέσα στη νύχτα και ενώ εκτελούνταν πτήσεις. Και βεβαίως το 2025 τα συστήματα επιτήρησης αεροσκαφών της τερματικής περιοχής Θεσσαλονίκης τέθηκαν εκτός λειτουργίας αρκετές φορές με κίνδυνο να επαναληφθεί και στο μέλλον.

Επιπλέον, και το γνωρίζετε κι εσείς, κύριε Υπουργέ, τον χειμώνα το αεροδρόμιο αντιμετωπίζει πολύ σοβαρά προβλήματα χαμηλής ορατότητας λόγω ομίχλης, ένα χρόνιο πρόβλημα για τη Θεσσαλονίκη, οδηγώντας πολύ συχνά σε καθυστερήσεις και ακυρώσεις πτήσεων.

Προς το παρόν το αεροδρόμιο, κύριε Πρόεδρε, διαθέτει σύστημα ILS Κατηγορίας 2 το οποίο επιτρέπει προσγειώσεις με χαμηλή ορατότητα, αλλά απαιτεί τουλάχιστον διακόσια μέτρα οριζόντιας ορατότητας, ενώ οι πιλότοι πρέπει να έχουν οπτική επαφή με τον διάδρομο στα τελευταία τριάντα μέτρα και γι’ αυτό γίνονται οι ακυρώσεις.

Σε περιπτώσεις λοιπόν πυκνής ομίχλης, ένα φαινόμενο πολύ συχνό στη Θεσσαλονίκη τους χειμερινούς μήνες, οι πτήσεις ανακατευθύνονται σε άλλα αεροδρόμια -έχει τύχει και σε μένα- στο «Ελευθέριος Βενιζέλος» ή όπου αλλού προκαλώντας μεγάλη ταλαιπωρία στους επιβάτες και επιβαρύνοντας και την εναέρια κυκλοφορία.

Τέλος, παρά τις ελλείψεις σε προσωπικό και τη χρήση απαρχαιωμένου εξοπλισμού, σύμφωνα με μια σχετικά πρόσφατη ΚΥΑ του Υπουργείου σας, αυξάνονται τα αεροσκάφη που μπορούν να αφιχθούν στο αεροδρόμιο «Μακεδονία» μέσα σε μια ώρα -μιλάω για την ωριαία χωρητικότητα- από δέκα σε δώδεκα τουλάχιστον. Κι αυτό βεβαίως επιβαρύνει το έργο των ελεγκτών της εναέριας κυκλοφορίας.

Σας ρωτάμε λοιπόν:

Τι θα κάνετε για να καλύψετε τα οργανικά κενά της Υπηρεσίας Πολιτικής Αεροπορίας;

Ποιος είναι και αν υπάρχει σχεδιασμός για την άμεση αναβάθμιση των συστημάτων καθοδήγησης και επικοινωνίας του πύργου ελέγχου με τα αεροσκάφη;

Πώς θα επιλυθούν τα προβλήματα των οπτικών βοηθημάτων του αεροδρομίου;

Υπάρχει σχεδιασμός, και αν ναι να μας το πείτε, για την αναβάθμιση του ILS από Κατηγορία 2 σε Κατηγορία 3, ώστε να εξασφαλιστεί η λειτουργία του αεροδρομίου κατά τη διάρκεια της ομίχλης του χειμώνα;

Και βεβαίως, πώς θα εξασφαλίσετε να λειτουργούν όλα αυτά μονίμως και αδιαλείπτως, όπως λέμε και στην ερώτησή μας;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Δελή.

Κύριε Υπουργέ, έχετε τον λόγο για την απάντησή σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Θα αντιπαρέλθω τον όρο «Τέμπη του αέρα» στην πρωτομιλία μου. Προφανώς εκεί θέλατε να καταλήξετε και από εκεί αρχίσατε με μια κινδυνολογία η οποία έρχεται και υιοθετεί απόψεις που ακούγονται, οι οποίες όμως σε καμία περίπτωση δεν επαληθεύονται από τα πράγματα.

Σε κάθε περίπτωση, όπως περιγράφονται μέσα στην ερώτηση την οποία καταθέσατε, δεν ανταποκρίνονται σε περιστατικά τα οποία έχουν καταγραφεί στο αεροδρόμιο. Δηλαδή δεν έχει καταγραφεί ούτε αυτό το οποίο λέτε ότι το βράδυ έσβησαν τα φώτα των διαδρόμων -και όπως ξέρετε τα φώτα των διαδρόμων δεν είναι απαραίτητα ανοιχτά όταν γίνονται πτήσεις αεροπλάνων, είναι απαραίτητα όταν γίνονται προσγειώσεις και απογειώσεις, τότε ανάβουν τα φώτα των διαδρόμων- ούτε καταγράφονται κίνδυνοι τους οποίους εσείς περιγράφετε μέσα στην ερώτησή σας.

Θα σας πω το εξής. Το αεροδρόμιο Θεσσαλονίκης είναι ένα αεροδρόμιο απολύτως ασφαλές. Είναι ένα αεροδρόμιο στο οποίο η κίνηση των αεροσκαφών επί του εδάφους γίνεται με ραδιοβοηθήματα, υπάρχει εγκατεστημένο ραντάρ το οποίο τώρα βρίσκεται σε διαδικασία πιστοποίησης από την Αρχή Πολιτικής Αεροπορίας. Είναι μια διαδικασία η οποία τρέχει αυτήν τη στιγμή, δεν ήταν δυνατή η χρήση του για ένα πολύ μεγάλο χρονικό διάστημα, μολονότι έχει εγκατασταθεί από το 2012, για τον πολύ απλό λόγο ότι, όπως ξέρετε, γίνονταν οι εργασίες κατασκευής του έργου της επέκτασης του διαδρόμου 1028, κάτι το οποίο δεν επέτρεπε να λειτουργεί αυτό το ραντάρ χωρίς εμπόδια στην επίγεια κυκλοφορία.

Αυτός που σας έγραψε την ερώτηση, κύριε Δελή, δεν έχει σαφή γνώση του τι ακριβώς συμβαίνει. Δεν είναι άνθρωπος ο οποίος έχει γνώση του τι συμβαίνει στο αεροδρόμιο. Εκείνο που πρέπει να πούμε είναι ότι υπάρχουν για όλα πιστοποιημένες διαδικασίες. Το αεροδρόμιο είναι απολύτως πιστοποιημένο σύμφωνα με τους κανονισμούς της EASA, είναι πιστοποιημένο από την ΑΠΑ, ακόμα κι εκεί όπου υπάρχουν ελλείμματα ηλεκτρονικών συστημάτων υπάρχουν οι διαδικασίες ανθρώπινου δυναμικού οι οποίες επιτρέπουν να υποκαθίστανται αυτά τα ελλείμματα με άλλον τρόπο και βεβαίως να υπάρχει ασφάλεια στις μετακινήσεις.

Όσο για το περίφημο ILS 3, το οποίο συζητιέται πολύ καιρό και το έχουμε ανακαλύψει όλοι, πρέπει να είμαστε ειλικρινείς. Το ILS 3 στη Θεσσαλονίκη δεν μπορεί να εγκατασταθεί. Υπάρχει ILS 2 το οποίο επιτρέπει την προσγείωση των αεροπλάνων όταν βρίσκονται σε ύψος τέτοιο ώστε να έχουν ορατότητα τριάντα τρία μέτρα προς τα κάτω και τριακόσια μέτρα μπροστά, αυτή είναι αυτήν τη στιγμή η δυνατότητα του αεροδρομίου. Δεν είναι δυνατόν λόγω της γεωμορφολογίας της περιοχής, επειδή υπάρχουν πάρα πολλές ανακλάσεις από τους λόφους -ξέρετε πολύ καλά την τοπογραφία εκεί, κύριε Δελή- δεν είναι δυνατόν να εγκατασταθεί σύστημα, δεν είναι δυνατόν να λειτουργήσει ILS 3. Επιπλέον, δεν είναι δυνατόν να προσγειώνονται όλα τα αεροπλάνα με ILS 3. Πρέπει να διαθέτουν ειδικές συσκευές λέιζερ και ειδικά εκπαιδευμένα πληρώματα. Είναι λίγα τα αεροπλάνα τα οποία μπορούν να προσγειωθούν σε ένα αεροδρόμιο με αυτόν τον τρόπο.

Όσον αφορά δε τη χωρητικότητα του αεροδρομίου δεν είναι δώδεκα, είναι δεκατρία τα επιτρεπόμενα προς προσγείωση αεροπλάνα. Δηλαδή μπορεί να έχει είκοσι έξι προσαπογειώσεις την ώρα, είκοσι έξι κινήσεις. Δεν υπάρχει αυτή η ζήτηση στη Θεσσαλονίκη. Στην καλύτερη περίπτωση προσγειώνονται έντεκα αεροπλάνα την περίοδο του θέρους. Αυτό αφορά τα slots, δηλαδή τις συμφωνίες τις οποίες κάνουν οι αεροπορικές εταιρείες με το αεροδρόμιο της Fraport για να έχουν μετακινήσεις. Δεν αφορά την κίνηση του αεροδρομίου. Και πρέπει να σας πω ότι ο αριθμός δώδεκα προέκυψε από τη συμφωνία του Συνδικάτου των Ελεγκτών Εναέριας Κυκλοφορίας με την ΥΠΑ. Οι ίδιοι απεδέχθησαν ότι τη θερινή περίοδο θα μπορούν να προσγειωθούν μέχρι δώδεκα αεροπλάνα την ώρα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κύριε Δελή, έχετε τον λόγο για τη δευτερολογία σας.

**ΙΩΑΝΝΗΣ ΔΕΛΗΣ:** Ευχαριστώ.

Κατ’ αρχάς, για την αιχμή, κύριε Υπουργέ, για το ποιος έγραψε την ερώτηση. Οι ερωτήσεις του ΚΚΕ αξιοποιούν τις ανακοινώσεις των συνδικαλιστικών φορέων, αυτά που ανακοινώνουν οι ίδιοι οι εργαζόμενοι. Νομίζω ότι το είπα ξεκινώντας την πρωτολογία μου. Εγώ θα έλεγα ότι αυτός που σας έγραψε την απάντηση δεν σας συμβούλεψε καλά, γιατί ξεκινήσατε να μιλάτε για κινδυνολογία. Καμιά κινδυνολογία, όλα αυτά είναι από ανακοινώσεις των εργαζομένων. Είναι στοιχεία αντικειμενικά, είναι υπαρκτά προβλήματα. Διαφωνείτε για την υποστελέχωση της Υπηρεσίας των Ελεγκτών Εναέριας Κυκλοφορίας; Διαφωνείτε; Είναι καλά; Δεν υπάρχει κανένα πρόβλημα δηλαδή; Ωραία, να το ακούσουμε κι αυτό λοιπόν.

Μίλησα στην αρχή στην πρωτολογία μου για τα φώτα του διαδρόμου και όχι των διαδρόμων, που έσβησαν ξαφνικά για λίγα δευτερόλεπτα. Εντάξει, έτυχε εκείνην τη στιγμή να μην προσγειώνεται κάποιο αεροπλάνο. Σκεφτείτε όμως τι θα γίνει αν υπάρχει διαδικασία προσγείωσης ή απογείωσης. Δεν είναι κίνδυνος αυτό; Δεν πρέπει να μην υπάρχουν τέτοια συμβάντα; Κι αυτά τα αρνείστε; Αρνείστε ότι υπολειτουργούν τα συστήματα προσέγγισης στον έναν διάδρομο, αυτά που χρησιμοποιούν οι πιλότοι για να προσγειωθούν;

Και όσο για το ILS 3, λέτε ότι δεν μπορεί να εγκατασταθεί. Αναφέρατε μια σειρά από τεχνικούς λόγους, αλλά εγώ γνωρίζω ότι τα αεροπλάνα που όλο και περισσότερο προσγειώνονται στη Θεσσαλονίκη είναι σύγχρονα, είναι καινούργια αεροπλάνα. Για παράδειγμα η Aegean έχει ανανεώσει πρόσφατα τον στόλο της. Δεν νομίζω ότι αυτά τα αεροπλάνα δεν μπορούν να λειτουργήσουν με βάση το ILS 3.

Εν πάση περιπτώσει, αυτό που θέλουμε να πούμε, κύριε Υπουργέ, και το ξέρετε κι εσείς, είναι το εξής. Δεν θα μιλήσω για τη διεθνή πραγματικότητα, για την αύξηση της συχνότητας των αεροπορικών δυστυχημάτων, δυστυχώς, που ζήσαμε τους τελευταίους μήνες. Ζητήματα ασφάλειας υπάρχουν με βάση τις ανακοινώσεις των εργαζομένων και στη χώρα μας. Και βεβαίως το πρώτο βήμα για να λύσει κανείς τα προβλήματα είναι να τα αναγνωρίσει. Από τη στιγμή που εσείς δεν αναγνωρίζετε κανένα πρόβλημα και λέτε ότι όλα αυτά είναι μια κινδυνολογία -και λυπάμαι γι’ αυτό που είπατε, γι’ αυτά που άκουσα- τότε δεν έχουμε και πάρα πολλές ελπίδες.

Ωστόσο, η υποστελέχωση, κύριε Υπουργέ, είναι πολύ μεγάλη. Να σας πω μονάχα ότι στο κέντρο ελέγχου της περιοχής Αθήνας-Μακεδονίας στελεχώνονται οι εκατόν σαράντα από τις διακόσιες είκοσι θέσεις -είναι αντικειμενικά στοιχεία αυτά- που έπρεπε να καλύπτονται.

Να αφήσουμε λιγάκι το αεροδρόμιο της Θεσσαλονίκης. Να σας πω για το ότι υπάρχουν -το ξέρετε ασφαλώς και εσείς- πολλά περιφερειακά αεροδρόμια που λειτουργούν σε βάρδιες με έναν μόνο ελεγκτή. Είναι ένας άνθρωπος! Και αν πάθει κάτι αυτός ο άνθρωπος εκεί, τι θα γίνει.

Υπάρχει, λοιπόν, 30% έλλειψη των αναγκαίων θέσεων ελεγκτών και να μην πούμε ότι υπάρχουν και αεροδρόμια που στελεχώνονται από τηλεπικοινωνιακούς, τα οποία βέβαια διακόπτουν τη λειτουργία τους, αν αρρωστήσει ο μοναδικός υπάλληλος. Αυτή είναι η πραγματικότητα, αν φύγει κανείς από τα αεροδρόμια της Αθήνας και της Θεσσαλονίκης, που και αυτά έχουν σοβαρά προβλήματα υποστελέχωσης.

Πάντως, οι εργαζόμενοι καταγγέλλουν ότι αυξάνεται το όριο αφίξεων -το είπατε και εσείς, το 12% έγινε 13%, στην Αθήνα είναι ακόμα περισσότερο- και αυτό, βεβαίως, επιβαρύνει το έργο των ελεγκτών κυκλοφορίας, που είναι υποχρεωμένοι να εργάζονται επιπλέον και με απαρχαιωμένο εξοπλισμό. Ο εξοπλισμός έχει πολλά χρόνια, πιθανόν και δεκαετίες, να ανανεωθεί.

Εν τω μεταξύ, η πίεση των αεροπορικών εταιρειών παραμένει, είναι εδώ. Αυξάνεται το τουριστικό ρεύμα, όλο και περισσότερες πτήσεις, όλο και περισσότερος φόρτος, δηλαδή, της εναέριας κίνησης.

Εν πάση περιπτώσει, λέμε ότι αυτό δεν μπορεί να συνεχιστεί και θα πρέπει -ελπίζουμε να το ακούσουμε στη δευτερολογία σας- να προχωρήσει η Κυβέρνηση στη στελέχωση, να προκηρύξει όλους αυτούς τους διαγωνισμούς για την πρόσληψη του προσωπικού και βεβαίως, να προμηθευτείτε τα συστήματα ασφάλειας και να τοποθετηθούν, έτσι ώστε η εναέρια κυκλοφορία, οι αεροπορικές μεταφορές να είναι πραγματικά ασφαλείς και να μην υπάρχει η παραμικρή σκιά στην ασφάλεια των πτήσεων.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Δελή, δεν αμφέβαλα ούτε στιγμή ότι είναι εργαζόμενος της ΥΠΑ αυτός που σας έγραψε αυτή την ερώτηση ή μάλλον, που σας παρέσχε αυτές τις πληροφορίες.

**ΙΩΑΝΝΗΣ ΔΕΛΗΣ:** Είναι εργαζόμενος.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Εργαζόμενος της ΥΠΑ, δεν αμφέβαλα ούτε στιγμή. Και δεν αμφέβαλα ότι προέρχεται από τα λεγόμενα συνδικαλιστικά όργανα, με μία διαφορά: Εσείς αναγνωρίζετε ως εργαζομένους συνομιλητές σας μόνο αυτούς οι οποίοι ανήκουν στα συνδικάτα τα οποία ελέγχετε ή στις οργανώσεις τις οποίες ελέγχετε. Είναι ξεκάθαρο.

**ΙΩΑΝΝΗΣ ΔΕΛΗΣ:** Δεν είναι ελεγχόμενα, κύριε Υπουργέ. Είναι συνδικαλιστικά όργανα.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Και βεβαίως, εσείς και αυτοί υιοθετείτε τον πιο ακραίο μηδενισμό, χωρίς να αντλείτε πραγματικές πληροφορίες. Διότι, αν διαβάζατε τη σημερινή εφημερίδα, θα βλέπατε ότι στην ΥΠΑ αυτή τη στιγμή, στην Πολιτική Αεροπορία, διεξάγεται μια πραγματική κοσμογονία, διότι τέθηκε από χθες σε διαβούλευση το νομοσχέδιο για τη μεταρρύθμιση της ΥΠΑ, το οποίο τη μετατρέπει από μια υπηρεσία του Υπουργείου Υποδομών και Μεταφορών -στην οποία θα έπρεπε, για να καθαριστούν οι τουαλέτες του «Καζαντζάκης», να υπογράψουν ο Υπουργός Υποδομών και Μεταφορών- σε ένα νομικό πρόσωπο δημοσίου δικαίου το οποίο θα μπορεί να λειτουργεί, να αυτενεργεί στον βαθμό που κάτι τέτοιο είναι επιτρεπτό σε νομικά πρόσωπα δημοσίου δικαίου και να παρέχει αναβαθμισμένες υπηρεσίες.

Και μιλάμε για μια υπηρεσία η οποία δεν λειτουργεί εν κενώ ακόμα και σήμερα. Είναι μια υπηρεσία η οποία ελέγχεται από την EASA, ελέγχεται από το Eurocontrol, κρατάει όλα τα πρότυπα ασφαλείας και ακόμα και εκεί όπου ο εξοπλισμός είναι παρωχημένος. Διότι ξέρετε ότι η τεχνολογία τρέχει πάρα πολύ γρήγορα και μην ξεχνάτε ότι περάσαμε και μια δεκαετία κρίσης, στην οποία δεν ήταν δυνατόν να γίνουν επενδύσεις σε δημόσιες υποδομές, όπως επιθυμούσαμε. Εκεί υπάρχουν τα λεγόμενα μέτρα άμβλυνσης, αν θέλετε. Αυτά τα μέτρα επιτρέπουν να λειτουργούν τα πάντα απρόσκοπτα, διότι καλή και η τεχνολογία, αλλά δεν πρέπει να ξεχνάμε ότι δεν υπάρχουν ούτε ατυχήματα ούτε δυστυχήματα στην Ελλάδα σήμερα, γιατί οι άνθρωποι αυτοί, το σύνολο των εργαζομένων της ΥΠΑ, είτε αυτοί αναγνωρίζονται ως συνομιλητές σας, αλλά και οι υπόλοιποι οι οποίοι δεν έχουν αυτό το προνόμιο, παρέχει μια εργασία η οποία είναι απολύτως ακέραια σε ό,τι αφορά τις υποχρεώσεις τους.

Πρέπει να σας πω, λοιπόν, επειδή αυτό το πρόβλημα της υποστελέχωσης το λέτε και το ξαναλέτε, ότι φέτος, με διαδικασίες που εγκρίθηκαν από την EASA και από το Eurocontrol και με τη δική τους συμμετοχή, έγιναν προσλήψεις ενενήντα επτά ελεγκτών εναέριας κυκλοφορίας. Οι εβδομήντα ορκίστηκαν προχθές και είναι ήδη υπό εκπαίδευση για να στελεχώσουν όλα τα περιφερειακά αεροδρόμια και το αεροδρόμιο Αθηνών.

Το αεροδρόμιο της Θεσσαλονίκης δεν έχει υποστελέχωση, όπως και της Αθήνας, για να είμαστε ειλικρινείς, διότι όλοι θέλουν να πάνε στο αεροδρόμιο της Θεσσαλονίκης και στο αεροδρόμιο της Αθήνας. Το καταλαβαίνετε αυτό, δεν είναι το «Χ» περιφερειακό αεροδρόμιο αυτό το οποίο θέλουν για να υπηρετήσουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τελειώνω, κύριε Πρόεδρε.

Λοιπόν, αυτήν τη στιγμή, πραγματικά, έχουμε προχωρήσει σε πολύ σημαντικές παρεμβάσεις. Γίνονται διαγωνισμοί της τάξεως των 313 εκατομμυρίων ευρώ σε ό,τι αφορά την ανανέωση του εξοπλισμού. Θα τοποθετηθούν νέα ραντάρ, θα τοποθετηθεί νέο ραντάρ στη Θεσσαλονίκη. Θα αντικατασταθεί το ραντάρ της προσέγγισης.

Όμως, πρέπει να λάβετε υπ’ όψιν σας ότι αυτά τα οποία συζητάτε για «Τέμπη του αέρα» είναι μια υπερβολή, η οποία δυστυχώς προσπαθεί να απευθυνθεί στο θυμικό του κόσμου, δημιουργώντας μια ανασφάλεια η οποία δεν δικαιολογείται από τα πράγματα. Και δεν δικαιολογείται από τα πράγματα, διότι φέτος, σε ημερήσια κίνηση αγγίξαμε στον ελληνικό εναέριο χώρο -δεν μιλάω για προσαπογειώσεις- τις τέσσερις χιλιάδες εννιακόσιες, παραλίγο τις πέντε χιλιάδες υπερπτήσεις. Αυτό δεν είχε συμβεί ούτε στους Ολυμπιακούς Αγώνες, όταν ήταν -για να σας δώσω τον αριθμό- τέσσερις χιλιάδες διακόσιες. Και όλα αυτά έγιναν χωρίς να δημιουργηθεί το παραμικρό πρόβλημα, χωρίς να μειωθεί ο παραμικρός κίνδυνος, χωρίς να δημιουργηθεί το πραγματικό επεισόδιο ή να ακουστεί κάτι τέτοιο και πάντα με μέτρα ασφαλείας. Για τα πάντα υπάρχουν πρωτόκολλα, ακόμα και για το σβήσιμο των φώτων, στο οποίο αναφερθήκατε, ακόμη και για αυτό υπάρχει πρωτόκολλο ότι την ίδια ώρα το αεροπλάνο θα απογειωθεί.

Επιτρέψτε μου, λοιπόν, να πω ότι έχουμε μια υπηρεσία η οποία έχει λειτουργήσει υποδειγματικά, λειτουργεί υποδειγματικά και έχουμε μια Κυβέρνηση σήμερα η οποία με κάθε τρόπο ενισχύει αυτή την υπηρεσία και θα έχετε μέσα στον προσεχή μήνα, ελπίζω, την ευκαιρία να κάνετε και εσείς και να κάνουμε όλοι σε αυτή την Αίθουσα μια πολύ σοβαρή συζήτηση για το μεγάλο έργο το οποίο αυτή τη στιγμή έρχεται για την ΥΠΑ και για την ασφάλεια κυρίως των επιβαινόντων στο αεροπλάνο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Συνεχίζουμε με τη συζήτηση της τέταρτης με αριθμό 1367/17-9-2025 επίκαιρης ερώτησης πρώτου κύκλου της Βουλευτού Αχαΐας της Κοινοβουλευτικής Ομάδας της Νέας Αριστεράς κ. Αθανασίας (Σίας) Αναγνωστοπούλου προς τον Υπουργό Εξωτερικών, με θέμα: «Καταδικάζει το Υπουργείο Εξωτερικών τις δηλώσεις του κ. Γεωργιάδη περί “δυσκολίας” στην αναγνώριση του Διεθνούς Ποινικού Δικαστηρίου;».

Κυρία Αναγνωστοπούλου, έχετε τον λόγο για την πρωτολογία σας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υφυπουργέ, όπως γνωρίζετε και γνωρίζουμε όλοι, σε πρόσφατες δηλώσεις του, ο κ. Άδωνις Γεωργιάδης, Αντιπρόεδρος της Κυβέρνησης της Νέας Δημοκρατίας, είπε ότι μετά βίας αναγνωρίζει το Διεθνές Ποινικό Δικαστήριο και αφού δεν το αναγνωρίζουν οι Ηνωμένες Πολιτείες και το Ισραήλ, κακώς -κατά τη γνώμη του- το αναγνωρίζουμε.

Είναι γνωστό ότι η Ελλάδα, όπως έχουμε δηλώσει σε όλες τις ευκαιρίες και όπως έχει δείξει και η εθνική πολιτική, όπως συνηθίζουμε να την ονομάζουμε, οι διεθνείς οργανισμοί, το Διεθνές Ποινικό Δικαστήριο -του οποίου τη σύμβαση ψηφίσαμε με νόμο εδώ, στη Βουλή το 2002- αποφάσεις του Διεθνούς Ποινικού Δικαστηρίου, αλλά και των διεθνών οργανισμών, η χώρα μας τα αναγνωρίζει και έχει βασίσει την εξωτερική της πολιτική ακριβώς στην ύπαρξη αυτών των οργανισμών.

Είχαμε μια χλιαρή αντιμετώπιση του θέματος από τον κ. Παύλο Μαρινάκη, τον Κυβερνητικό Εκπρόσωπο, ότι είναι προβληματισμοί κ.λπ., είτε είναι ο κ. Γεωργιάδης, είτε το οποιοδήποτε στέλεχος της Νέας Δημοκρατίας, είτε ο οποιοσδήποτε Βουλευτής και δεν είναι Αντιπρόεδρος της Κυβέρνησης.

Θα μείνω εδώ στην πρωτολογία μόνο αν το Υπουργείο Εξωτερικών, το οποίο είναι το ίδιο που εισήγαγε τη Σύμβαση της Ρώμης εδώ στη Βουλή και ψηφίστηκε το 2002, συμφωνεί και αν καταδικάζει από την άλλη μεριά ρητά και κατηγορηματικά κάτι τέτοιους προβληματισμούς, οι οποίοι υπονομεύουν την ίδια τη θέση της χώρας.

Επειδή -φοβάμαι- είμαι σίγουρη ότι θα μου πείτε ότι «η Κυβέρνηση σέβεται και είναι προσωπικές απόψεις», να θυμίσω ότι έναν χρόνο πριν, όταν είχε ληφθεί η απόφαση του Διεθνούς Ποινικού Δικαστηρίου για τον Νετανιάχου ως εγκληματία πολέμου και πάλι ο κ. Μαρινάκης είχε πει ότι κάτι τέτοιες αποφάσεις δυσκολεύουν την κατάσταση.

Έχουμε, λοιπόν, τη βάσιμη πια, όχι υποψία, αλλά θα έλεγα βεβαιότητα ότι η Κυβέρνηση, στην προσπάθειά της να υποστηρίξει ή να κλείσει τα μάτια στη γενοκτονία που επιτελείται συστηματικά και μεθοδικά από τον Νετανιάχου, έχει απομακρυνθεί κατά πολύ από αυτά που ορίζουν οι διεθνείς οργανισμοί, ο ΟΗΕ -η Επιτροπή του ΟΗΕ μίλησε για γενοκτονία- και το Διεθνές Ποινικό Δικαστήριο.

Τι λέτε, λοιπόν, γι’ αυτές τις δηλώσεις του κ. Γεωργιάδη; Τι λέει το Υπουργείο Εξωτερικών;

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την απάντησή σας.

**ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών):** Σας ευχαριστώ, κύριε Πρόεδρε.

Κυρία Αναγνωστοπούλου, ξέρετε πόσο πολύ σας εκτιμώ. Έχετε περάσει και από το Υπουργείο Εξωτερικών στο παρελθόν επί της κυβέρνησης ΣΥΡΙΖΑ και γνωρίζετε πως ασκείται η ιστορική πολιτική. Η εξωτερική πολιτική, όπως ξέρετε, χαράσσεται από τον Πρωθυπουργό και το ΚΥΣΕΑ, υλοποιείται από το Υπουργείο Εξωτερικών και εκφράζεται από τον Πρωθυπουργό, τον εκπρόσωπό του και την ηγεσία του Υπουργείου Εξωτερικών αποκλειστικά και μόνο.

Και θα σας κάνω και μια διευκρίνιση γιατί το ακούω πολύ συχνά και δεν ισχύει, απλώς το ξέρετε για να το έχετε και να το αλλάξετε, να μην το ξαναπείτε. Ο κ. Άδωνις Γεωργιάδης είναι Υπουργός Υγείας, δεν είναι Αντιπρόεδρος της Κυβέρνησης. Αντιπρόεδρος της Κυβέρνησης είναι ο κ. Κωστής Χατζηδάκης. Απλώς για να τα λέμε τα πράγματα όπως ισχύουν. Είναι Υπουργός Υγείας και ασκεί την πολιτική επί της υγείας, όπως κάθε Υπουργός που είναι αρμόδιος για τα θέματα τα οποία αφορούν το Υπουργείο του.

Το Διεθνές Δίκαιο το οποίο σέβεται απόλυτα η Ελλάδα, αποτελεί τον σταθερό άξονα και το πλαίσιο εντός του οποίου σχεδιάζεται και ασκείται η ελληνική εξωτερική πολιτική. Αναπόσπαστο μέρος αυτού του πλαισίου αποτελεί το Διεθνές Ποινικό Δικαστήριο, με την Ελλάδα, όπως είπατε, να αποτελεί έναν εκ των πρωτεργατών της ίδρυσής του αφού συμπεριλαμβάνεται στην πρώτη ομάδα των χωρών που υπέγραψαν το Καταστατικό της Ρώμης τον Ιούλιο του 1998 και από το 2002, όπως πολύ σωστά ειπώθηκε, είμαστε ως αναπόσπαστο μέλος με απόφαση της Βουλής των Ελλήνων. Όπως δήλωσε και ο Κυβερνητικός Εκπρόσωπος προ ημερών, η αναγνώριση του Διεθνούς Ποινικού Δικαίου -κι εγώ θα προσέθετα: ο σεβασμός της δικαιοδοσίας του- αποτελεί διαχρονική εθνική θέση προς την οποία παραμένουμε απόλυτα προσηλωμένοι.

Για τον λόγο αυτό η χώρα μας από κοινού με άλλα κράτη μέλη του Καταστατικού της Ρώμης στηρίζει έμπρακτα και δημόσια την ανεξαρτησία και την ακεραιότητα του δικαστηρίου. Αυτή είναι η κατηγορηματική, ξεκάθαρη και που δεν χωρεί καμία αμφισβήτηση θέση του Υπουργείου Εξωτερικών, το οποίο εκφράζει την εξωτερική πολιτική της χώρας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Ορίστε, κυρία Αναγνωστοπούλου, έχετε τον λόγο για την δευτερολογία σας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κύριε Λοβέρδο, θα έδινα πολύ μεγάλη εμπιστοσύνη σε αυτά που λέτε αν δεν υπήρχαν τα γεγονότα και τα γεγονότα είναι ξεροκέφαλα. Καλά, κατ’ αρχάς, ως υποσημείωση δεν έχει και τόση μεγάλη σημασία, Αντιπρόεδρος της Νέας Δημοκρατίας είναι ο κ. Γεωργιάδης αν δεν κάνω λάθος, αλλά όπως και να έχει Υπουργός της Κυβέρνησης είναι. Ό,τι και να είναι, εκφράζει την Κυβέρνηση.

Δεύτερον, είπατε ότι η Ελλάδα σέβεται το Διεθνές Δίκαιο, σέβεται το Διεθνές Ποινικό Δικαστήριο και τους διεθνείς οργανισμούς. Σέβεται και τις αποφάσεις του; Γιατί, κύριε Υφυπουργέ, έχουμε ένα μεγάλο πρόβλημα τον τελευταίο καιρό. Το Διεθνές Ποινικό Δικαστήριο έκανε μία διεθνή καταγγελία μετά από απόφαση του για τον Νετανιάχου ως εγκληματία πολέμου. Απαγόρευσε να περνάει από χώρες ή ότι πρέπει να συλλαμβάνεται, όπως έκανε το ίδιο και με τον Πούτιν και εκεί σπεύσαμε να πανηγυρίσουμε. Με τον Νετανιάχου κουβέντα δεν έχουμε πει.

Η Επιτροπή του ΟΗΕ έχει πάρει απόφαση ότι σύμφωνα με τα τέσσερα από τα πέντε κριτήρια για γενοκτονία, του πώς ορίζει τις γενοκτονίες, το Ισραήλ κάνει γενοκτονία. Εμείς κουβέντα! Εμείς δεν αναγνωρίζουμε ούτε καν το κράτος της Παλαιστίνης, όπως έχουνε κάνει τόσες χώρες και κάνανε τώρα σε αυτή τη Γενική Συνέλευση του ΟΗΕ.

Κοιτάξτε, ξέρω ότι είμαστε σε άλλο μέτωπο, σε άλλα μέτωπα σ’ αυτήν τη μεγάλη στιγμή που περνάμε. Επιμένω, όμως, και θα επιμένω συνέχεια, γιατί ειδικά μετά την τελευταία ομιλία του Προέδρου των Ηνωμένων Πολιτειών Τραμπ στη Γενική Συνέλευση του ΟΗΕ, όπου αρχίζει πια και παίρνει σάρκα και οστά αυτή η σκληρή πολιτική της ακροδεξιάς αμφισβήτησης των διεθνών οργανισμών, αμφισβήτησης του Διεθνούς Δικαίου, αμφισβήτησης των αποφάσεών του, των ανθρωπίνων δικαιωμάτων των πάντων.

Βλέπουμε εδώ ότι έχουμε μία Κυβέρνηση η οποία μετατοπίζεται διαρκώς προς τέτοια κατεύθυνση και έχουμε και έναν Υπουργό Υγείας, ο οποίος ρητά και κατηγορηματικά διαρκώς προσβάλλει αυτό που η χώρα μας είχε αποφασίσει να είναι και η πολιτισμένη ανθρωπότητα είχε αποφασίσει, κύριε Υφυπουργέ μετά από τεράστιο κόπο και θυσίες.

Ο ΟΗΕ, το Διεθνές Ποινικό Δικαστήριο, διάφοροι μεγάλοι οργανισμοί, διάφορες μεγάλες συμβάσεις ή καταστατικά όπως αυτό της Ρώμης, φτιάχτηκαν μετά από πολύ κόπο πάνω στα ερείπια αυτής της Ευρώπης. Και τώρα ερχόμαστε και χώρες, όπως η Ελλάδα, που ήταν μέσα σε αυτά τα ερείπια, σιγά-σιγά εμείς που έχουμε ανάγκη επειδή το Ισραήλ δεν αναγνωρίζει το Διεθνές Ποινικό Δικαστήριο, επειδή πλήττεται ο Νετανιάχου, εμείς υποχωρούμε από αυτό που έχει αποτελέσει -μετά από πολύ κόπο και σε εμάς και μετά από πολύ αίμα και σε εμάς- από κάποια στιγμή και πέρα τον σκελετό της ελληνικής εξωτερικής πολιτικής.

Θα ήθελα, λοιπόν, σήμερα ρητή και κατηγορηματική καταδίκη του κ. Άδωνι Γεωργιάδη, ο οποίος τον τελευταίο καιρό βγαίνει και μιλάει όπως θέλει, με απίστευτη θα έλεγα σιγουριά ότι αυτό που λέει είναι ό,τι καλύτερο και εμείς είμαστε υποχρεωμένοι να φωνάζουμε συνέχεια για να μην χαθούν αυτές οι μεγάλες κατακτήσεις, τουλάχιστον γι’ αυτό.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών):** Ευχαριστώ πολύ, κύριε Πρόεδρε.

Κατ’ αρχάς, να πω, κυρία Αναγνωστόπουλου, ότι το θέμα της γενοκτονίας -αν είναι γενοκτονία ή όχι αυτό που γίνεται στη Γάζα- θα το απαντήσω αμέσως μετά στην ερώτηση που είχε καταθέσει ο κ. Καζαμίας εκ μέρους της Πλεύσης Ελευθερίας.

Σε ό,τι αφορά τώρα το Διεθνές Ποινικό Δικαστήριο έδωσα, νομίζω, σαφέστατη απάντηση. Δεν χωρεί καμίας αμφισβήτησης και καμίας κριτικής. Είναι ξεκάθαρη η θέση μας. Δεν υπάρχει το παραμικρό το οποίο μπορείτε να πείτε.

Τώρα, εμείς ξέρουμε να διαχωρίζουμε. Είναι άλλο πράγμα η Κυβέρνηση, άλλο πράγμα η Νέα Δημοκρατία. Η Νέα Δημοκρατία είναι το κόμμα που στηρίζει την Κυβέρνηση ασφαλώς, αλλά η Κυβέρνηση κάνει άλλη δουλειά και άλλη δουλειά κάνει η Νέα Δημοκρατία.

Στη Νέα Δημοκρατία επειδή είμαστε ένα μεγάλο κόμμα, ένα πολύ σημαντικό και δημοκρατικό κόμμα, που έχουμε την ευκαιρία να έχουμε πολλές και διαφορετικές απόψεις και να τις συζητάμε και να βγαίνουμε με μια κοινή συνισταμένη πάντα -και αυτό είναι πολύ σημαντικό νομίζω- έχουμε κρατήσει το ενιαίο της παράταξής μας για πενήντα ένα χρόνια τώρα και είμαστε υπερήφανοι γι’ αυτό, ενώ εσείς, ας πούμε, προφανώς επειδή έχετε πολλές διαφωνίες μέσα στο δικό σας τον χώρο, έχετε σπάσει σε έξι, επτά κόμματα. Δεν θυμάμαι πόσα έχουν γίνει.

Το βέβαιο πάντως είναι ότι στη Νέα Δημοκρατία υπάρχει δημοκρατία απόψεων, υπάρχει προβληματισμός, εκφράζονται απόψεις και την κοινή συνισταμένη τη δίνουν τα όργανά του, δηλαδή το συνέδριο, η πολιτική επιτροπή και φυσικά ο Πρόεδρός της.

Σε ό,τι αφορά την Κυβέρνηση, τη θέση της Κυβέρνησης εκφράζει -επαναλαμβάνω- το Υπουργείο Εξωτερικών. Η απάντησή μου για το Διεθνές Ποινικό Δικαστήριο είναι σαφής και ξεκάθαρη. Και να προσθέσω, επίσης, ότι με την πρώτη μου τοποθέτηση κατέστησα σαφές ότι η Ελλάδα στηρίζει έμπρακτα τη λειτουργία του Διεθνούς Ποινικού Δικαστηρίου. Θα προσθέσω μάλιστα ότι με συγκεκριμένες πρωτοβουλίες μας προωθούμε και την ενίσχυση του ρόλου του από τον Σεπτέμβριο του 2023. Οπότε η χώρα μας προσχώρησε στην ομάδα φίλων για τη διεύρυνση της δικαιοδοσίας του δικαστηρίου σχετικά με το έγκλημα της επίθεσης.

Στις συνεδριάσεις αυτές της ομάδας των φίλων συμμετέχουμε σταθερά μέσω των αρμόδιων εκπροσώπων του Υπουργείου Εξωτερικών, ενώ έχουμε συμμετάσχει και σε διαβήματα προς τρίτες χώρες από κοινού με τα λοιπά κράτη της Ευρωπαϊκής Ένωσης, τα οποία είναι συμβαλλόμενα μέρη στο καταστατικό της Ρώμης, με στόχο να ενισχυθεί η διεθνής υποστήριξη για τη διεύρυνση της δικαιοδοσίας του δικαστηρίου που προανέφερα, σχετικά με το έγκλημα της επίθεσης.

Αυτή η πολιτική θα συνεχιστεί σε πλήρη αρμονία με την εξωτερική πολιτική αρχών, που ακολουθούμε και με πλήρη σεβασμό στις αρχές του Διεθνούς Δικαίου και της διεθνούς νομιμότητας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Συνεχίζουμε με την πέμπτη με αριθμό 1389/22-9-2025 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλέξανδρου Καζαμία προς τον Υπουργό Εξωτερικώνμε θέμα: «Η εμμονή της Κυβέρνησης να αρνείται την διάπραξη Γενοκτονίας στη Γάζα παρά τις σαφείς διαπιστώσεις του Πορίσματος Εμπειρογνωμόνων του ΟΗΕ και η διαφωνία της με τις πρώτες οικονομικές κυρώσεις κατά του Ισραήλ που προτείνει η Ευρωπαϊκή Επιτροπή».

Κύριε συνάδελφε, κύριε Καζαμία, έχετε τον λόγο για την πρωτολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υφυπουργέ, η ερώτησή μου αφορά σημαντικές δηλώσεις που έκανε για ζητήματα εξωτερικής πολιτικής ο Πρωθυπουργός σε πρόσφατη συνέντευξή του. Η Κυβέρνηση έστειλε εσάς για να βγάλετε τα κάστανα από τη φωτιά. Σας εύχομαι καλό κουράγιο.

Στις 16 Σεπτεμβρίου ο ΟΗΕ σε πόρισμα επιτροπής εμπειρογνωμόνων αποφάσισε ότι τελικά στο Ισραήλ διαπράττεται η γενοκτονία. Στην επίσημη ιστοσελίδα του ΟΗΕ, όπου αναρτάται η είδηση των συμπερασμάτων αυτού του πορίσματος, υπάρχει ο τίτλος που λέει «Το Ισραήλ έχει διαπράξει γενοκτονία στη Λωρίδα της Γάζας, συμπεραίνει επιτροπή του ΟΗΕ». Τόσο ξεκάθαρα δηλαδή!

Στις 17-09, την επόμενη μέρα, η Ευρωπαϊκή Επιτροπή διά στόματος της κυρίας Φον ντερ Λάιεν ανακοίνωσε μέτρα οικονομικών κυρώσεων για το ζήτημα της γενοκτονίας στο Ισραήλ απέναντι στην κυβέρνηση του Ισραήλ αφενός και απέναντι σε Υπουργούς της κυβέρνησης Νετανιάχου, που τους χαρακτηρίζει εξτρεμιστές, καθώς και κυρώσεις απέναντι σε βίαιους εποικιστές.

Την ίδια στιγμή στις 17 Σεπτεμβρίου ο κύριος Πρωθυπουργός σε συνέντευξή του στο κανάλι «ΑΝΤ1» αρνήθηκε να χρησιμοποιήσει τον όρο γενοκτονία, μια μέρα μετά που εκδόθηκε το πόρισμα των εμπειρογνωμόνων του ΟΗΕ. Και είπε συγκεκριμένα: «Όχι, δεν θα χρησιμοποιούσα αυτόν τον όρο. Είναι ένας πολύ βαρύς όρος που απαιτεί άλλου είδους…» και δεν συνέχισε τη φράση του. Σχολίασε επίσης και την απόφαση της Ευρωπαϊκής Επιτροπής λέγοντας επί λέξει: «Δεν είμαι σίγουρος ότι μία αναστολή», εννοεί των οικονομικών σχέσεων, «αυτήν τη στιγμή εξυπηρετεί συνολικά τα συμφέροντα της Ευρώπης και της πατρίδας μας», χωρίς να εξηγεί γιατί δεν τα εξυπηρετεί.

Και υπενθυμίζω ότι η Πλεύση Ελευθερίας εδώ και ενάμιση χρόνο τουλάχιστον ζητά από την Κυβέρνηση να ασκήσει οικονομικές κυρώσεις, να αναστείλει τις οικονομικές σχέσεις με το Ισραήλ μέχρι να σταματήσει η γενοκτονία στη Γάζα και να αναγνωριστεί επίσημα ένα ανεξάρτητο παλαιστινιακό κράτος. Με άλλα λόγια έρχεται τώρα η Ευρωπαϊκή Επιτροπή στη γραμμή που εμείς προτείνουμε εδώ και ενάμιση χρόνο και η Κυβέρνηση βρίσκεται εκτός αυτής της γραμμής.

Και σας ρωτώ συγκεκριμένα, με βάση ποια στοιχεία πραγματικά η Κυβέρνηση τολμά ακόμη να απορρίπτει τα επίσημα συμπεράσματα του ΟΗΕ και να αρνείται να χρησιμοποιήσει τη λέξη γενοκτονία; Το είπατε και πριν στην απάντησή σας στην προηγούμενη επίκαιρη ερώτηση. Με βάση ποια στοιχεία το κάνετε αυτό; Έχετε στοιχεία; Γιατί πάτε κόντρα στον ΟΗΕ; Ή μήπως συμβαίνει αυτό, επειδή ο Πρωθυπουργός είναι προσωπικός φίλος του καταζητούμενου από το Διεθνές Ποινικό Δικαστήριο -το οποίο είπατε ότι η χώρα μας αναγνωρίζει- κυρίου Νετανιάχου;

Η δεύτερη ερώτησή μου είναι: Ποιον σεβασμό πραγματικά απέναντι στο Διεθνές Δίκαιο μπορεί να επικαλείται η Κυβέρνηση Μητσοτάκη, όταν εναντιώνεται συστηματικά στις διαπιστώσεις του ΟΗΕ περί ύπαρξης γενοκτονίας; Είχαμε και προηγουμένως την επιτετραμμένη του Γενικού Γραμματέα του ΟΗΕ, η οποία περίπου για έναν χρόνο μιλά για γενοκτονία και πάλι αρνείστε να χρησιμοποιήσετε τον όρο.

Και τι σχέση μπορεί να έχει η Κυβέρνησή σας με το Διεθνές Δίκαιο, όταν κορυφαίοι Υπουργοί όπως ο κ. Γεωργιάδης αρνούνται, αμφισβητούν την ύπαρξη του Διεθνούς Ποινικού Δικαστηρίου, την οποία εσείς υποστηρίξατε; Και τι σχέση μπορεί να έχετε με το Ευρωπαϊκό και το Διεθνές Δίκαιο, όταν ο Πρωθυπουργός έρχεται να εναντιωθεί και στις προτάσεις της Ευρωπαϊκής Επιτροπής για επιβολή οικονομικών κυρώσεων στο Ισραήλ; Μπορείτε να μας απαντήσετε;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Καζαμία.

Κύριε Υπουργέ, έχετε τον λόγο για την απάντησή σας.

**ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών):** Ευχαριστώ πολύ, κύριε Πρόεδρε.

Αγαπητέ κύριε Καζαμία, σας ευχαριστώ για τις ευχές σας, για το ότι έχω κουράγιο και για το ότι βγάζω τα κάστανα από τη φωτιά.

Ξέρετε, έχω κουράγιο γιατί σέβομαι πάντα τις αντιλήψεις και τις θέσεις της Αντιπολίτευσης. Ακούω με σεβασμό. Ξέρετε, στην πολιτική άλλοτε συμφωνούμε, άλλοτε διαφωνούμε και έτσι πρέπει να είναι. Και έχω πολύ μεγάλη εμπιστοσύνη στις απόψεις και στις θέσεις τις δικές μου και της Κυβέρνησης.

Θίγετε ένα εξαιρετικά ευαίσθητο και κρίσιμο ζήτημα με την παρέμβασή σας, όπως ουσιαστικά έκανε και η κ. Αναγνωστοπούλου προηγουμένως. Θέλω να είμαι απόλυτα σαφής, επαναλαμβάνοντας, τα λόγια του Πρωθυπουργού Κυριάκου Μητσοτάκη. Αυτό που συντελείται στη Γάζα συνιστά μια μεγάλη ανθρωπιστική καταστροφή. Δεν μπορεί να υπάρξει δικαιολογία για τη μαζική απώλεια αμάχων, την ανεπαρκή πρόσβαση ανθρωπιστικής βοήθειας και την εκτεταμένη καταστροφή υποδομών. Να σας τονίσω και όπως θα ξέρετε μάλιστα, σήμερα και ο Υπουργός Εξωτερικών, κ. Γεραπετρίτης, -ο οποίος δεν απέφυγε να έρθει να απαντήσει στην ερώτησή σας, δεν βρίσκεται στην Ελλάδα, βρίσκεται στη Νέα Υόρκη όπως ξέρετε για τον ΟΗΕ- δήλωσε ότι η Ελλάδα θα εξασφαλίσει τον ομαλό πλου του στολίσκου αυτού που μεταβαίνει στη Γάζα με ανθρωπιστική βοήθεια, όσο περνάει από τα χωρικά της ύδατα. Αυτή είναι η θέση μας, που εκφράζουμε συστηματικά σε όλα τα φόρα, στη γενική συνέλευση Ηνωμένων Εθνών, στο Συμβούλιο Ασφαλείας και στην Ευρωπαϊκή Ένωση.

Σε σχέση με τον όρο «γενοκτονία». Η γενοκτονία στο Διεθνές Δίκαιο αφορά ένα διεθνές έγκλημα, ο ορισμός του οποίου θεσπίστηκε με τη Σύμβαση του 1948 για την πρόληψη και την καταστολή του εγκλήματος της γενοκτονίας. Όπως ξέρετε, η Ελλάδα αρκετά αργότερα με απόφαση της Βουλής των Ελλήνων αναγνώρισε τη Γενοκτονία των Αρμενίων που είχε συντελεστεί από πριν, από το 1922 εκείνα τα χρόνια και τη Γενοκτονία των αδελφών μας Ελλήνων του Πόντου.

Η διαπίστωση όμως για τη διάπραξη του εγκλήματος της γενοκτονίας, όπως αυτό τυποποιείται με την ανωτέρω σύμβαση του 1948, προϋποθέτει δικαστική αξιολόγηση και κρίση και εν προκειμένω εναπόκειται αποκλειστικά στα αρμόδια διεθνή δικαιοδοτικά όργανα. Η Ελλάδα ως συμβαλλόμενο μέρος τόσο στη Σύμβαση του 1948, όσο και στο Καταστατικό της Ρώμης, το οποίο αποτελεί την ιδρυτική πράξη σύστασης του Διεθνούς Ποινικού Δικαστηρίου, παρακολουθεί στενά τις σχετικές διαδικασίες στα δύο αυτά δικαιοδοτικά όργανα, τα οποία είναι αρμόδια για να αποφανθούν για τη διάπραξη του εγκλήματος γενοκτονίας, χωρίς αυτό να σημαίνει ότι αναιρείται η βαρύτητα των πορισμάτων της ανεξάρτητης διεθνούς διερευνητικής επιτροπής των Ηνωμένων Εθνών για τα παλαιστινιακά εδάφη στην πρόσφατη έκθεσή της. Τον όρο γενοκτονία τον χρησιμοποιεί αυτή η επιτροπή, όχι τα αρμόδια δικαιοδοτικά όργανα του Οργανισμού Ηνωμένων Εθνών.

Η εξωτερική μας πολιτική είναι πολιτική αρχών και αξιών με γνώμονα πάντα το Διεθνές Δίκαιο και τον Καταστατικό Χάρτη του ΟΗΕ. Από τον Ιανουάριο του 2025 ως τον Δεκέμβριο του 2026, όπως ξέρετε, η Ελλάδα υπηρετεί ως μη μόνιμο μέλος του Συμβουλίου Ασφαλείας. Αυτό μας καθιστά στην πράξη συμπαραγωγούς διεθνούς πολιτικής μεταξύ άλλων και στις προσπάθειες διαμόρφωσης της αρχιτεκτονικής ασφαλείας στη Μέση Ανατολή.

Η χώρα μας, λοιπόν, σε συνεργασία και επαφή με περιφερειακούς και διεθνείς δρώντες, συμβάλλει σε διεθνές, περιφερειακό και διεθνές επίπεδο σε κάθε πρωτοβουλία για ειρήνευση στη Μέση Ανατολή και κατάπαυση του πυρός στη Λωρίδα της Γάζας, τονίζοντας την ανάγκη προστασίας των αμάχων, σύμφωνα με το Διεθνές Ανθρωπιστικό Δίκαιο και την ανάγκη αντιμετώπισης της δεινής ανθρωπιστικής κατάστασης στη Γάζα.

Στον ΟΗΕ η χώρα μας συνεχίζει να ασκεί και να εκφράζει την αλληλεγγύη και την υποστήριξή της προς τον δοκιμαζόμενο πληθυσμό της Γάζας. Στις 24 Σεπτεμβρίου, μάλιστα, ο Υπουργός Εξωτερικών έλαβε μέρος σε έκτακτη συνεδρίαση του Συμβουλίου Ασφαλείας που ανέδειξε με σαφήνεια τις ελληνικές θέσεις: Πρώτον, άμεση κατάπαυση του πυρός στη Γάζα. Δεύτερον, σεβασμός του Διεθνούς Δικαίου και προστασία των αμάχων και τρίτον, προσήλωση στη λύση των δύο κρατών. Υπενθυμίζω ότι η Ελλάδα έχει αποστείλει ανθρωπιστική βοήθεια στη Γάζα από την πρώτη στιγμή της σύγκρουσης και θα συνεχίσει να το πράττει, ενώ έχει υποδεχθεί τα παιδιά από τη Γάζα για περίθαλψη στα ελληνικά νοσοκομεία.

Υποστηρίζουμε σταθερά τη λύση των δύο κρατών, που θα περιλαμβάνει και τη Γάζα και τη Δυτική Όχθη. Η προοπτική παλαιστινιακού κράτους, όμως, προϋποθέτει ισχυρούς θεσμούς. Για τον σκοπό αυτόν παρέχουμε αταλάντευτη στήριξη στην Παλαιστινιακή Αρχή, ως νόμιμο εκπρόσωπο των Παλαιστινίων.

Στην Ευρωπαϊκή Ένωση είμαστε από τις πλέον υποστηρικτικές χώρες για την παροχή χρηματοδοτικής βοήθειας προς την Παλαιστινιακή Αρχή. Οι προσπάθειές μας συνέβαλαν στην έγκριση πακέτου 1,6 δισεκατομμυρίων ευρώ από την Ευρωπαϊκή Επιτροπή. Η χρηματική βοήθεια προς την Παλαιστινιακή Αρχή είναι απαραίτητη για την επιβίωσή της, αλλά για να διατηρηθεί και η προοπτική η Γάζα και η Δυτική Όχθη να τελούν υπό τον πλήρη έλεγχο και τη διοίκηση της Παλαιστινιακής Αρχής εναντίον της δράσης τρομοκρατικών οργανώσεων, όπως η Χαμάς.

Συνεπώς, η χώρα μας, όχι μόνο επιδεικνύει σεβασμό στο Διεθνές Δίκαιο και τις αρχές και αξίες της Ευρωπαϊκής Ένωσης, αλλά αποτελεί ενεργό παράγοντα υπεράσπισης τόσο στο πλαίσιο του Συμβουλίου Ασφαλείας του ΟΗΕ όσο βεβαίως και στο πλαίσιο των θεσμικών οργάνων της Ευρωπαϊκής Ένωσης στα οποία συμμετέχει.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κύριε συνάδελφε, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Υφυπουργέ, χρησιμοποιείτε τον όρο «ανθρωπιστική καταστροφή» για να υποβαθμίσετε και να αποπροσανατολίσετε την κοινή γνώμη από μία γενοκτονία που συντελείται. Ανθρωπιστική καταστροφή έχουμε όταν έχουμε πλημμύρες στη Μασσαλία, όταν φουσκώνει ο Αμαζόνιος. Αυτό που συμβαίνει στη Γάζα τώρα, εδώ και δύο χρόνια, δεν είναι απλώς μια ανθρωπιστική καταστροφή. Είναι μία γενοκτονία, η οποία συντελείται συστηματικά με πράξεις του ισραηλινού στρατού κάτω από τις εντολές της Κυβέρνησης Νετανιάχου.

Η έκθεση των εμπειρογνωμόνων του ΟΗΕ λέει συγκεκριμένα στα συμπεράσματά της και διαβάζω: «Οι ισραηλινές αρχές και η ισραηλινή ασφάλεια διέπραξαν και συνεχίζουν να διαπράττουν τα κάτωθι actus reus», δηλαδή αντικειμενικές πράξεις που συνιστούν έγκλημα, λέει η έκθεση, «κατά των Παλαιστινίων στη Λωρίδα της Γάζας» και τα απαριθμεί. Μεταξύ αυτών, κύριε Υφυπουργέ, ξέρετε τι απαριθμεί η έκθεση; Βιασμούς, εσκεμμένες θανατώσεις παιδιών, δολοφονίες παιδιών, σεξουαλικά εγκλήματα. Αυτά είναι ανθρωπιστική καταστροφή;

Γιατί πάτε κόντρα στις αποφάσεις του ΟΗΕ; Δεν μπορείτε να είστε ενάντιοι και να παριστάνετε ότι συμφωνείτε. Δεν μπορεί να έχετε και την πίτα ολόκληρη και τον σκύλο χορτάτο. Ή συμμορφώνεστε με το Διεθνές Δίκαιο και με τις αποφάσεις του ΟΗΕ, οι οποίες βασίζονται σε εμπεριστατωμένες έρευνες, ή πάτε κόντρα. Εσείς βέβαια θέλετε να πηγαίνετε κόντρα στο Διεθνές Δίκαιο και ρητορικά να ισχυρίζεστε ότι το σέβεστε. Αυτό δεν πείθει κανέναν και είναι μια επικίνδυνη πολιτική. Και είναι επικίνδυνη διότι το Διεθνές Δίκαιο είναι βασικό εργαλείο για την εξωτερική μας πολιτική ειδικά στη διεκδίκηση των δικαίων μας στο Αιγαίο και στην Κύπρο.

Η κ. Μελόνι, κύριε Υφυπουργέ, η ακροδεξιά Πρωθυπουργός της Ιταλίας, αποφάσισε και αυτή να υποστηρίξει τις πρώτες οικονομικές κυρώσεις, οι οποίες είναι μικρές οικονομικές κυρώσεις, της Ευρωπαϊκής Κομισιόν κατά του Ισραήλ. Και ξέρετε τι είπε; Είπε «διότι το Ισραήλ έχει υπερβεί τα όρια». Εσείς όμως δεν το λέτε αυτό. Θεωρείτε ότι υπάρχει μια ανθρωπιστική καταστροφή, ότι το Ισραήλ δεν έχει υπερβεί τα όρια. Γιατί; Γιατί είναι φίλος του Πρωθυπουργού ο καταζητούμενος από το Διεθνές Ποινικό Δικαστήριο, ο κ. Νετανιάχου.

Για να είμαστε σαφείς, κύριε Υφυπουργέ, η Κυβέρνησή σας -ενδεχομένως όχι εσείς, αλλά η Κυβέρνησή σας- είναι μια κυβέρνηση αρνητών της γενοκτονίας. Αυτή είναι η αλήθεια. Αυτή είναι μια κυνική πολιτική, η οποία είναι απάνθρωπη, η οποία υποστηρίζει ένα μιλιταριστικό κράτος, που παραβιάζει κατάφωρα το Διεθνές Δίκαιο με το πρόσχημα ότι αυτό είναι δήθεν υπέρ των εθνικών συμφερόντων.

Ακούω από Υπουργούς της Κυβέρνησής σας, αλλά εσείς σήμερα το αποφύγατε, νομίζω σοφά, αλλά έρχονται πολλοί και μας λένε, όπως ο κ. Φλωρίδης, ότι λέει, αν καταγγείλουμε τη γενοκτονία στη Γάζα, πάμε τότε ενάντια στα εθνικά συμφέροντα απέναντι στην Τουρκία, άκουσον-άκουσον. Και θέλω να σας ρωτήσω, αυτή η συμμαχία με το Ισραήλ, η οποία μας προστατεύει από τις απειλές της Τουρκίας, σε τι μας ωφέλησε χθες όταν ο Πρόεδρος των ΗΠΑ, ο κ. Τραμπ, συναντήθηκε με τον κ. Ερντογάν και είπε ότι μιλάει σοβαρά για την παροχή F-35; Τα οποία F-35 στους διαδρόμους της Βουλής ακούμε ήλπιζαν Βουλευτές της Νέας Δημοκρατίας ότι το ισραηλινό λόμπι στις Ηνωμένες Πολιτείες θα απέτρεπε. Γιατί αυτά τα F-35 μπορούν να χρησιμοποιηθούν και ενάντια στο Ισραήλ. Και όμως δεν έκανε τίποτα. Ο κ. Τραμπ είπε στις δηλώσεις του ότι ο κ. Ερντογάν επί λέξει «θα πάρει αυτά που θέλει να αγοράσει». Αυτά τα είπε χθες.

Δεν μας ωφελεί στα εθνικά μας συμφέροντα αυτή η συμμαχία με το Ισραήλ, η αισχρή συμμαχία με το Ισραήλ, με ένα κράτος το οποίο παραβιάζει κατάφωρα το Διεθνές Δίκαιο και δεν έχει καμία ηθική στις διεθνείς σχέσεις. Απλούστατα αυτό που μας κάνει είναι ότι μας οδηγεί στο να έχουμε μία εξωτερική πολιτική χωρίς σεβασμό στο Διεθνές Δίκαιο, η οποία συμμαχεί με δικτατορίες, με κράτη τα οποία παραβιάζουν κατάφωρα τα ανθρώπινα δικαιώματα και βεβαίως αυτό αμαυρώνει την εικόνα της χώρας μας στην περιοχή. Δεν είναι όφελος η συμμαχία με το Ισραήλ. Είναι μεγάλο πρόβλημα και πρέπει να το καταλάβετε. Και να καταλάβετε ότι ούτε σεβασμό στο Διεθνές Δίκαιο, στην ηθική και στον ανθρωπισμό δείχνετε με την πολιτική που υιοθετείτε, παρά το γεγονός ότι θα θέλατε να σας βλέπουν έτσι, ούτε εξυπηρετείτε τα εθνικά συμφέροντα. Αυτή είναι μια καταστροφική πολιτική την οποία πρέπει να σταματήσετε.

Συμμορφωθείτε με τις αποφάσεις της Ευρωπαϊκής Επιτροπής, αν είστε και ευρωπαϊστές, γιατί τα ακούμε αυτά στα λόγια, αλλά στην πράξη δεν το βλέπουμε. Συμμορφωθείτε με αυτές τις αποφάσεις γιατί είναι μια αρχή. Στο τέλος θα πρέπει να φτάσετε εκεί που η Πλεύση Ελευθερίας σας λέει εδώ και ενάμιση χρόνο, δηλαδή να διακόψετε πλήρως τις οικονομικές σχέσεις με το Ισραήλ.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς.

Κύριε Υπουργέ, έχετε τον λόγο για την απάντησή σας, για τη δευτερολογία σας.

**ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών):** Έχω ετοιμάσει μία απάντηση και θα σας την πω, αλλά προηγουμένως με εντυπωσίασε για μια ακόμη φορά η στάση του κ. Καζαμία. Γιατί, ξέρετε, έχουν μια εντύπωση σε ορισμένα κόμματα της Αντιπολίτευσης, τα οποία φυσικά μιλούν από τη δική τους θέση και απευθύνονται στο δικό τους ακροατήριο, ότι κατέχουν το προνόμιο της ευαισθησίας, ότι μόνο αυτοί λυπούνται όταν κάποιο παιδί χάνει τη ζωή του.

Με τον ίδιο τρόπο που λυπάστε εσείς, με τον ίδιο τρόπο σπαράζει και η δική μου ψυχή, κύριε Καζαμία.

Δεν έχετε το προνόμιο καμίας ευαισθησίας. Δεν είσαστε εσείς οι ευαίσθητοι και εμείς οι αναίσθητοι.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Υπουργέ…

**ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών):** Θα μου επιτρέψετε. Δεν σας διέκοψα.

Θα μου επιτρέψετε να σας πω ότι εμείς ασκούμε υπεύθυνη πολιτική, Εμείς ασκούμε πολιτική, δεν λέμε λόγια εύκολα και για να εντυπωσιάζουμε. Εμείς ασκούμε υπεύθυνη πολιτική, για να προστατέψουμε πρωτίστως το εθνικό συμφέρον. Το εθνικό συμφέρον και η προστασία της πατρίδας μας είναι ο πρώτος στόχος, πάντα με σεβασμό προς το Διεθνές Δίκαιο και τις αποφάσεις του Οργανισμού Ηνωμένων Εθνών.

Είπατε να μην ερχόμαστε σε αντιπαράθεση με τις αποφάσεις του ΟΗΕ. Πείτε μου μία απόφαση, ένα ψήφισμα του Συμβουλίου Ασφαλείας στην οποία η Ελλάδα αντιτάχθηκε, μία! Δεν υπάρχει. Η Ελλάδα πάντα σέβεται και υποστηρίζει τις αποφάσεις και τα ψηφίσματα του Οργανισμού Ηνωμένων Εθνών.

**ΑΛΕΞΑΝΔΡΟΣ ΚΑΖΑΜΙΑΣ:** Δεν σέβεστε…

**ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών):** Πάντα, πάντα, πάντα.

Μην έρχεστε, λοιπόν, και λέτε εδώ αυθαίρετα πράγματα, για να εντυπωσιάσετε το ακροατήριό σας, που άλλωστε είναι και μικρό. Δεν είναι κανείς εδώ μέσα. Γιατί το κάνετε;

Να υπενθυμίσω για μια ακόμη φορά ότι η καταστροφική κατάσταση στη Γάζα ξεκίνησε με την επίθεση της Χαμάς στις 7 Οκτωβρίου του 2023. Επίσης, να θυμίσω ότι από την πρώτη στιγμή εμείς ως Ελλάδα διαχωρίσαμε τον παλαιστινιακό λαό από τη Χαμάς. Να θυμίσω πάλι ότι η Ελλάδα ήταν μέσα στις χώρες εκείνες μαζί με τη Γαλλία, τον Καναδά, την Αυστραλία και τη Μεγάλη Βρετανία που αντιτάχθηκε και ζήτησε από το Ισραήλ να μην επιχειρήσει την πλήρη επίθεση εναντίον της Λωρίδας της Γάζας. Είναι η πρώτη που ζήτησε να γίνει αυτό και το κάναμε πράγματι, ενώ παράλληλα έχουμε για λόγους εθνικού συμφέροντος στρατηγική σχέση με το Ισραήλ, την οποία θέλουμε να διατηρήσουμε.

Σε ό,τι αφορά τώρα σε αυτά που είπατε για τη συνάντηση Τραμπ-Ερντογάν, μην ασπάζεστε πάντα τις τουρκικές θέσεις, ότι έγινε θρίαμβος Ερντογάν. Ξέρετε, με ενοχλεί πάρα πολύ να ακούω από κόμματα της Αντιπολίτευσης να ασπάζονται με τόση ευκολία τη θριαμβολογία των γειτόνων μας.

**ΑΛΕΞΑΝΔΡΟΣ ΚΑΖΑΜΙΑΣ:** Καθόλου. Δεν το είπαμε αυτό. Δεν λέμε αυτό που λέτε.

**ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών):** Δεν ισχύει.

Ξέρετε, η εξωτερική πολιτική δεν είναι παιχνίδι ποδοσφαίρου, που λέμε «νικήσαμε 5-0 στο γήπεδο χθες». Είναι μια διαρκής, αργόσυρτη και με μεγάλες εναλλαγές και ανατροπές διαδικασία.

**ΑΛΕΞΑΝΔΡΟΣ ΚΑΖΑΜΙΑΣ:** Δεν κάναμε αυτό.

**ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών):** Και το τι θα γίνει μετά τα F-35 αφήστε να το δούμε. Η Τουρκία κάνει τη δουλειά της. Εμείς κάνουμε τη δική μας για την προστασία του εθνικού συμφέροντος και των κυριαρχικών μας δικαιωμάτων.

Σε ό,τι αφορά τώρα τον όρο «γενοκτονία», θέλω να επαναλάβω ότι η Ελλάδα παραμένει δεσμευμένη για τον σεβασμό των διαδικασιών που προβλέπουν τα διεθνή δικαιοδοτικά όργανα. Αυτήν τη στιγμή το ζήτημα εξετάζεται σε δύο παράλληλα πλαίσια στο Διεθνές Δικαστήριο της Χάγης, όπου εκκρεμεί η προσφυγή της Νότιας Αφρικής κατά του Ισραήλ βάσει της σύμβασης για την πρόληψη και καταστολή του εγκλήματος της γενοκτονίας, και στο Διεθνές Ποινικό Δικαστήριο το οποίο στο πλαίσιο της δικής του αρμοδιότητας ερευνά την κατάσταση στην Παλαιστίνη και δεν έχει μέχρι στιγμής προβεί σε οποιαδήποτε έκδοση ενταλμάτων για το έγκλημα της γενοκτονίας. Αυτό, για να ξέρουμε τι λέμε. Η χώρα μας ως συμβαλλόμενο μέρος τόσο στη Σύμβαση του 1948 όσο και στο Καταστατικό της Ρώμης σέβεται πλήρως τις διαδικασίες των δύο δικαστηρίων.

Παράλληλα, θέλω να καταστήσω σαφές ότι παρότι η Ελλάδα έχει και θα συνεχίσει να έχει στρατηγική σχέση με το Ισραήλ, δεν διστάζουμε να λέμε δημόσια, αλλά και στις κατ’ ιδίαν επαφές μας με Ισραηλινούς συνομιλητές μας ότι η συνέχιση αυτής της στρατιωτικής επιχείρησης επιδεινώνει μια ήδη απαράδεκτη ανθρωπιστική κατάσταση και δεν υπηρετεί την ασφάλεια του Ισραήλ, καθώς υπονομεύει τη διεθνή θέση και εικόνα του Ισραήλ και θέτει σε κίνδυνο τη σταθερότητα της περιοχής.

Σε σχέση με το θέμα της λήψης μέτρων από πλευράς της Ευρωπαϊκής Ένωσης κατά του Ισραήλ, κριτήριό μας πρέπει πρωτίστως να είναι πώς θα μπορέσει η Ευρωπαϊκή Ένωση να συμβάλει αποτελεσματικά στην αντιμετώπιση της κατάστασης και την προώθηση μιας πολιτικής προοπτικής για τον παλαιστινιακό λαό, κάτι που υπό προϋποθέσεις μπορεί να το πράξει πιο επωφελώς διατηρώντας τους διαύλους και την επιρροή της προς όλες τις πλευρές.

Θα ήθελα στο σημείο αυτό να υπογραμμίσουμε ότι έχουμε δηλώσει με σαφήνεια ότι είμαστε αντίθετοι σε κάθε πρόταση εκτοπισμού των Παλαιστίνιων από τη Γάζα όχι μόνο για ανθρωπιστικούς και νομικούς λόγους, αλλά και διότι μια τέτοια εξέλιξη εγκυμονεί σοβαρούς κινδύνους για την περιφερειακή ασφάλεια. Τη θέση αυτή τη μεταφέρουμε με συνέπεια τόσο στις διμερείς συνομιλίες όσο και στα διεθνή fora. Είναι σαφές ότι η χώρα μας κάνει ό,τι είναι δυνατόν όχι με λόγια και ρητορική, αλλά θεσμικά και πρακτικά για την αντιμετώπιση της παρούσας δεινής ανθρωπιστικής κατάστασης, αλλά και για να εξευρεθεί μια αχτίδα ελπίδας για ένα καλύτερο ειρηνικό μέλλον για την Παλαιστίνη και τον παλαιστινιακό λαό, τον οποίο, όπως είπα, από την πρώτη στιγμή διαχωρίσαμε από τη Χαμάς και από τις τρομοκρατικές οργανώσεις.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Στις επόμενες πέντε επίκαιρες ερωτήσεις θα απαντήσει, όπως ήδη προανέφερα, ο Υπουργός Αγροτικής Ανάπτυξης και Τροφίμων κ. Κωνσταντίνος Τσιάρας.

Ξεκινάμε με τη με αριθμό 1370/19-9-2025 επίκαιρη ερώτηση του Βουλευτή Λαρίσης της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Τελεσίγραφο της Κομισιόν και καθυστερήσεις πληρωμών από τον ΟΠΕΚΕΠΕ – Ο κίνδυνος οικονομικής και θεσμικής κρίσης για τις αγροτικές επιδοτήσεις».

Κύριε Κόκκαλη, έχετε τον λόγο…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):** Ορίστε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Απλώς, είδα το κείμενο των ερωτήσεων του κ. Κόκκαλη και της κ. Σταρακά, που είναι ακριβώς το ίδιο. Δεν είναι εδώ βεβαίως η κυρία συνάδελφος. Θα ήθελα να ζητήσω, αν μπορούσε, να γίνει ενοποίηση, διότι πρόκειται περί ιδίων απαντήσεων. Αυτό είναι το ζητούμενο.

**ΠΡΟΕΔΡΕΥΩΝ (Αθανάσιος Μπούρας):** Το γνωρίζουμε, κύριε Υπουργέ, και το Προεδρείο όχι μόνο σήμερα, πάντα και πολλές φορές, έχει προς την κατεύθυνση που λέτε καταβάλει κάθε προσπάθεια, αλλά δεν έχει γίνει δεκτό και επομένως θα προχωρήσουμε κανονικά. Διότι κάθε Βουλευτής θέλει να εκφράζει την περιφέρεια η οποία τον εκλέγει και με βάση αυτό καταθέτει την ερώτησή του. Εξάλλου και πρακτικά δεν γίνεται τώρα, διότι, όπως βλέπετε, εντός της Αιθούσης υπάρχει ο πρώτος ερωτών πάνω στο ίδιο περίπου θέμα, ο κ. Κόκκαλης, ο οποίος θα έχει και τον λόγο να αναπτύξει την ερώτησή του.

Κύριε συνάδελφε, κύριε Κόκκαλη έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, θα σας μεταφέρω μια κουβέντα που μου είπε χθες ένας αγρότης από τη Θεσσαλία: Τέτοια χάλια πρώτη φορά στον πρωτογενή τομέα.

Από πού να ξεκινήσουμε και πού να τελειώσουμε; Ευλογιά, ΟΠΕΚΕΠΕ, αποζημιώσεις, κόστος παραγωγής; Πέρυσι τον Σεπτέμβριο, πέρυσι τέτοιο καιρό, όταν ετέθη ο ΟΠΕΚΕΠΕ σε επιτήρηση από την Ευρωπαϊκή Επιτροπή, σπεύσατε να καθησυχάσετε τους αγρότες ότι ο ΟΠΕΚΕΠΕ θα καταθέσει ένα συγκεκριμένο σχέδιο δράσης. Λέγατε «μην ανησυχείτε» έχοντας βέβαια -σας το αναγνωρίζω- καλή πρόθεση. Δυστυχώς, όμως, αποκαλύφθηκε το σκάνδαλο του ΟΠΕΚΕΠΕ.

Τα πράγματα είναι πάρα πολύ σοβαρά πλέον. Πριν λίγες ημέρες η Κομισιόν σε αυτό το σχέδιο δράσης του Σεπτεμβρίου, το αξιωθέν από τον Σεπτέμβριο, απάντησε ότι δεν είναι επαρκές. Το λέει η απάντηση. Δεν χρειάζεται να το διαβάσω. Συγκεκριμένα, το σχέδιο, όπως προτείνεται επί του παρόντος, δεν επαρκεί για την αποκατάσταση των ελλείψεων και ως εκ τούτου δεν συμμορφώνεται με τις διατάξεις. Το λέει η Ευρωπαϊκή Επιτροπή. Και εάν ένα κράτος-μέλος δεν υποβάλει σχέδιο δράσης στην προθεσμία -νομίζω ότι είναι Πέμπτη 2 Οκτωβρίου- που αναφέρεται στην παράγραφο 1, η επιτροπή ενδέχεται να εκδώσει εκτελεστικές πράξεις για την αναστολή των μηνιαίων πληρωμών που αναφέρονται στο άρθρο 21 ή των ενδιάμεσων πληρωμών.

Αυτό, κύριε Υπουργέ, δεν είναι κινδυνολογία. Γιατί κάποιοι μας λέγανε, όταν λέγαμε εδώ και πέντε μήνες «προσοχή, οι πληρωμές», ότι κινδυνολογούμε και ότι λαϊκίζουμε. Η ίδια η Ευρωπαϊκή Επιτροπή είπε ότι ενδέχεται, εάν το σχέδιο δράσης δεν είναι κατάλληλο και δεν κατατεθεί αυτήν την εβδομάδα, να έχουμε αναστολή πληρωμών.

Πληρωμές; Εκατοντάδες. Ζωοτροφές σε κτηνοτρόφους; Μελισσοκόμοι; Σπάνιες Φυλές; Βιολογική γεωργία; Κτηνοτροφία; Παλαιές εκκρεμότητες; Η προκαταβολή των ενισχύσεων 20 με 25 Οκτωβρίου;

Συνεπώς, ερωτάστε. Πρώτον, μπορείτε να εγγυηθείτε με ένα ακριβές χρονοδιάγραμμα την πληρωμή των υποχρεώσεων προς τους αγρότες, κτηνοτρόφους, μελισσοκόμους, αλιείς; Και πότε; Και δεύτερον, θα συμμορφωθεί -το ελπίζουμε, το ευχόμαστε- η ελληνική πολιτεία στο σχέδιο δράσης όπως το αξιώνει η Ευρωπαϊκή Επιτροπή και το όποιο σχέδιο δράσης είναι προαπαιτούμενο για την έγκαιρη καταβολή των ενωσιακών επιδοτήσεων;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Κόκκαλη.

Κύριε Υπουργέ, έχετε τον λόγο για την απάντησή σας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, ευχαριστώ για τη δυνατότητα να απαντήσω.

Κύριε Κόκκαλη, αγαπητέ κύριε συνάδελφε, νομίζω ότι μιλάμε για μια πραγματικότητα την οποία τη γνωρίζετε πολύ καλά και, μάλιστα, την γνωρίζετε καλύτερα από έναν μεγάλο αριθμό συναδέλφων εδώ στο Ελληνικό Κοινοβούλιο.

Άρα, λοιπόν, νομίζω ότι είναι ηθικό τουλάχιστον να μιλάμε με απόλυτη ειλικρίνεια, προκειμένου μια πραγματικότητα την οποία τη γνωρίζουμε πώς εξελίσσεται το τελευταίο χρονικό διάστημα και πού θέλουμε να φτάσει να την αντιμετωπίζουμε με μέτρα και με δυνατότητες οι οποίες πραγματικά μπορούν να εφαρμοστούν ή που πραγματικά μπορούν να υπάρχουν.

Το ποιος είναι ο ΟΠΕΚΕΠΕ δεν χρειάζεται να το επαναλάβουμε. Το πόσο κρίσιμος είναι ο ρόλος του για τον πρωτογενή τομέα επίσης είναι μια πραγματικότητα την οποία αποδέχονται οι πάντες. Ο ΟΠΕΚΕΠΕ είναι ο πιο κρίσιμος οργανισμός, ο οποίος διανέμει τους ευρωπαϊκούς πόρους και δίνει τη δυνατότητα, με αυτά τα 2,3-2,4 δισεκατομμύρια ευρώ ετησίως τα οποία κατευθύνονται ως άμεσες ενισχύσεις στους παραγωγούς, αφενός μεν να στηρίζεται ουσιαστικά ο πρωτογενής τομέας και, αφετέρου, μαζί με αυτή τη στήριξη να στηρίζονται και οι τοπικές κοινωνίες και η ελληνική περιφέρεια.

Είχε προβλήματα ο ΟΠΕΚΕΠΕ; Δεν νομίζω ότι σε αυτό το ερώτημα μπορεί κανείς να απαντήσει διαφορετικά από τη μοναδική αλήθεια που υπάρχει. Προφανώς και είχε.

Ήμουν εγώ -αν θυμάμαι καλά, ήσασταν και εσείς- στην πρώτη μου παρουσία στην αρμόδια Κοινοβουλευτική Επιτροπή πέρυσι τον Σεπτέμβριο όταν μίλησα για το πρόβλημα που υπάρχει στον ΟΠΕΚΕΠΕ και για την εντολή που μου έδωσε ο Πρωθυπουργός, όταν ουσιαστικά μου ζήτησε να αναλάβω τη θέση του Υπουργού Αγροτικής Ανάπτυξης και Τροφίμων, να καθαρίσω οποιοδήποτε ζήτημα αφορά στον ΟΠΕΚΕΠΕ. Ήταν μάλιστα τη στιγμή που θέσαμε τον ΟΠΕΚΕΠΕ υπό επιτήρηση από το Υπουργείο Αγροτικής Ανάπτυξης, προκειμένου να υλοποιηθεί το συμφωνηθέν με την Ευρωπαϊκή Επιτροπή action plan, δηλαδή σχέδιο δράσης.

Για ποιον λόγο κάναμε το σχέδιο δράσης; Γιατί ακριβώς η Ευρωπαϊκή Επιτροπή είχε διαπιστώσει σοβαρές, μεγάλες αδυναμίες στις διαδικασίες που αφορούσαν τις πληρωμές του οργανισμού.

Πού βρίσκονταν αυτές οι αδυναμίες; Βρίσκονταν στο γεγονός ότι δεν υπήρχαν επαρκείς και ικανοποιητικοί έλεγχοι, ότι υπήρχε μια διαδικασία που πολλές φορές αν αφορούσε στη γεωαποτύπωση των επιδοτούμενων αγροτεμαχίων αυτό δεν συναντιόταν με την πραγματική ανάλυση που χρειαζόταν προκειμένου να γίνουν οι πληρωμές με σωστό τρόπο. Αφορούσε βεβαίως το αν γίνονταν έγκαιρα οι πληρωμές. Ήταν θέματα και ζητήματα τα οποία μας είχαν ταλαιπωρήσει πολύ καιρό.

Άλλωστε, εσείς γνωρίζετε -είχατε σημαντική θέση στο Υπουργείο Αγροτικής Ανάπτυξης με μία προηγούμενη κυβέρνηση- το γεγονός ότι υπάρχουν τόσα πολλά πρόστιμα διαχρονικά -για να μην δημιουργείται μια λανθασμένη εντύπωση- οφειλόταν κυρίως στο γεγονός ότι η συνολική λειτουργία του ΟΠΕΚΕΠΕ δεν ανταποκρινόταν στο ευρωπαϊκό πρότυπο.

Συμφωνήσαμε λοιπόν σε ένα action plan σαράντα πέντε σημείων, τα οποία στην πορεία του χρόνου έγιναν πενήντα τέσσερα, προκειμένου ο ΟΠΕΚΕΠΕ να προσαρμοστεί σε διαδικασίες που επέβαλε η Ευρωπαϊκή Επιτροπή. Το χρονοδιάγραμμα ήταν το χρονοδιάγραμμα ενός έτους.

Αυτό που μπορώ να σας πω, τουλάχιστον από τη δική μου πλευρά, θέλοντας κυρίως να σας δώσω να κατανοήσετε ότι έγινε μια τιτάνια προσπάθεια και από τα στελέχη του Οργανισμού και το Υπουργείο Αγροτικής Ανάπτυξης και Τροφίμων, είναι ότι αυτό το action plan γι’ αυτά τα πενήντα τέσσερα σημεία στον χρόνο που προβλεπόταν έχει πραγματικά ολοκληρωθεί. Σας το λέω αυτό, διότι η συζήτηση η οποία γίνεται μέσω της ερωτήσεώς σας αυτή τη στιγμή αφορά σε θέματα και ζητήματα τα οποία προέκυψαν στην πορεία της υλοποίησης αυτού του action plan.

Τι ζητάει, λοιπόν, η Ευρωπαϊκή Επιτροπή; Η Ευρωπαϊκή Επιτροπή ζητάει να υπάρχει υψηλότερης ανάλυσης γεωαποτύπωση για τα τρία τελευταία χρόνια των αγροτεμαχίων που στην πραγματικότητα επιδοτούνται μέσω του ΟΠΕΚΕΠΕ, κάτι το οποίο και για μας φαντάζει λογικό.

Ναι, υπάρχει μια χρονική περίοδος δεσμευτική για να μπορέσουμε να παρουσιάσουμε αυτό το σχέδιο. Ήταν μέχρι τις 4 Οκτωβρίου αρχικά. Επειδή μεσολαβούσε όμως ένας «νεκρός» -εντός εισαγωγικών- μήνας, όχι μόνο για τα ελληνικά δεδομένα αλλά και για την ίδια την Ευρωπαϊκή Επιτροπή -μιλάω για τον Αύγουστο-, η δυνατότητα του να παρουσιάσουμε το σχέδιο έχει μεταφερθεί για την 4η Νοεμβρίου.

Καταλαβαίνετε, λοιπόν, ότι όλο αυτό το χρονικό διάστημα γίνεται μια μεγάλη προσπάθεια προκειμένου να ανταποκριθούμε. Το ότι υπάρχει η σύσταση της Ευρωπαϊκής Επιτροπής ή η υποσημείωση ή, αν θέλετε, το «καμπανάκι» για το αν μία χώρα δεν συμμορφωθεί με βάση τα δεδομένα τα οποία τίθενται από την Ευρωπαϊκή Επιτροπή, προφανώς είναι μία πραγματικότητα η οποία επαναλαμβάνεται από την πλευρά της Ευρωπαϊκής Επιτροπής.

Εγώ, όμως, θέλω να είμαι ειλικρινής απέναντί σας. Προφανώς αν δεν κάνουμε αυτά που πρέπει, θα τεθούν σε κίνδυνο οι ευρωπαϊκοί πόροι. Γι’ αυτό και εργαζόμαστε σκληρά, γι’ αυτό και προσπαθούμε, γι’ αυτό και είμαστε αποφασισμένοι, ακόμη και αν υπάρχουν δυσρυθμίες, ακόμη και αν ζούμε μια πολύ δύσκολη περίοδο για τον πρωτογενή τομέα, να μην αφήσουμε καμία χαραμάδα και κανένα περιθώριο ώστε να μπουν σε διακινδύνευση οι ευρωπαϊκοί πόροι.

Για όλα τα άλλα θα επανέλθω βεβαίως και στη δευτερομιλία μου.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Κύριε συνάδελφε, κύριε Κόκκαλη, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, το γεγονός ότι ο οργανισμός ετέθη σε επιτήρηση πέρυσι νομίζω θα συμφωνήσουμε ότι ήταν ένα αρνητικό γεγονός. Ο κ. Μπαμπασίδης χθες είπε ότι ήταν θετικό.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Θετικό με την έννοια της βελτίωσης. Θα προσαρμοζόταν στα ευρωπαϊκά πρότυπα.

**ΒΑΣΙΛΕΙΟΣ ΚΟΚΚΑΛΗΣ:** Αυτό που απέστειλε η Ευρωπαϊκή Επιτροπή -καλό θα είναι να αποτυπώνουμε την πραγματικότητα και στους αγρότες και τους κτηνοτρόφους- δεν ήταν «καμπανάκι». Αυτό ήταν «καμπάνα». Το «καμπανάκι» ήταν πέρυσι.

Σας διάβασα το ίδιο το έγγραφο, ότι δεν συμμορφώνεται το σχέδιο. Έτσι είναι, κύριε Υπουργέ. Δεν συμμορφώνεται το σχέδιο που σας είπαμε πέρυσι και μέχρι 2 Οκτωβρίου. Και τώρα μου λέτε ότι πήγε 4 Νοεμβρίου. Το γεγονός ότι πήρατε παράταση σημαίνει ότι δεν είμαστε έτοιμοι.

Όλα αυτά πού καταλήγουν; Στο δια ταύτα. Τον τίμιο αγρότη και κτηνοτρόφο δεν τον ενδιαφέρει -δεν πρέπει, και καλά κάνει και δεν τον ενδιαφέρει- ότι κάποιοι παρανόμησαν στον ΟΠΕΚΕΠΕ. Να το ξέρετε. Αυτό δεν είναι δικαιολογία. Γιατί αυτό λέει η Κυβέρνηση στους αγρότες, ότι κάνουν εξονυχιστικό έλεγχο στον ΟΠΕΚΕΠΕ λόγω του σκανδάλου. Δεν τους ενδιαφέρει και καλά κάνει και δεν τους ενδιαφέρει, γιατί δεν έφταιξαν αυτοί σε τίποτα.

Αυτό το οποίο τους ενδιαφέρει και αυτό το οποίο περιμένουν από εσάς να τους πείτε είναι οι εκκρεμότητες στις πληρωμές θα πληρωθούν σε έναν μήνα, σε δύο, σε τρεις, σε έναν χρόνο; Πότε; Οι άνθρωποι αντιμετωπίζουν θέμα επιβίωσης. Ο αγρότης δεν πληρώνεται κάθε μήνα, κύριε Υπουργέ. Τα ξέρετε. Είστε από αγροτική περιοχή.

Περιμένουν κτηνοτρόφοι για την ευλογιά, ζωοτροφές, μελισσοκόμοι, Σπάνιες Φυλές. Πολλές εκκρεμότητες! Αυτό περιμένουν. Οτιδήποτε άλλο είναι μια δικαιολογία. Και αυτός είναι ο σκοπός της ερώτησης, να γνωρίζουν οι κτηνοτρόφοι και οι αγρότες πότε επιτέλους θα πληρωθούν.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Κόκκαλη.

Κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Κύριε Κόκκαλη, πριν απαντήσω στο πραγματικά σημαντικό ερώτημά σας, γιατί προφανώς αφορά στην αγωνία όλου αυτού του κόσμου που περιμένει να συνεχιστούν οι πληρωμές του ΟΠΕΚΕΠΕ, θα σας πω ότι δεν ζητήσαμε καμία παράταση για το action plan. Θέλω να το ξεκαθαρίσω αυτό. Ούτε αυτός ο επιπλέον μήνας προέκυψε επειδή εμείς ζητήσαμε κάτι παραπάνω, αλλά ήταν μια σημείωση ή επισήμανση της ίδιας της Ευρωπαϊκής Επιτροπής προς εμάς με βάση τον χρόνο τον οποίο διανύαμε εκείνη τη συγκεκριμένη χρονική στιγμή. Με άλλα λόγια, υπήρχε ένα περιθώριο δύο-τριών μηνών το οποίο λόγω ακριβώς του μηνός Αυγούστου μεταφέρθηκε για έναν μήνα αργότερα.

Επίσης, θα σας πω ότι ενώ ολοκληρώσαμε το action plan των πενήντα τεσσάρων σημείων και θα μπορούσαμε να είχαμε κλείσει το «action plan 1», όπως θα μπορούσα να το πω, από την ίδια την Ευρωπαϊκή Επιτροπή ζητήθηκε μια παράταση έξι μηνών εν όψει του προγραμματισμού της Κυβέρνησης να μεταφέρει-ενσωματώσει τον ΟΠΕΚΕΠΕ στην ΑΑΔΕ.

Και είναι δεδομένο -και φαντάζομαι αυτό να γίνεται κατανοητό και αντιληπτό και από εσάς, αλλά και από όλους μας- ότι αυτή η μετεξέλιξη του ΟΠΕΚΕΠΕ πρέπει προφανώς να είναι και υπό τη στενή παρακολούθηση της Ευρωπαϊκής Επιτροπής. Δεν χρειάζεται να κρυβόμαστε πίσω από το δάχτυλό μας.

Αυτήν τη στιγμή έχουμε έναν οργανισμό ο οποίος για διαφορετικούς λόγους, με σωρεία παθογενειών διαχρονικά, δεν κατάφερε να ανταποκριθεί σε συγκεκριμένες οδηγίες και κατευθύνσεις που δίνει η Ευρωπαϊκή Επιτροπή. Έχουμε μια δικογραφία από την Ευρωπαϊκή Εισαγγελία που δείχνει ότι υπήρχαν προβλήματα και η οποία εξελίσσεται εν προκειμένω μέσω των προβλεπόμενων διαδικασιών. Και βεβαίως, ξέραμε από την πρώτη στιγμή ότι υπήρχαν σοβαρές αδυναμίες που τουλάχιστον δεν μπορούσαν να αποτυπώσουν τη διαφάνεια στις πληρωμές του οργανισμού.

Πάμε στο επίμαχο ερώτημά σας.

Αυτήν τη στιγμή με βάση όλα όσα έχουν προηγηθεί, με βάση το γεγονός ότι η Ευρωπαϊκή Επιτροπή παρακολουθεί πολύ στενά την εξέλιξη που αφορά στον ΟΠΕΚΕΠΕ, εγώ θέλω να είμαι ειλικρινής απέναντί σας, πληρωμές χωρίς νωρίτερα να έχουν προηγηθεί ενδελεχείς, συστηματικοί, διασταυρωτικοί, πραγματικοί έλεγχοι δεν μπορούν να γίνουν.

Συνέβαινε αυτό στο παρελθόν, κύριε συνάδελφε; Όχι, να είμαστε ειλικρινείς μεταξύ μας. Δεν συνέβαινε όχι μόνο τώρα την προηγούμενη κυβερνητική περίοδο αυτής της Κυβέρνησης, δεν συνέβαινε από την πρώτη στιγμή που υπάρχει ο ΟΠΕΚΕΠΕ. Αυτή είναι η αλήθεια. Το να ενσωματώσει κανείς μια ελεγκτική διαδικασία, έναν ελεγκτικό μηχανισμό μέσα σε μια διαδικασία ροής ουσιαστικά που αφορά τις πληρωμές του ΟΠΕΚΕΠΕ καταλαβαίνετε ότι δεν είναι εύκολο ούτε γίνεται με μια ταχύτητα που όλοι θα θέλαμε.

Εγώ δεν σας κρύβω ότι προσωπικά αισθάνομαι εξαιρετικά άβολα για το γεγονός ότι, όπως ακριβώς το επισημάνατε, έντιμοι άνθρωποι, έντιμοι αγρότες, έντιμοι κτηνοτρόφοι, έντιμοι παραγωγοί οι οποίοι έχουν προγραμματίσει τη ζωή τους δεν βρίσκουν τη δυνατότητα η ροή των πληρωμών του ΟΠΕΚΕΠΕ να ανταποκρίνεται με βάση αυτό το οποίο είχε προϋπάρξει και στο παρελθόν μιας και ενδεχομένως έχουν προγραμματίσει τη ζωή τους και υπάρχει μια σωρεία υποχρεώσεων.

Εδώ όμως βρισκόμαστε μπροστά σε ένα πολύ μεγάλο δίλημμα, το οποίο καλούμαστε όλοι να απαντήσουμε και εγώ δεν σας κρύβω ότι θα ήθελα και συνολικά δια των κομμάτων το Ελληνικό Κοινοβούλιο, το πολιτικό μας σύστημα να καταλάβει ότι εδώ βρισκόμαστε μπροστά σε μια μεγάλη πρόκληση και ένα μεγάλο δίλημμα.

Θα αφήσουμε μια διαδικασία που έρχεται από το παρελθόν, που έχει δημιουργήσει τόσες σκιές, που ενδεχομένως δημιουργεί αυτήν τη στιγμή η δικαστική έρευνα ευρήματα, να συνεχίζεται διακινδυνεύοντας τη ροή των ευρωπαϊκών πόρων ή θα δημιουργήσουμε επιτέλους έναν αξιόπιστο οργανισμό που με διαφάνεια και δικαιοσύνη διανέμει τους ευρωπαϊκούς πόρους χωρίς να υπάρχει καμία αμφισβήτηση;

Αν με ρωτήσετε, προφανώς πρέπει να κάνουμε το δεύτερο. Για να κάνουμε όμως το δεύτερο, πρέπει να ενσωματώσουμε αυτό το οποίο σας έλεγα νωρίτερα στη διαδικασία της λειτουργίας του οργανισμού. Τι δηλαδή; Ελέγχους. Οι έλεγχοι αυτήν τη στιγμή σας διαβεβαιώνω ότι γίνονται σε πάρα πολλά επίπεδα, είναι ο πραγματικός λόγος καθυστέρησης και λυπάμαι γι’ αυτό, αλλά από την άλλη πλευρά, θα σας πω ότι οι έλεγχοι έχουν και ευρήματα και αυτά τα ευρήματα θα τα αντιμετωπίσουμε, θα τα παρουσιάσω και εγώ ενδεχομένως το επόμενο χρονικό διάστημα, προκειμένου να κατανοήσουμε όλοι ότι πρέπει να πάμε στην επόμενη μέρα.

Το μήνυμα που θέλω να στείλω προς τους έντιμους αγρότες, παραγωγούς, κτηνοτρόφους, για τους οποίους και εσείς εκφράσατε την ανησυχία σας και το ενδιαφέρον σας, είναι ότι και το δικό τους ζητούμενο θα είναι να μετεξελίξουμε τον οργανισμό στην επόμενη μέρα που με διαφάνεια και δικαιοσύνη θα διανέμει τους ευρωπαϊκούς πόρους και δεν θα αφήνει καμία αμφισβήτηση σε κανέναν.

Προφανώς κάποιες πληρωμές οι οποίες ήδη βρίσκονται στην ολοκλήρωση των ελέγχων, όπως είναι οι πληρωμές για το de minimis των ζωοτροφών ή για τα φερτά υλικά στη Θεσσαλία, είναι σε μια διαδικασία ολοκλήρωσης και θέλω να το πω και ως είδηση σε αυτήν τη μεταξύ μας επικοινωνία και απάντηση στην ερώτησή σας, αλλά από την άλλη πλευρά, υπάρχει και μια σειρά άλλων πληρωμών οι οποίες πρέπει οπωσδήποτε να γίνουν όσο γίνεται συντομότερα.

Είμαστε στη διαδικασία με πολύ σκληρή δουλειά από την πλευρά των στελεχών του ΟΠΕΚΕΠΕ και της ΑΑΔΕ, διότι και η ΑΑΔΕ πλέον έχει έναν κρίσιμο και σημαίνοντα ρόλο σε όλη αυτήν τη διαδικασία, να φτάσουμε σε ένα σημείο ώστε αυτοί οι πόροι που πρέπει να πάνε στους πραγματικούς δικαιούχους να πάνε μετά από ελέγχους με διαφανή και δίκαιο τρόπο.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Συνεχίζουμε με την πρώτη με αριθμό 1378/21-9-2025 επίκαιρη ερώτηση πρώτου κύκλου της Βουλευτού Αιτωλοακαρνανίας της Κοινοβουλευτικής Ομάδας του ΠΑΣΟΚ – Κινήματος Αλλαγής κ. Χριστίνας Σταρακά προς τον Υπουργό Αγροτικής Ανάπτυξης και Τροφίμων με θέμα: «Χάος και καθυστερήσεις στις πληρωμές αγροτικών ενισχύσεων – Νέα πρόστιμα, αβεβαιότητα και οικονομική ασφυξία για τους παραγωγούς».

Κυρία Σταρακά, έχετε τον λόγο για την πρωτολογία σας.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κύριε Πρόεδρε.

Κύριε Υπουργέ, συζητούμε σήμερα ένα ζήτημα το οποίο αφορά την επιβίωση των κτηνοτρόφων και των αγροτών μας, αλλά αφορά και την αξιοπιστία του κράτους μας.

Για το 2024 παραμένουν απλήρωτα πάνω από μισό δισεκατομμύριο με τα παλιά και τα νέα βιολογικά, τις αυτόχθονες φυλές, το «Κομφούζιο» και τα υπόλοιπα των άμεσων ενισχύσεων. Αυτά τα χρήματα, κύριε Υπουργέ, δεν λείπουν μόνο από τους αγρότες, λείπουν από την αγορά. Αυτά τα χρήματα θα έπρεπε να έχουν καταβληθεί ήδη από τα τέλη του Ιουνίου. Αυτό σημαίνει ότι θα το πληρώσουμε διπλά. Δηλαδή έχουμε και την καθυστέρηση των πληρωμών, αλλά έχουμε και ποινές. Κάθε μήνας που περνάει από τον Ιούνιο και μετά χωρίς να έχουν καταβληθεί τα χρωστούμενα έχουμε ποσοστιαία περικοπή και χάνει πόρους και η χώρα, αλλά και οι αγρότες μας.

Σε όλο αυτό κρύβεται η Κυβέρνηση πίσω από αυτό το γαλάζιο σκάνδαλο του ΟΠΕΚΕΠΕ, επικαλούμενη ελέγχους, έκδοση πιστοποιητικών για τα βιολογικά και τα οικολογικά σχήματα, διασταυρωτικούς ελέγχους κ.λπ., για τα οποία όμως όλα αυτά που έχουν δημιουργηθεί σας είχαν ενημερώσει εγκαίρως από τις 30 Ιουνίου του 2025 και οι παραγωγοί και οι εκπρόσωποί τους, όπως εγκαίρως σας είχαν ενημερώσει για τα προβλήματα λόγω της καθυστερημένης έναρξης του περσινού ΟΣΔΕ, όσο εγκαίρως, επίσης, σας είχαν ενημερώσει και για το μπλοκάρισμα του συστήματος υποβολής, αλλά και για τις μπερδεμένες οδηγίες που έδινε ο ΟΠΕΚΕΠΕ. Άρα, δεν υπάρχει αυτή η δικαιολογία. Το γνωρίζατε.

Υπάρχει επίσης και ένα άλλο πρόβλημα, το πρόβλημα με τον ΑΤΑΚ, τον αριθμό ταυτότητας ακινήτου που πρέπει να συμπληρωθεί μέχρι 30 Σεπτεμβρίου. Εάν δεν ληφθούν άμεσα αποφάσεις -και το γνωρίζετε και εσείς πάρα πολύ καλά αυτό- χιλιάδες στρέμματα-αγροτεμάχια κινδυνεύουν να μείνουν εκτός της επιλεξιμότητας και ως εκ τούτου και οι παραγωγοί εκτός των ενισχύσεων.

Την ίδια ώρα, κύριε Υπουργέ, οι κτηνοτρόφοι βιώνουν στην κυριολεξία ολική καταστροφή. Η ευλογιά -το γνωρίζετε πάρα πολύ καλά και εσείς, αλλά αξίζει να το λέμε- κατάφερε να θανατώσει τριακόσιες χιλιάδες ζώα. Πού είναι οι αποζημιώσεις για τις ζωοτροφές που και εσείς παραδεχθήκατε σε προχθεσινή σας συνέντευξη ότι ήδη έχουν αργήσει; Πού είναι η πλήρης ανασύσταση του ζωικού κεφαλαίου για όσους επλήγησαν από την πανώλη και την ευλογιά;

Εγώ η ίδια, κύριε Υπουργέ, τον Ιούνιο μήνα είχα κάνει μια επίκαιρη επί τούτου για την πλήρη ανασύσταση του ζωικού κεφαλαίου και δεσμεύτηκε τότε ο Υφυπουργός, ο κ. Κέλλας, ότι το πρόγραμμα θα ξεκινούσε άμεσα τις επόμενες μέρες μέσα στον Ιούνιο. Μπαίνει ο Οκτώβριος και οι κτηνοτρόφοι δεν έχουν δει τίποτα. Έχουν μείνει και χωρίς εισόδημα και χωρίς καμία προοπτική.

Σαν να μην έφτανε αυτό, ήρθε και ο καταρροϊκός πυρετός με τριάντα χιλιάδες θανατώσεις ζώων μέχρι τώρα. Μία ιογενής νόσος που, όπως γνωρίζετε πάρα πολύ καλά, έχει υψηλή θνησιμότητα, προκαλεί αποβολές και μείωση της παραγωγής γάλακτος με τεράστιο οικονομικό κόστος. Πληροφορούμαστε ότι οι αποζημιώσεις από καταρροϊκό πυρετό δεν υπάρχουν. Δεν μπορεί να αποζημιωθεί ένας κτηνοτρόφος που χάνει το ζώο του από τον καταρροϊκό πυρετό. Μάλιστα το 2024 κάποιοι κινήθηκαν δικαστικά μήπως κερδίσουν αποζημιώσεις και νομίζω ότι έχουν χάσει το δικαστήριο αυτό. Επιπλέον, σε αυτόν τον κόσμο λέμε ότι «πρέπει να πληρώσετε οι ίδιοι απ’ την τσέπη σας το εμβόλιο». Δεν τους φτάνει δηλαδή όλο το υπόλοιπο. Να πληρώσουν και οι ίδιοι οι κτηνοτρόφοι το εμβόλιο για τον καταρροϊκό. Τι να πρωτοπούμε;

Η κατάσταση, όπως και εσείς καταλαβαίνετε, είναι παραπάνω από απελπιστική. Αγρότες και κτηνοτρόφοι βρίσκονται χωρίς εισόδημα, βρίσκονται χωρίς μέλλον. Τι ζητούν από εσάς, από την Κυβέρνηση; Το αυτονόητο. Ζητούν πληρωμές στην ώρα τους, ζητούν σχέδιο, ζητούν οργάνωση. Με τις προθεσμίες εντός του Οκτωβρίου να πλησιάζουν οφείλετε σήμερα να απαντήσετε σε αυτό τον κόσμο πόσα συνολικά χρωστάτε ανά κατηγορία για το 2024 και ποιο είναι το ακριβές χρονοδιάγραμμα εξόφλησης. Ποια μέτρα λαμβάνετε ώστε να μη δούμε ξανά τις ίδιες καθυστερήσεις στο ΟΣΔΕ το 2025;

Τέλος, πείτε μας, επιτέλους, Υπουργέ, την αλήθεια. Πότε θα αποζημιωθούν οι κτηνοτρόφοι για τις ζωοτροφές τους για την ανασύσταση του ζωικού τους κεφαλαίου και τις άμεσες ενισχύσεις; Ο αγροτικός κόσμος αυτή τη στιγμή και στο νομό μου την Αιτωλοακαρνανία -κατ’ εξοχήν αγροκτηνοτροφικός νομός- σας ακούει και θέλει καθαρές απαντήσεις και συγκεκριμένες δεσμεύσεις από εσάς.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε.

Κύριε Υπουργέ, έχετε τον λόγο για την απάντησή σας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αγαπητή κυρία συνάδελφε, γνωρίζω ότι προέρχεστε από έναν παραγωγικό νομό, συμμετέχετε και στην Επιτροπή Παραγωγής και Εμπορίου, άρα θεωρώ ότι έχετε μια πολύ μεγάλη εγγύτητα, πιθανολογώ και γνώση για όλα αυτά τα ζητήματα. Είχα ζητήσει να ενοποιήσουμε τις ερωτήσεις με τον κ. Κόκκαλη γιατί οι απαντήσεις είναι πάρα πολύ κοντινές. Είναι περίπου ίδια ερωτήματα. Παρ’ όλα αυτά θα επαναλάβω και κάποιες από τις σκέψεις αλλά μου δίνεται η ευκαιρία να πω και κάποια επιπλέον πράγματα.

Αντιλαμβάνομαι ότι μεταφέρετε την αγωνία των δικών σας ανθρώπων, των ανθρώπων που αυτή τη στιγμή βλέπουν ότι η ροή των πόρων από τον ΟΠΕΚΕΠΕ δεν είναι συνηθισμένη και αντιλαμβάνονται ότι η ζωή τους μπαίνει σε μια μεγάλη δυσκολία. Κι είμαι ο πρώτος ο οποίος θα το αναγνωρίσω τουλάχιστον γι’ αυτούς τους έντιμους ανθρώπους οι οποίοι αγωνίζονται χωρίς να έχουν προσπαθήσει ή να έχουν επιχειρήσει να «κοροϊδέψουν» τον ΟΠΕΚΕΠΕ.

Μιας και μιλάμε τώρα για τον ΟΠΕΚΕΠΕ, αυτά τα οποία συμβαίνουν στον ΟΠΕΚΕΠΕ είναι θέματα ή ζητήματα των τελευταίων πέντε χρόνων; Διότι ή θα κατανοήσουμε πως με μια παθογένεια με την οποία βρεθήκαμε αντιμέτωποι και που για πρώτη φορά αντιμετωπίζεται από μια κυβέρνηση πρέπει να φτάσουμε μέχρι το τέρμα ή διαφορετικά θα επαναλάβουμε όλα αυτά τα οποία μας οδήγησαν μέχρι εδώ. Θέλω να εξηγηθώ. Βρισκόμαστε αντιμέτωποι με φαινόμενα κατά τη διαδικασία των ελέγχων τα οποία σε ένα πολύ μεγάλο βαθμό δείχνουν ότι κάποια πράγματα δεν γίνονταν σωστά. Δεν έχουμε κανέναν απολύτως λόγο ούτε ως Κυβέρνηση ούτε ως χώρα να διακινδυνεύσουμε τη ροή των ευρωπαϊκών πόρων. Και θέλω να σας διαβεβαιώσω ότι αν δεν κάνουμε όλα όσα επιβάλλει αυτή τη στιγμή η Ευρωπαϊκή Επιτροπή είτε μέσω του σχεδίου δράσης είτε μέσω των πραγματικών διασταυρωτικών ελέγχων που πρέπει να ενσωματώσουμε πριν τις πληρωμές του ΟΠΕΚΕΠΕ προφανώς θα μπουν σε διακινδύνευση οι ευρωπαϊκοί πόροι. Υπάρχει άνθρωπος στο Ελληνικό Κοινοβούλιο ή στο ελληνικό πολιτικό σύστημα που θα ήθελε να συμβεί κάτι τέτοιο;

Σας τα λέω όλα αυτά κυρίως για να σας καταδείξω το γεγονός ότι αυτή τη στιγμή υπάρχουν καθυστερήσεις που κανένας μας δεν ικανοποιεί -φαντάζομαι να κατανοείτε ότι ούτε εγώ είμαι τόσο κακός, ούτε τόσο αφελής που να μη θέλω να ενισχύσω τους Έλληνες κτηνοτρόφους, τους Έλληνες παραγωγούς, τους ανθρώπους οι οποίοι δίνουν καθημερινά μάχη με μια πολύ δύσκολη επαγγελματική διαδικασία και να μην μπορούν να συνεχίσουν τη ζωή τους με ομαλότητα εξαιτίας αυτού του γεγονότος.

Είναι εντυπωσιακό ότι αναφερθήκατε σε γαλάζιο σκάνδαλο. Προφανώς δεν είναι γαλάζιο σκάνδαλο, αγαπητή κυρία συνάδελφε, το να βρίσκεται κανείς αντιμέτωπος με δηλώσεις βοσκοτόπων για τη βιολογική κτηνοτροφία που δεν έχουν σχέση με την πραγματικότητα. Δεν είναι γαλάζιο σκάνδαλο να υπάρχουν αυτή τη στιγμή δηλώσεις για τη βιολογική μελισσοκομία που καλύπτουν το σύνολο των κυψελών σε όλη την ελληνική επικράτεια.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Θέλω λίγο να καταλάβουμε πού βρισκόμαστε και να κατανοήσουμε ότι αν δεν κάνουμε όλοι μαζί ένα επόμενο βήμα και δεν στείλουμε ένα σταθερό παιδαγωγικό μήνυμα προφανώς θέλουμε να μείνουμε εκεί που ήμασταν πριν ή να επιστρέψουμε στο παρελθόν. Εδώ που βρισκόμαστε αυτή τη στιγμή πρέπει να κατανοήσουμε ότι γίνεται μια μεγάλη προσπάθεια ενσωμάτωσης πραγματικών διασταυρωτικών ελέγχων στη διαδικασία προ των πληρωμών του ΟΠΕΚΕΠΕ. Αυτό δεν είναι καθόλου μια εύκολη διαδικασία.

Επίσης, να σας πω ότι για τα καινούργια βιολογικά υπάρχουν πάρα πολλά ευρήματα τα οποία δεν προκύπτουν απλά και μόνο από το γεγονός ότι το Εθνικό Συμβούλιο Διαπίστευσης έχει άρει τη διαπίστευση για έξι μήνες από τρεις πιστοποιητικούς φορείς αλλά και από την ίδια την πραγματικότητα μέσα από ελέγχους οι οποίοι γίνονται αυτή τη στιγμή. Θα σας πω, επίσης, ότι όταν είπαμε ότι θα γίνουν έλεγχοι γενικότερα για τα βιολογικά προϊόντα υπήρξε αφενός μεν μια αθρόα αποχώρηση φαινομενικά δικαιούχων. Υπήρξαν έλεγχοι οι οποίοι δεν έγιναν μέχρι το τέλος με τον τρόπο που έπρεπε. Υπήρχαν θέματα και ζητήματα τα οποία δημιούργησαν τεράστια αμφιβολία.

Αυτή την πραγματικότητα θέλουμε να παρατείνουμε; Θέλετε να παρατείνουμε; Φαντάζομαι όχι. Και το λέω διότι το μήνυμα που πρέπει να στείλουμε προς τους έντιμους αγρότες, κτηνοτρόφους, παραγωγούς αυτή τη στιγμή και μέσα από τη δική μας συζήτηση είναι ότι ναι εγώ κατανοώ προσωπικά ότι υπάρχει ένα μεγάλο πρόβλημα με την καθυστέρηση στην καταβολή των χρημάτων από τον ΟΠΕΚΕΠΕ αλλά αν νωρίτερα δεν καταφέρουμε να κάνουμε πραγματικούς ελέγχους, να συμμορφωθούμε με όσα ζητάει η Ευρωπαϊκή Επιτροπή και δεν καταφέρουμε με αυτόν τον τρόπο να δημιουργήσουμε τη συνθήκη της απόλυτης διαφάνειας και δικαιοσύνης στον ΟΠΕΚΕΠΕ, προφανώς δεν θα έχουμε πετύχει τίποτα. Το μεγάλο μας στοίχημα, κυρία συνάδελφε, είναι η επόμενη μέρα του ΟΠΕΚΕΠΕ. Γι’ αυτό και υπάρχει μία απόφαση από την πλευρά της Κυβέρνησης να μεταφέρει, να ενσωματώσει τον ΟΠΕΚΕΠΕ στην ΑΑΔΕ, σε μία υπηρεσία με πολύ υψηλό επίπεδο διασταυρωτικών ελέγχων, με πολύ υψηλό επίπεδο εσωτερικού ελέγχου για να μην βρεθούμε ξανά αντιμέτωποι με όλα αυτά τα φαινόμενα τα οποία εν πολλοίς παρουσιάζονται στη δημόσια συζήτηση είτε μέσα από τη δικογραφία της Ευρωπαϊκής Εισαγγελίας είτε μέσα από όλα αυτά τα οποία ενδεχομένως ο καθένας από εμάς άκουγε αλλά δεν μπορούσε να διαπιστώσει. Είναι πολύ κρίσιμη η στιγμή. Και είναι μια στιγμή που αυτή η μετάβαση που προφανώς προϋποθέτει χρόνο, αυτή η ενσωμάτωση των ελεγκτικών μηχανισμών που προφανώς δημιουργεί καθυστερήσεις πρέπει να ολοκληρωθεί. Και αυτό στο τέλος της ημέρας θα είναι υπέρ των έντιμων Ελλήνων παραγωγών, αγροτών και κτηνοτρόφων.

Σε ό,τι αφορά στην κτηνοτροφία για την οποία με ρωτήσατε, είμαστε έτοιμοι. Είναι πολύ κοντά δηλαδή ουσιαστικά η ολοκλήρωση της διαδικασίας. Πλέον ο ΟΠΕΚΕΠΕ προχωράει τις πληρωμές σε συνεργασία με την ΑΑΔΕ, με διασταυρωτικούς με την ΑΑΔΕ. Και αυτό αντιλαμβάνεστε ότι από τη στιγμή που δεν γινόταν στο παρελθόν είχε ως προϋπόθεση ή απαιτούσε χρόνο προκειμένου να δημιουργηθεί όλη αυτή η ελεγκτική ώσμωση, κατά κάποιον τρόπο, προκειμένου να πληρωθεί το de minimis των 63 εκατομμυρίων για τις ζωοτροφές που αφορά μέχρι και τον Ιούνιο το 2025. Έχουν ήδη εγκριθεί άλλα 20 εκατομμύρια για τις αποζημιώσεις των θανατωθέντων ζώων και σας διαβεβαιώνω ότι και η προσπάθεια για την ανασύσταση του ζωικού κεφαλαίου βεβαίως και θα γίνει αλλά μεσούσης ουσιαστικά μιας περιόδου που η ζωονόσος, η ευλογιά εν προκειμένω, είναι σε έξαρση αντιλαμβάνεστε ότι αυτό δεν επιτρέπεται. Δεν επιτρέπεται ούτε καν από τους κανονισμούς της Ευρωπαϊκής Επιτροπής.

Άρα, λοιπόν, έχει μεγάλη σημασία να συνεργαστούμε όλοι για να εκριζώσουμε τη νόσο. Γι’ αυτό το θέμα έχω ζητήσει να ενημερώσω την αρμόδια επιτροπή την ερχόμενη Δευτέρα προκειμένου να γίνουν γνωστά σε όλους τους συναδέλφους και σε όλα τα πολιτικά κόμματα όλα αυτά τα βήματα τα οποία έχουν γίνει αλλά, βεβαίως, και η προσπάθεια η οποία πρέπει να ενταθεί από κάθε πλευρά για να μη βρισκόμαστε αντιμέτωποι με την απομείωση του ζωικού μας κεφαλαίου. Δεν έχει κανείς αυταπάτες. Ξέρω πολύ καλά ότι έχουμε ένα εθνικό προϊόν που λέγεται φέτα και πρέπει να το κρατήσουμε ως κορωνίδα της παραγωγικής μας διαδικασίας.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία. Ολοκληρώστε, παρακαλώ, κύριε Υπουργέ.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Κλείνω αμέσως, κυρία Πρόεδρε.

Ήταν πολλά τα ερωτήματα που έθεσε η κυρία συνάδελφος και επιχειρώ να τα απαντήσω.

Ξέρω πολύ καλά ότι έχουμε ένα εθνικό προϊόν που λέγεται φέτα και πρέπει να το κρατήσουμε ως κορωνίδα ουσιαστικά της παραγωγικής μας διαδικασίας, αλλά και ως ένα προϊόν που παίζει έναν τεράστιο ρόλο στις εξαγωγές της χώρας, αλλά κυρίως στην παρουσία της χώρας συνολικά στην παγκόσμια αγορά και αυτό είναι πολύ σημαντικό να μπορέσουμε να το κρατήσουμε και να το διατηρήσουμε.

Θα επανέλθω στη δευτερομιλία.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Σταρακά, έχετε τον λόγο.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κυρία Πρόεδρε.

Κύριε Υπουργέ, πριν μπω στη δευτερολογία μου και επειδή σταθήκατε υπό αμφισβήτηση στον όρο που έβαλα για το «γαλάζιο σκάνδαλο», μπορεί να σας ενοχλεί, αλλά το σκάνδαλο είναι «γαλάζιο» και έχει την υπογραφή της Νέας Δημοκρατίας όσο και αν αυτό δεν είναι ευήκοο.

Δεν έχει ξαναγίνει ποτέ στα χρονικά να επονομάσει η Ευρωπαία Εισαγγελέας «εγκληματική οργάνωση». Είναι άλλο αν σημειώνονταν παρατυπίες στα χρόνια που έχουν περάσει –και παντού και σε όλους τους οργανισμούς μπορεί να συμβαίνουν- και άλλο να έχει στηθεί μία εγκληματική οργάνωση με τις ευλογίες και με τη γνώση του Μαξίμου και του ίδιου του Πρωθυπουργού. Αυτό -με συγχωρείτε, αλλά- θα σας βαραίνει για όλο σας τον πολιτικό βίο.

Πάμε τώρα να μπούμε σε αυτά που μου απαντήσατε.

Μιλήσατε για συνεργασία όλων και το είπατε και στη συνέντευξή σας το είπατε και σήμερα εδώ. Άκουσα, επίσης, στη συνέντευξή σας και εδώ ότι ρίχνετε ευθύνες και στις περιφέρειες, ότι πρέπει δηλαδή και αυτές να εντείνουν τους ρυθμούς. Με ποιο προσωπικό; Με αυτό που δεν υπάρχει; Διετέλεσα χωρικόςΑντιπεριφερειάρχης επί πέντε έτη στην Αιτωλοακαρνανία και είδα τι σημαίνει, πραγματικά, να καταρρέουν από προσωπικό οι αγροτικές διευθύνσεις των νομών.

Ρίχνετε, όμως, και εν μέρει ευθύνη και στους ίδιους τους αγρότες. Εδώ μιλάμε ότι οι άνθρωποι αυτοί έχασαν τα κοπάδια τους, βλέπουν τους μόχθους μιας ζωής να σβήνει. Και αυτοί, κύριε Υπουργέ, δεν θέλουν κατηγορίες. Αυτοί οι άνθρωποι ζητούν προστασία και εσείς τους λέτε ότι ακόμα δεν μπορούν να αποζημιωθούν εάν δεν τηρηθούν τα μέτρα βιοασφάλειας. Δηλαδή, έχασαν τα ζώα τους, έχασαν εισόδημα και προοπτική και τώρα να μείνουν και χωρίς στήριξη; Δεν μπορούμε να το αντιμετωπίσουμε σαν μια ιδιαίτερη περίπτωση; Μα τι θέλουν αυτοί οι άνθρωποι; Συνεργασία θέλουν. Αυτοί οι άνθρωποι αντιμετωπίζουν αδικία. Πρέπει να δείξει το ανθρώπινο πρόσωπο η Κυβέρνηση και να κάνει και το παραπάνω.

Είμαστε σε κατάσταση εκτάκτου ανάγκης στον πρωτογενή τομέα. Ο ίδιος ο Ευρωπαίος Επίτροπος σάς είπε ότι η Ευρωπαϊκή Ένωση δίνει τα εργαλεία για να προχωρήσετε. Και εσείς τι κάνατε; Γιατί αρνείστε τόσον καιρό να ετοιμάσετε ένα σχέδιο εμβολιασμού για την ύστατη περίπτωση, όταν δηλαδή το υποδείξουν οι κτηνιατρικές υπηρεσίες, ώστε να είμαστε έτοιμοι να κάνουμε το σχετικό αίτημα στην Ευρωπαϊκή Ένωση που διαθέτει πεντακόσιες χιλιάδες δόσεις δωρεάν;

Με τα μέτρα που εφαρμόσατε μέχρι τώρα τι έχετε πετύχει; Μολυσμένες χίλιες εξήντα οκτώ εκτροφές, τριακόσιες χιλιάδες θανατωμένα ζώα μέχρι τις 20 Σεπτεμβρίου. Αυτό ήταν το αποτέλεσμα. Και εμείς εδώ και καιρό ζητάμε σχέδιο έκτακτης ανάγκης με ενίσχυση των κτηνιατρικών υπηρεσιών, με Εθνικό Κέντρο Ελέγχου, όπως εξάλλου απαιτείται και από την ευρωπαϊκή νομοθεσία και ένα σχέδιο εμβολιασμού για την ύστατη στιγμή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Εσείς, κύριε Υπουργέ, η Κυβέρνησή σας, άργησε να δει τη σοβαρότητα αυτού του θέματος και όταν τα κρούσματα ξέφυγαν, τότε βγάλατε το σχέδιο των δέκα ημερών, για τη μέχρι τώρα αποτελεσματικότητα του οποίου θα ήθελα να μου απαντήσετε στη δευτερολογία σας, κύριε Υπουργέ.

Δυστυχώς, με όλα αυτά που συμβαίνουν, οι αγρότες παραμένουν εγκλωβισμένοι σε ένα καθεστώς εκκρεμοτήτων. Δεν είναι μικρό το πρόβλημα, κύριε Υπουργέ. Είναι μία σωρευτική κρίση όλο αυτό. Τα χρήματα που οφείλετε –όπως το παραδεχτήκατε και εσείς ο ίδιος- φτάνουν σε εκατοντάδες εκατομμύρια. Οι συνεταιρισμοί –πρέπει να το γνωρίζετε- κινούνται ήδη νομικά για αναζήτηση ποινικών ευθυνών. Και η χώρα μας κινδυνεύει και με νέες περικοπές.

Παρ’ όλα αυτά, βεβαίως, κανένας αγρότης δεν ξέρει αν θα πληρωθεί στην ώρα του γιατί πρέπει να γίνουν οι διασταυρωτικοί. Πότε θα γίνουν αυτοί οι διασταυρωτικοί; Πρέπει να έχουμε ένα χρονοδιάγραμμα. Πρέπει κάτι να πούμε σε αυτούς τους ανθρώπους που κάθε μέρα πρέπει να ταΐσουν τα ζώα τους γιατί αλλιώς θα αφανιστεί η κτηνοτροφία. Ούτε καν ο Πρόεδρος του ΟΠΕΚΕΠΕ δεν μπορεί να απαντήσει γι’ αυτό, όπως τον ακούσαμε προχθές στην εξεταστική επιτροπή.

Και ρωτάω: Τι φταίει ο έρμος ο αγρότης, κύριε Υπουργέ, που η Κυβέρνησή σας δεν έχει σχέδιο, δεν έχει αντανακλαστικά και δεν μπορεί να τους εγγυηθεί τις ενισχύσεις τους;

**ΠΡΟΕΔΡΕΥΟΥΣΑ (Όλγα Γεροβασίλη):** Σας θυμίζω τον χρόνο, κυρία Σταρακά.

**ΧΡΙΣΤΙΝΑ ΣΤΑΡΑΚΑ:** Τελειώνω, κυρία Πρόεδρε.

Τι φταίει ο τίμιος, μεροκαματιάρης, αγρότης αν κάποιοι «Φραπέδες» και κάποιοι «Χασάπηδες» υφαρπάζουν κονδύλια, στήνοντας μια εγκληματική οργάνωση -το επαναλαμβάνω- που φτάνει από τα στελέχη του ΟΠΕΚΕΠΕ μέχρι Υπουργούς του Μαξίμου, με την Κυβέρνηση να επιχειρεί να ξεπλύνει τις ευθύνες της σε μια εξεταστική-παρωδία, καλώντας ακόμα και νεκρούς μάρτυρες.

Σας το λέμε ξεκάθαρα, κύριε Υπουργέ, ότι αν δεν υπάρξουν δεσμεύσεις για πληρωμές, αποζημιώσεις και προστασία των αγροτών, λόγω της αδυναμίας της Κυβέρνησης να φέρει εις πέρας τις υποχρεώσεις της, θα επανέλθουμε με στοιχεία και θα απαιτήσουμε ευθύνη γιατί εδώ μιλάμε για επιβίωση.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο για να ολοκληρώσετε την απάντησή σας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Κυρία συνάδελφε, κατανοώ την ανάγκη σας να υποστηρίξετε ένα πολιτικό αφήγημα, αλλά η ίδια η πραγματικότητα, ακόμη και με πρόσωπα που μπορεί να ακούγονται, να εμπλέκονται κ.λπ., νομίζω ότι μας οδηγεί στη διαπίστωση του τι ευρύτητας «πρόβλημα» είναι όλο αυτό το οποίο αντιμετωπίζουμε με τον ΟΠΕΚΕΠΕ και αν είναι διακομματικό, αν είναι διαχρονικό, αλλά ο καθένας είναι εύκολο να βγάλει τα συμπεράσματά του.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Διαγαλαξιακό είναι, κύριε Τσιάρα.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Κυρία Πρόεδρε, τώρα θα αναφερόμουν σε εσάς.

Κυρία Σταρακά, θέσατε ερωτήματα τα οποία δεν υπάρχουν στη δική σας ερώτηση αλλά μου τα έχει θέσει η Πρόεδρος της Πλεύσης Ελευθερίας και θα τα απαντήσω σε λίγο. Ούτως ή άλλως, ένα μεγάλο κομμάτι αυτής της συζήτησης ελπίζω να γίνει τη Δευτέρα στην αρμόδια κοινοβουλευτική επιτροπή και μιλάω κυρίως για όλα αυτά τα οποία κάναμε για την ευλογιά και πού βρισκόμαστε αυτή τη στιγμή για να αντιμετωπίσουμε τη συγκεκριμένη ζωονόσο.

Όμως, πριν από αυτό, θα σας πω ότι τώρα διαπιστώνω πως έχετε μεγάλη εμπειρία. Αν ήσασταν Αντιπεριφερειάρχης στον συγκεκριμένο τομέα το προηγούμενο χρονικό διάστημα και η επαφή σας με τον αγροτικό και τον κτηνοτροφικό κόσμο, προφανώς, είναι ευρεία, είναι βέβαιο ότι έχετε γνώση του τι συνέβαινε και πού ήταν τα προβλήματα σε σχέση και με τη λειτουργία του ΟΠΕΚΕΠΕ και με τα ζητήματα που υπάρχουν στις ΔΑΟΚ και με τα θέματα τα οποία έπρεπε κανείς να βάλει σε μια σειρά για να υπάρχει μια απόλυτη συσχέτιση και εισφερόμενων στοιχείων, αλλά πολύ περισσότερο ελέγχων οι οποίοι πρέπει να γίνονται κάθε χρονική στιγμή.

Τι έκανε, λοιπόν, αυτή η Κυβέρνηση για να αντιμετωπίσει τις ζωονόσους; Ποια ήταν τα μέτρα στήριξης για τον παραγωγικό κτηνοτροφικό κόσμο; Προφανώς, δεν ξεχνάτε ότι προ του «Daniel» οι αποζημιώσεις για τα αιγοπρόβατα ήταν 85 ευρώ, στον «Daniel» πήγαν 150 ευρώ και στην πανώλη και στην ευλογιά πήγαν στα 250 ευρώ.

Γνωρίζετε, κυρία συνάδελφε, ποια είναι η μέγιστη τιμή αποζημίωσης σε κάθε ευρωπαϊκή χώρα, ανά ζώο, για θέματα πανώλης ή ευλογιάς; Δεν ξεπερνάει τα 95 ευρώ. Αυτό να είναι γνωστό, παρακαλώ, σε όλους.

Γνωρίζετε, επίσης, ότι καμία ευρωπαϊκή χώρα δεν δίνει αποζημιώσεις αν νωρίτερα οι κτηνοτρόφοι δεν έχουν, διαπιστωμένα, λάβει όλα τα μέτρα βιοασφάλειας;

Με ρωτήσατε, λοιπόν, ή αναφερθήκατε στο αν υπάρχει ατομική ευθύνη. Υπάρχει μια ευθύνη όλων των παραγόντων. Εγώ δεν είμαι ούτε υπέρ της μιας άποψης ούτε υπέρ της άλλης άποψης. Είμαστε υποχρεωμένοι να ακολουθήσουμε τον συγκεκριμένο ευρωπαϊκό κανονισμό, τον 2020/687 όπου υπάρχουν συγκεκριμένα, προβλεπόμενα, υποχρεωτικά βήματα που πρέπει να ακολουθήσει μια χώρα κράτος-μέλος προκειμένου να αντιμετωπίσει μια ζωονόσο, όπως είναι η πανώλη ή όπως είναι η ευλογιά σήμερα, και προφανώς είμαστε υποχρεωμένοι να ακολουθήσουμε αυτά τα βήματα.

Τι κάναμε, λοιπόν, όλο το προηγούμενο χρονικό διάστημα; Αποζημιώσαμε με τιμές πολύ μεγαλύτερες σε σχέση με οποιαδήποτε άλλη χώρα της Ευρωπαϊκής Ένωσης. Αυτό το κάναμε με απόλυτη γνώση, γιατί γνωρίζαμε ότι έπρεπε να στηριχθεί οικονομικά ο Έλληνας κτηνοτρόφος, διότι υπήρχε μια πραγματική ανάγκη, έχουμε ήδη καταφέρει να ολοκληρώσουμε τη διαδικασία για τα 63 εκατομμύρια -που αφορούν τις αποζημιώσεις, το de minimis, των ζωοτροφών- μέχρι και τον Ιούνιο και προφανώς αυτό έχει μια συνέχεια.

Έχει ήδη υπογραφεί η νέα απόφαση για την αποζημίωση των θανατωθέντων ζώων άλλα 20 εκατομμύρια, τα οποία θα δοθούν στους Έλληνες κτηνοτρόφους. Και, βεβαίως, είμαστε ανοιχτοί, όταν υπάρχει ύφεση, να βρούμε το χρηματοδοτικό εργαλείο για την ανασύσταση του ζωικού κεφαλαίου. Αυτά όλα τα έχουμε προαναγγείλει.

Από κει και πέρα, όμως, το Υπουργείο είναι προφανώς υποχρεωμένο να δώσει σε μια δημοσιότητα και, βεβαίως, να δώσει σαν πληροφόρηση ή σαν καθοδήγηση μια συγκεκριμένη δέσμη μέτρων που αφορούν στην αντιμετώπιση της συγκεκριμένης ζωονόσου. Ποιος είναι ο υπεύθυνος για την τήρηση και την εφαρμογή των μέτρων; Οι περιφέρειες διά των ΔΑΟΚ. Εκεί δεν εμπλέκεται και ο ίδιος ο κτηνοτρόφος ο οποίος πρέπει να ακούσει τις οδηγίες των ανθρώπων οι οποίοι εργάζονται στις περιφέρειες, των κτηνιάτρων; Προφανώς και ναι. Άρα, λοιπόν, υπάρχει μια αλυσίδα παραγόντων που πρέπει να συνεργάζονται και πρέπει να συνεργάζονται για να μπορέσουμε να διώξουμε αυτόν τον κίνδυνο της απομείωσης του ζωικού κεφαλαίου.

Κανείς μας δεν έχει αυταπάτες. Για τον εμβολιασμό μπορώ να σας μιλήσω για ώρες, αλλά φαντάζομαι ότι ο «υπεύθυνος» για τη χάραξη μιας πολιτικής που αφορά στην υγεία ή την ευζωία των ζώων, προφανώς δεν θα ήταν κάποιο πρόσωπο ή κάποια πρόσωπα από την πολιτική ή από τη διοίκηση αλλά θα ήταν ανάλογοι αρμόδιοι επιστήμονες. Εγώ, προσωπικά, ως γιατρός, δεν θα μπορούσα να δεχτώ να μπω σε μια διαδικασία συζήτησης αν δεν υπήρχε νωρίτερα η επιστημονική τεκμηρίωση. Και σας το λέω διότι προσωπικά είμαι από τους πρώτους που πήγαν να εμβολιαστούν όταν υπήρχε η συζήτηση, η αμφισβήτηση για το εμβόλιο εναντίον του κορωνοϊού. Άρα, μακριά από μένα η άποψη ότι ενδεχομένως θα ήμουν εναντίον του εμβολίου. Δεν τίθεται τέτοιο θέμα. Εναντίον ποιου εμβολίου όμως; Του εμβολίου που έχει επιστημονική τεκμηρίωση; Του εμβολίου που γνωρίζουμε αν δημιουργεί και σε ποιον βαθμό δημιουργεί ανοσία στα ζώα; Του εμβολίου που γνωρίζουμε πόσες δόσεις χρειάζονται, πόσο χρόνο ανοσίας δημιουργεί;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Αν απαντηθούν όλα αυτά -και ήταν και το αντικείμενο της συνάντησης μου με τον αρμόδιο Ευρωπαίο Επίτροπο- προφανώς οποιαδήποτε συζήτηση θα ήταν ανοιχτή. Αυτή τη στιγμή, όμως, σήμερα που μιλάμε έχουμε ανακοινώσεις των δύο μεγάλων πανεπιστημιακών κτηνιατρικών σχολών της Ελλάδος, οι επιστήμονες των οποίων είναι υψηλού επιπέδου, με εργασίες και παρουσία στο παγκόσμιο επίπεδο, οι οποίες μιλούν και μας συστήνουν ότι το εμβόλιο αυτή τη στιγμή δεν είναι η ενδεδειγμένη λύση.

Αν θεωρεί κανείς ότι τόσο εύκολα μπορεί να λάβει κάποιος μία απόφαση που να αφορά στο μέλλον της γεωργίας, της κτηνοτροφίας ή ακόμη και ενός προϊόντος, που σας λέω για άλλη μια φορά για μένα είναι κορυφαίο και μιλώ για τη φέτα, για την ίδια την Ελλάδα, για την ελληνική οικονομία, για τις εξαγωγές, για το πόσο ισχυρό είναι το όνομα της Ελλάδος στην παγκόσμια αγορά, προφανώς δεν είναι εύκολες αυτές οι αποφάσεις.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κύριε Υπουργέ, ολοκληρώστε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Και λαμβάνονται πάντα μέσα από συγκεκριμένα βήματα υπευθυνότητας, σοβαρότητας, επιστημονικής τεκμηρίωσης και όχι άναρθρων κραυγών, λόγων ή επιθυμιών που μπορεί να εκφράζονται σε οποιοδήποτε δημόσιο επίπεδο.

Αυτό που ζητώ και από εσάς και από όλους τους συναδέλφους είναι να κατανοήσουμε ότι εγώ θα δεχτώ αυτό που είπατε, είναι μια σωρευτική κρίση αυτή την περίοδο για τον πρωτογενή τομέα, για πολλούς και διαφορετικούς λόγους που ξεκινούν από τον ΟΠΕΚΕΠΕ, συνεχίζονται στις ζωονόσους, καταλήγουν στην κλιματική κρίση με την ξηρασία και τη χαμηλή παραγωγή ή ακόμη συνδυάζονται και με το γεγονός ότι στην παγκόσμια αγορά τα ελληνικά αγροτικά προϊόντα έχουν χαμηλές τιμές. Είναι μια πραγματικότητα. Δεν πρέπει, όμως, να είναι ο απόλυτος στόχος μας, αλλά με συγκεκριμένα βήματα να διασφαλίσουμε τη ροή των ευρωπαϊκών πόρων, να κρατήσουμε ζωντανούς τους Έλληνες παραγωγούς, να δώσουμε μια διάσταση μέλλοντος και προοπτικής για τον ελληνικό πρωτογενή τομέα, να έχουμε πολιτικές οι οποίες θα δημιουργήσουν τη συνθήκη της ανθεκτικότητας;

Είναι μια τεράστια συζήτηση που γίνεται σε ευρωπαϊκό επίπεδο αυτή τη στιγμή και σας διαβεβαιώνω ότι και προσωπικά συμμετέχοντας σε αυτή τη συζήτηση όλα αυτά τα ερωτήματα τα οποία ενδεχομένως καλόπιστα τινές πολλοί εξ ημών θέτουμε και στη δημόσια συζήτηση και καλώς το κάνουμε, τα μεταφέρω ακριβώς με τον ίδιο τρόπο.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχουμε και συνέχεια.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Κλείνω, κυρία Πρόεδρε.

Διότι αν κάποιος πιστεύει ότι όλη αυτή η συζήτηση έχει μια πολύ εύκολη απόφαση, μια πολύ εύκολη λύση, σας διαβεβαιώνω ότι δεν είναι έτσι.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Σας ευχαριστούμε.

Ακολουθεί η δεύτερη με αριθμό 1382/22-9-2025 επίκαιρη ερώτηση δεύτερου κύκλου του Προέδρου της Κοινοβουλευτικής ομάδας της Νέας Αριστεράς και Βουλευτή Μεσσηνίας κ. Αλεξάνδρου (Αλέξη) Χαρίτση προς τον Υπουργό Αγροτικής Ανάπτυξης και Τροφίμων με θέμα: «Κίνδυνος αναστολής πληρωμών των αγροτικών επιδοτήσεων από την Κομισιόν – ανεπαρκές το σχέδιο δράσης για τον ΟΠΕΚΕΠΕ. Τι θα κάνει η Κυβέρνηση;».

Κύριε Χαρίτση, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κυρία Πρόεδρε.

Κύριε Υπουργέ, για μία ακόμη φορά έρχομαι να σας καταθέσω μία επίκαιρη ερώτηση για το θέμα του ΟΠΕΚΕΠΕ, για το σκάνδαλο του ΟΠΕΚΕΠΕ για να το πω πιο σωστά, στο οποίο η Κυβέρνησή σας καταφέρνει κάθε φορά που ερχόμαστε εδώ να συζητήσουμε το ζήτημα αυτό να έχει προλάβει να ξεπεράσει και τον ίδιο το χειρότερο εαυτό της. Γιατί έχουμε τις τελευταίες μέρες σε εξέλιξη και την παρωδία της εξεταστικής επιτροπής. Για μία ακόμη φορά η παράταξή σας, η κοινοβουλευτική Πλειοψηφία, επέβαλε μονοκομματικό Προεδρείο. Αποκλείει μετά βδελυγμίας ουσιώδεις μάρτυρες, καλεί άλλους μάρτυρες που δεν βρίσκονται πια οι άνθρωποι στη ζωή και μετά κάνει ό,τι μπορεί για να οδηγήσει αυτή την πολύκροτη υπόθεση σε μία ακόμη συγκάλυψη. Ό,τι, όμως, και να κάνει η Κυβέρνηση της Νέας Δημοκρατίας αυτό το πολύκροτο σκάνδαλο έχει καταγραφεί ως η μεγαλύτερη πληγή για τον αγροτικό κόσμο τα τελευταία χρόνια.

Κι εδώ δεν έχουμε να κάνουμε με μία ακόμη δυσλειτουργία ενός οργανισμού. Πρόκειται για μια συστηματική διάλυση και συστημική διάλυση, θα πω εγώ, ενός μηχανισμού που έχει αναλάβει τον πολύ κρίσιμο ρόλο να διαχειρίζεται τις ενισχύσεις του αγροτικού κόσμου, μια διάλυση με στόχο ο ΟΠΕΚΕΠΕ να λειτουργεί ως μηχανισμός ελέγχου της ροής του χρήματος, ως μηχανισμός διορισμών, ως μηχανισμός εξαγοράς συνειδήσεων και ψήφων τελικά. Έτσι λειτουργούσε ο ΟΠΕΚΕΠΕ τα τελευταία χρόνια.

Όμως, κύριε Υπουργέ, κι έρχομαι και στο προκείμενο. Η διάλυση του οργανισμού έχει άμεσες και πολύ οδυνηρές συνέπειες στον πρωτογενή τομέα, στην παραγωγή, στο εισόδημα, στην αξιοπιστία της χώρας μας στην Ευρώπη. Και σήμερα έρχομαι με αυτή την ερώτηση, κύριε Υπουργέ, για να εξετάσουμε μία μόνο πτυχή του πολύκροτου αυτού σκανδάλου, αλλά μία πτυχή η οποία αρκεί για να αποκαλύψει το βάθος της κρίσης.

Γίνομαι πιο συγκεκριμένος. Πριν από έναν χρόνο, 10 Σεπτεμβρίου του 2024, ο ΟΠΕΚΕΠΕ τέθηκε σε καθεστώς επιτήρησης για δώδεκα μήνες. Γιατί; Διότι η Ευρωπαϊκή Επιτροπή, μέσω της DG AGRI, διαπίστωσε σωρεία σοβαρών ελλείψεων, προβλήματα στη δομή και τη στελέχωση του οργανισμού, ανεπαρκές και μη εξειδικευμένο προσωπικό, ελλείψεις σε εσωτερικούς ελέγχους, καθυστερήσεις και ασάφειες στις αρμοδιότητες, προβλήματα ακόμη και στη διαχείριση οφειλών με λάθη και παραλείψεις στη διαδικασία ανάκτησης σημαντικών ποσών. Η DG AGRI τα λέει αυτά. Η Ευρώπη τα λέει αυτά. Δεν τα λέω εγώ.

Με λίγα λόγια, ένας οργανισμός-κλειδί είχε κριθεί αναξιόπιστος και η Κυβέρνηση της Νέας Δημοκρατίας εμφανίστηκε στην Ευρώπη για μια ακόμη φορά ως μια Κυβέρνηση η οποία δεν μπορεί να διαχειριστεί με αξιοπιστία, με σοβαρότητα, με εγκυρότητα ευρωπαϊκούς πόρους. Η χώρα μας υποχρεώθηκε να καταθέσει ένα ολοκληρωμένο σχέδιο δράσης για την αποκατάσταση όλων αυτών των δυσλειτουργιών και των ελλείψεων με σαφές χρονοδιάγραμμα μέχρι τον Σεπτέμβριο της τρέχουσας χρονιάς, του 2025.

Τι έγινε, λοιπόν; Η Κυβέρνησή σας, το Υπουργείο σας κατέθεσε αυτό το σχέδιο τον Ιούνιο της τρέχουσας χρονιάς, του 2025. Τελικά, όμως, το σχέδιο αυτό κρίθηκε ανεπαρκές, κύριε Υπουργέ. Δεν συμμορφώνεται με τις διατάξεις του Κανονισμού 2022/129. Κι εδώ οφείλω να επισημάνω ότι παρά τις συνεχείς ερωτήσεις τις δικές μας, της Νέας Αριστεράς, αλλά και των άλλων κομμάτων της Αντιπολίτευσης προς το Υπουργείο σας, έχει αρνηθεί το Υπουργείο κατηγορηματικά να ενημερώσει την Εθνική Αντιπροσωπεία, το Ελληνικό Κοινοβούλιο αναφορικά με αυτόν τον περίφημο οδικό χάρτη για τη διόρθωση των αδυναμιών στις πληρωμές, όπως και αναφορικά με το σχέδιο δράσης και αναβάθμισης του ΟΠΕΚΕΠΕ.

Μας διαβεβαιώνατε, μάλιστα, απαντώντας σε ερωτήσεις μας, έχουμε τις γραπτές απαντήσεις του Υπουργείου σας, ότι όλα βαίνουν καλώς. Και τελικά τι αποδεικνύεται; Καθόλου καλώς δεν βαίνουν τα πράγματα, κύριε Υπουργέ. Αυτό το αποδεικνύει και η επιστολή της Κομισιόν. Γιατί σύμφωνα με την Κομισιόν το σχέδιο δράσης δεν αντιμετωπίζει πολύ βασικά ζητήματα, όπως το σύστημα αναγνώρισης αγροτεμαχίων, το ΟΣΔΕ, τους μηχανισμούς ελέγχου.

Όλα αυτά τα οποία σας λέω, τα οποία σας παρουσιάζω, δεν είναι τεχνικά ζητήματα. Γιατί τελικά πού καταλήγουν όλα αυτά; Καταλήγουν στην προειδοποίηση από τη μεριά της Κομισιόν ότι αν δεν υπάρξει αξιόπιστο νέο σχέδιο, το επόμενο στάδιο θα είναι να ανασταλούν οι μηνιαίες και ενδιάμεσες πληρωμές των επιδοτήσεων, να χάσει η χώρα μας, να χάσει ο αγροτικός κόσμος πάρα πολύ σημαντικές επιδοτήσεις, χωρίς τις οποίες ένας αγροτικός τομέας ο οποίος είναι ήδη καταρρακωμένος, θα οδηγηθεί στην ολοσχερή καταστροφή.

Και σαν να μην έφταναν όλα αυτά, κύριε Υπουργέ, έρχεται και η απόφασή σας για τη μεταφορά των αρμοδιοτήτων του ΟΠΕΚΕΠΕ στην ΑΑΔΕ, μια απόφαση που δεν είχε καν κοινοποιηθεί επίσημα στην Ευρωπαϊκή Επιτροπή, μια απόφαση χωρίς διαβούλευση με τους αγρότες, μια απόφαση χωρίς εγγυήσεις ότι είναι συμβατή με το πλαίσιο της Κοινής Αγροτικής Πολιτικής, μια απόφαση που δημιουργεί νέα ερωτήματα, νέα ανασφάλεια.

Σήμερα, κύριε Υπουργέ -ελπίζω να μην το αρνηθείτε αυτό-, οι παραγωγοί μας βρίσκονται σε μια πρωτοφανή αβεβαιότητα, βρίσκονται σε απόγνωση, βλέπουν τα εισοδήματά τους να συρρικνώνονται από την ακρίβεια, από το κόστος παραγωγής που παραμένει στα ύψη. Την ίδια στιγμή βλέπουν τη χώρα μας και τον αγροτικό τομέα να διασύρεται διεθνώς, να εκτίθεται, την ώρα που η Ευρωπαϊκή Εισαγγελία στέλνει δικογραφίες χιλιάδων σελίδων στη χώρα μας για τις ποινικές ευθύνες Υπουργών της Κυβέρνησης της Νέας Δημοκρατίας.

Και επειδή, λοιπόν, βρισκόμαστε σε αυτή την κατάσταση, κύριε Υπουργέ, και δεν μπορεί κανείς, δεν έχει κανένας το δικαίωμα να παίζει κορώνα γράμματα το μέλλον του αγροτικού κόσμου στη χώρα μας, σας έχω θέσει στην ερώτησή μου δύο πολύ συγκεκριμένα ερωτήματα και σας ζητώ να μου απαντήσετε με σαφήνεια και με καθαρό τρόπο.

Πρώτον, σε ποιες συγκεκριμένες ενέργειες και διορθωτικά μέτρα θα προβείτε ώστε να καλυφθούν όλες οι σοβαρές ελλείψεις που καταγράφει η DG AGRI ώστε να αποφευχθεί η αναστολή των πληρωμών. Ποιο είναι το χρονοδιάγραμμα γι’ αυτό;

Δεύτερον, έχει συμφωνήσει η Ευρωπαϊκή Επιτροπή στην κατάργηση του ΟΠΕΚΕΠΕ και στη μεταφορά των αρμοδιοτήτων στην ΑΑΔΕ, ναι ή όχι;

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Τσιάρα, έχετε τον λόγο για την απάντησή σας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Σας ευχαριστώ, κυρία Πρόεδρε.

Κύριε Πρόεδρε, θα συμφωνήσω μαζί σας, τουλάχιστον, στην τελευταία αποστροφή. Κανείς δεν μπορεί να παίζει με το μέλλον του αγροτικού παραγωγικού κόσμου της χώρας. Αυτή η σκέψη έρχεται ως συνέχεια με όλα αυτά τα οποία έχουν συμβεί το προηγούμενο χρονικό διάστημα με τον ΟΠΕΚΕΠΕ. Έχετε χρηματίσει σε πολύ σημαντική κυβερνητική θέση. Έχετε βρεθεί -μην παρεξηγηθούν οι όροι καμιά φορά- σε πολύ σημαντική κυβερνητική θέση στο παρελθόν και θέλω να πιστεύω ότι κάποιες από αυτές τις διαδικασίες σάς είναι γνωστές. Για ποιον λόγο ετέθη ο ΟΠΕΚΕΠΕ σε μια διαδικασία υλοποίησης ενός σχεδίου δράσης σε συμφωνία με την Ευρωπαϊκή Επιτροπή; Είναι ένα ζήτημα το οποίο εγώ ο ίδιος πέρυσι περί τις 10, 11 Σεπτεμβρίου έθεσα κατά την πρώτη μου κοινοβουλευτική παρουσία ως Υπουργός Αγροτικής Ανάπτυξης και Τροφίμων ενώπιον της αρμόδιας κοινοβουλευτικής επιτροπής.

Διότι απλούστατα, όπως σωστά επισημαίνεται με το έγγραφο, όλα τα προηγούμενα χρόνια υπήρχαν σοβαρές παρατυπίες, σοβαρές παραλείψεις που αφορούσαν στη λειτουργία του ΟΠΕΚΕΠΕ, που θα μπορούσε να αφορά σε ελλιπείς ελέγχους, να αφορά σε εκπρόθεσμες πληρωμές, ενδεχομένως σε υποστελέχωση του οργανισμού, σε περαιτέρω ψηφιοποίηση, σε πλατφόρμες οι οποίες είναι προϋπόθεση προκειμένου κάποιες πληρωμές να γίνονται έγκαιρα και με απόλυτη διαφάνεια. Είναι άραγε αυτός ο βασικός λόγος για τον οποίον η Ελλάδα καλείται εδώ και πολλά χρόνια να πληρώσει πρόστιμα για τη λειτουργία του ΟΠΕΚΕΠΕ; Προφανώς, κύριε Πρόεδρε, κύριε Χαρίτση.

Αλήθεια, πρόστιμα για τον ΟΠΕΚΕΠΕ πληρώθηκαν κατά τη διακυβέρνηση του ΣΥΡΙΖΑ; Για να κατανοήσουμε, τουλάχιστον, όλοι μεταξύ μας για το τι συνέβαινε, με ποιον τρόπο και πότε για πρώτη φορά επιχειρήσαμε να το αντιμετωπίσουμε. Αυτό το επιχειρήσαμε όταν γνωρίζαμε για τη δικογραφία που επρόκειτο να έρθει από την Ευρωπαϊκή Εισαγγελία; Βάλτε κάτω τους χρόνους και θα καταλάβετε ότι αυτή είναι μια πρωτοβουλία η οποία αναλήφθηκε σε πολύ πρότερο χρόνο. Μάλιστα έγινε με απόλυτη συμφωνία -δεν σας το κρύβω- και με δική μου προτροπή και με δική μου συμμετοχή με την Ευρωπαϊκή Επιτροπή, για να εξυγιάνουμε τον οργανισμό, να σταματήσουμε επιτέλους αυτή τη διαδικασία η οποία άφηνε πολλές σκιές, προφανώς ήταν ο λόγος για να μας επιβάλλονται πρόστιμα και που έπρεπε κάποια στιγμή να πάρει ένα τέλος όλη αυτή -αν θέλετε- η αδιαφάνεια για την οποία πολλοί μιλούσαν στον ΟΠΕΚΕΠΕ.

Άρα, λοιπόν, αυτά είναι βήματα τα οποία αποφασίστηκαν από αυτή την Κυβέρνηση, από τη σημερινή Κυβέρνηση, και έγιναν πολύ πριν έρθει στην επικαιρότητα το ζήτημα με τη διαβίβαση της δικογραφίας από την Ευρωπαϊκή Εισαγγελία. Ας το ξεκαθαρίσουμε αυτό.

Πάμε λίγο παρακάτω. Τι περιελάμβανε αυτό το action plan; Αρχικά ήταν σαράντα πέντε σημεία σε συμφωνία με την Ευρωπαϊκή Επιτροπή τα οποία στην πορεία του χρόνου έγιναν πενήντα τέσσερα, τα οποία έπρεπε να ικανοποιήσουμε προκειμένου η Ευρωπαϊκή Επιτροπή να δώσει εκ νέου το «καλώς έχειν» και να μην υπάρχει ζήτημα με την πιστοποίηση του οργανισμού. Ποια ήταν η προθεσμία για να παραδοθεί αυτό το action plan; Η 11η Σεπτεμβρίου. Τα ικανοποιήσαμε τα πενήντα τέσσερα ζητήματα του action plan; Ναι, κύριε Πρόεδρε, τα ικανοποιήσαμε. Τελειώσαμε με το action plan. Συνεχίζετε το action plan; Βεβαίως συνεχίζεται γιατί η απόφαση της Κυβέρνησης και η ενημέρωση της Ευρωπαϊκής Επιτροπής για την ενσωμάτωση του ΟΠΕΚΕΠΕ στην ΑΑΔΕ προφανώς έπρεπε να δημιουργεί και ένα ακόμη περιθώριο χρόνου, ούτως ώστε να γίνεται ενημέρωση της Ευρωπαϊκής Επιτροπής για όλα τα ζητήματα που αφορούσαν στα βήματα ενσωμάτωσης του ΟΠΕΚΕΠΕ στην ΑΑΔΕ.

Σε ό,τι αφορά το επίμαχο έγγραφο το οποίο επικαλεστήκατε, στην πορεία της υλοποίησης του action plan υπήρχε και ένα μικρό δεύτερο action plan που αφορούσε σε εξειδικευμένες επισημάνσεις όχι πλέον διοικητικής φύσεως όπως ήταν οι περισσότερες εκ των πενήντα τεσσάρων σημείων, αλλά πραγματικού ελέγχου που πρέπει να γίνεται πριν από κάθε πληρωμή. Τι ζητάει, λοιπόν, η Ευρωπαϊκή Επιτροπή σε σχέση με την προθεσμία για την οποία με ρωτάτε; Ζητάει να υπάρχει υψηλότερης ανάλυσης γεωαποτύπωση για τα τρία τελευταία χρόνια για τα αγροτεμάχια τα οποία επιδοτούνται. Μάλιστα υπήρχε ένα χρονικό διάστημα μέχρι την 4η Οκτωβρίου το οποίο λόγω του ότι ο Αύγουστος θεωρείται ένας μήνας που δεν μπορεί να υπάρχει δραστηριότητα από την Ευρωπαϊκή Επιτροπή, έχει μεταφερθεί για έναν επιπλέον μήνα. Αντιλαμβάνεστε, λοιπόν, ότι τέτοιο ζήτημα δεν υπάρχει.

Υπάρχει κίνδυνος για τη ροή των ευρωπαϊκών πόρων προς τους Έλληνες αγρότες παραγωγούς; Βεβαίως υπάρχει αν δεν κάνουμε αυτά που πρέπει ενώπιον της Ευρωπαϊκής Επιτροπής. Βεβαίως και υπάρχει. Αλλά είμαστε αποφασισμένοι να κάνουμε όλα αυτά τα βήματα τα οποία με έναν συγκεκριμένο τρόπο νομίζω ότι έχουμε συμφωνήσει και υλοποιούμε όλο το τελευταίο χρονικό διάστημα. Υπάρχει αγωνία στον αγροτικό κόσμο; Υπάρχει αγωνία στον αγροτικό κόσμο. Γιατί, κύριε Πρόεδρε; Διότι είναι λογικό ότι όταν πρέπει κάποιος να ενσωματώσει έναν ελεγκτικό μηχανισμό σε μια διαδικασία η οποία ποτέ δεν έκανε πραγματικούς διασταυρωτικούς ελέγχους, χρειάζεται χρόνος. Αν πιστεύετε ότι υπάρχει μαγικό κουμπί ή μαγικό ραβδί που μπορεί ξαφνικά όλη αυτή τη διαδικασία η οποία ήταν πάντα στη διελκυστίνδα δειγματοληπτικών διοικητικών ελέγχων να μπορεί να μεταβιβαστεί ή να πάει σε μια άλλη εποχή προφανώς δεν είναι κάτι εύκολο. Ο λόγος για τον οποίον υπάρχουν οι καθυστερήσεις είναι για να μη θέσουμε ποτέ σε διακινδύνευση τους ευρωπαϊκούς πόρους. Γιατί πρέπει νωρίτερα να ενσωματωθούν οι απαραίτητοι έλεγχοι που μας ζητά η Ευρωπαϊκή Επιτροπή και γι’ αυτόν τον λόγο δεν πρέπει να τεθεί σε καμία περίπτωση ως ζήτημα η διακινδύνευση της ροής των ευρωπαϊκών πόρων. Αυτό είναι το μεγάλο ζήτημα.

Τώρα, η Κυβέρνηση έλαβε μια απόφαση.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία, θυμίζω ότι πρέπει να ολοκληρώσετε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Να απαντήσω και στο δεύτερο ερώτημα πολύ γρήγορα, κυρία Πρόεδρε. Δεν είναι η πρόθεσή μου να καθυστερώ. Αντιλαμβάνεστε ότι είναι πολλά τα ερωτήματα.

**ΠΡΟΕΔΡΕΥΟΥΣΑ (Όλγα Γεροβασίλη):** Το αντιλαμβάνομαι, απλά ξέρετε και εσείς ότι εγώ πρέπει να τηρήσω τις διαδικασίες.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Η Κυβέρνηση έλαβε μια απόφαση να μεταφέρει ενσωματώσεις του ΟΠΕΚΕΠΕ στην ΑΑΔΕ. Για ποιον λόγο ελήφθη αυτή η απόφαση; Διότι απλούστατα η ΑΑΔΕ ως ένας φορέας με πολύ υψηλό επίπεδο δυνατοτήτων σε ό,τι αφορά τους διασταυρωτικούς ελέγχους και τον εσωτερικό έλεγχο, δημιουργεί ένα εχέγγυο ώστε να μην υπάρξουν τέτοια ζητήματα από εδώ και πέρα όπως αυτά που παρατηρήσαμε το προηγούμενο χρονικό διάστημα. Σε αυτή τη διαδικασία σας διαβεβαιώνω ότι έχει γίνει απόλυτη ενημέρωση και της Ευρωπαϊκής Επιτροπής και του αρμόδιου Ευρωπαίου Επιτρόπου από τον Αντιπρόεδρο της Κυβέρνησης. Υπάρχει μια συνεννόηση γι’ αυτά τα βήματα και μια συνεχής ενημέρωση για όλα αυτά τα οποία γίνονται.

Είμαστε διατεθειμένοι να εξαντλήσουμε με κάθε τρόπο και με κάθε δυνατότητα -αν θέλετε- και να κατευθύνουμε την όλη διαδικασία με τέτοιον τρόπο ώστε να μην υπάρξει καμία απολύτως σκιά ούτε ενώπιον των Ελλήνων παραγωγών την επόμενη μέρα ούτε ενώπιον της Ευρωπαϊκής Επιτροπής.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Χαρίτση, έχετε τον λόγο για τη δευτερολογία σας.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κυρία Πρόεδρε.

Κύριε Υπουργέ, ουδεμία έκπληξις. Δυστυχώς για μια ακόμα φορά χρησιμοποιείτε το γνωστό αφήγημα περί των διαχρονικών παθογενειών του οργανισμού. Σας έχω ξαναπαρουσιάσει τα στοιχεία, αλλά η επανάληψη μήτηρ μαθήσεως, φαίνεται. Να τα ξαναπούμε,, λοιπόν ως προς τις δημοσιονομικές διορθώσεις που λέτε ότι είναι μια συνηθισμένη δημοσιονομική διόρθωση. Η Ευρωπαϊκή Επιτροπή έχει επιβάλει 530 εκατομμύρια ευρώ δημοσιονομικές διορθώσεις σε όλα τα κράτη-μέλη. Από αυτά τα 530 τα 415 αφορούν μόνο την Ελλάδα. Σχεδόν 8 στα 10 ευρώ της δημοσιονομικής διόρθωσης, της ευρωπαϊκής, αφορά την Ελλάδα. Και για να καταλάβετε, κύριε Υπουργέ, την τάξη μεγέθους, 415 η Ελλάδα, η δεύτερη επόμενη χώρα είναι η Πορτογαλία με 35. Και η Ελλάδα έχει 415. Και από αυτά τα 415 το 79%, 8 στα 10 ευρώ δηλαδή, αφορούν τη δική σας διακυβέρνηση, μετά το 2019. Τι μου λέτε για διαχρονική παθογένεια; Και το ακόμα χειρότερο, κύριε Υπουργέ, και το γνωρίζετε πάρα πολύ καλά είναι πως ουδέποτε είχαμε δικογραφία της Ευρωπαϊκής Εισαγγελίας η οποία να μιλάει για σύσταση εγκληματικής οργάνωσης και να μιλάει για ποινικές ευθύνες Υπουργών. Το έχουμε τώρα, μόνο με τη δική σας διακυβέρνηση. Μιλάει για Υπουργούς της Νέας Δημοκρατίας η Ευρωπαϊκή Εισαγγελία. Δεν υπάρχει, λοιπόν, διαχρονική παθογένεια, διοικητική παθογένεια. Υπάρχει «γαλάζιο» σκάνδαλο, υπάρχει πυραμίδα διαφθοράς στην κορυφή της πυραμίδας. Είναι το ίδιο το Μέγαρο Μαξίμου και ο Κυριάκος Μητσοτάκης, ο Πρωθυπουργός της χώρας.

Λοιπόν, πάμε παρακάτω. Από την απάντησή σας εγώ συμπεραίνω, κύριε Υπουργέ, ότι ούτε εσείς ως αρμόδιος Υπουργός μπορείτε να δεσμευθείτε για τη ροή των χρηματοδοτήσεων και τον κίνδυνο αναστολής. Γιατί αυτή τη στιγμή που μιλάμε αυτό είναι το κρίσιμο το οποίο απασχολεί τους αγρότες μας. Αυτό είναι το κρίσιμο. Και επειδή είπατε στην πρωτολογία σας ότι όποιος ξέρει από ευρωπαϊκές χρηματοδοτήσεις ξέρει ποιες είναι οι διαδικασίες, και επειδή και εγώ ξέρω από ευρωπαϊκές χρηματοδοτήσεις και από τις διαδικασίες, να σας πω το εξής: Αυτά τα οποία έχουν γίνει τώρα με το σκάνδαλο του ΟΠΕΚΕΠΕ, αυτά τα οποία έχουν γίνει μέχρι σήμερα, αυτά τα οποία έχει κάνει έξι χρόνια η διακυβέρνηση της Νέας Δημοκρατίας, είναι δυστυχώς κάτι το οποίο θα μας ακολουθεί και στο μέλλον. Και θα μας ακολουθεί και στο μέλλον και με διορθώσεις, θα μας ακολουθεί και στο μέλλον και με αιρεσιμότητες, θα μας ακολουθεί στο μέλλον και με προϋποθέσεις που θα θέτει η Κομισιόν για τις ευρωπαϊκές χρηματοδοτήσεις της χώρας μας στον αγροτικό τομέα. Αυτό είναι το διαχρονικό του πράγματος και εκεί είναι το μεγάλο πρόβλημα το οποίο δημιουργείται στον αγροτικό τομέα. Δεν μπορείτε, λοιπόν, να δεσμευτείτε -αυτό καταλαβαίνω, διαψεύστε με από την απάντησή σας- σε σχέση με την αναστολή πληρωμών.

Και δεν καταλαβαίνω γιατί δεν καταθέτετε επιτέλους -αφού το έχουμε ζητήσει επανειλημμένα- αυτό το σχέδιο δράσης στη Βουλή. Γιατί δεν το καταθέτετε;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Να το καταθέσω! Αυτό είναι το πιο εύκολο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Γιατί το κρύβετε; Να το καταθέσετε στη Βουλή, κύριε Υπουργέ.

Στην εξεταστική επιτροπή, αυτή την εξεταστική επιτροπή τέλος πάντων παρωδία, χθες ο νυν μεταβατικός Πρόεδρος του ΟΠΕΚΕΠΕ κ. Καββαδάς δεν ήταν σε θέση να δεσμευτεί όταν ερωτήθηκε για τίποτα ούτε για τις επερχόμενες πληρωμές ούτε τι θα γίνει και με τις ενισχύσεις του 2024 που έπρεπε να έχουν γίνει ως τις 30 Ιουνίου του 2025 και παραμένουν ανεξόφλητες, για τίποτα. Και βλέπω, δυστυχώς, ότι ούτε εσείς είστε σε θέση να δεσμευτείτε ότι θα γίνουν αυτές οι πληρωμές.

Σας ρωτώ, λοιπόν, και πάλι για να το διευκρινίσετε: δεσμεύεστε ότι θα προχωρήσουν κανονικά οι πληρωμές των αγροτών μας; Ναι ή όχι, κύριε Υπουργέ;

Και να πω και το εξής, επειδή πάλι δεν απαντήσατε ούτε στο δεύτερο ερώτημα καθαρά. Είπατε ότι το γνωστοποιήσατε. Η Κομισιόν τελικά ενέκρινε τη μεταβίβαση των αρμοδιοτήτων;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Βεβαίως.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Πού είναι; Φέρτε μας το έγγραφο με το οποίο εγκρίνει η Κομισιόν τη μεταβίβαση των αρμοδιοτήτων του ΟΠΕΚΕΠΕ στην ΑΑΔΕ, κύριε Υπουργέ, εφόσον έχει υπάρξει έγκριση από την Ευρωπαϊκή Επιτροπή.

Και θα κλείσω με το εξής: ο πρώην Πρόεδρος του ΟΠΕΚΕΠΕ, ο κ. Σαλάτας, ο οποίος κατέθεσε και αυτός στην εξεταστική επιτροπή είπε τα εξής και διαβάζω τα λόγια του γιατί δεν θέλω να παρερμηνεύσω κανέναν: «Μία ήταν η εντολή-παράκληση του κ. Τσιάρα. Ήταν «Νίκο, να προσπαθήσουμε να συμβαδίσουμε γιατί με τους ξένους δεν μπορούμε να παίξουμε άλλο και πρέπει να περάσει το action plan»».

Κύριε Υπουργέ, θα χρησιμοποιήσω κι εγώ τα λόγια σας όπως τα μεταφέρει ο κ. Σαλάτας. Σταματήστε να παίζετε άλλο, σταματήστε να παίζετε άλλο με το μόχθο, με την αγωνία, με τη ζωή χιλιάδων αγροτών. Δώστε απαντήσεις σήμερα και δεσμευτείτε ότι δεν θα πληρώσουν τα σπασμένα του σκανδάλου σας οι Έλληνες αγρότες, ότι οι πληρωμές θα γίνουν κανονικά και ότι η χώρα μας δεν θα χάσει χρήματα από τις ευρωπαϊκές χρηματοδοτήσεις, τις οποίες δικαιούται για τον αγροτικό τομέα.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Τσιάρα, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε.

Κύριε Πρόεδρε, είναι μια έκπληξη για μένα η επιστροφή σας σε μια ρητορική που δεν θέλει να δώσει λύσεις στο πρόβλημα αλλά θέλει να συντηρήσει την προηγούμενη κατάσταση. Και δεν σας κρύβω ότι τουλάχιστον θα ήταν γενναίο να αναγνωρίσετε ότι από αυτό το πρόστιμο των 415 εκατομμυρίων, τα 105 εκατομμύρια ήταν της περιόδου της δικής σας τότε κυβέρνησης. Θα μπορούσατε να το πείτε τουλάχιστον, για να γίνει κατανοητό ότι αυτή δεν είναι μια πραγματικότητα που απλά υπάρχει ή ενδεχομένως μεγεθύνθηκε σε ό,τι αφορά το πρόστιμο επί των ημερών αυτής της κυβέρνησης. Αλλά είναι μια πραγματικότητα η οποία αναφέρεται σε ένα ποσό 2,7-2,8 δισεκατομμυρίων ευρώ, προστίμων που έχουν επιβληθεί στον ΟΠΕΚΕΠΕ. Αν τα 415 εκατομμύρια, στην πραγματικότητα, για τα οποία μιλάμε τώρα, ισοδυναμούν με τα 2,8 δισεκατομμύρια που έχουν επιβληθεί ως πρόστιμα στον ΟΠΕΚΕΠΕ, ελάτε και πείτε ότι είναι περισσότερα να το κατανοήσω και εγώ.

Από την άλλη, μου κάνει εντύπωση που λέτε ότι η Ευρωπαϊκή Εισαγγελία είναι αυτή που έκανε την έρευνα. Ξέρετε πότε συνεστήθη, κύριε Χαρίτση, η Ευρωπαϊκή Εισαγγελία; Ξέρετε από πότε υπήρχε σαφής ευρωπαϊκή Οδηγία σύστασης της Ευρωπαϊκής Εισαγγελίας στην Ελλάδα; Το γνωρίζετε; Όταν αφήσατε πέντε χρόνια επί των ημερών της δικής σας διακυβέρνησης και να μην έχει συσταθεί η Ευρωπαϊκή Εισαγγελία, προφανώς έπρεπε να συναντηθούμε με μια συμβατική υποχρέωση της χώρας μας. Από εκεί και πέρα, όμως, εγώ από την πρώτη στιγμή -για να σας το ξεκαθαρίσω αυτό-, συναντήθηκα με την Ευρωπαϊκή Εισαγγελία και δήλωσα ότι επιθυμώ -δεν είμαι πρόθυμος, επιθυμώ- να συνεργαστώ με την Ευρωπαϊκή Εισαγγελία για να ξεκαθαρίσουμε το θέμα του ΟΠΕΚΕΠΕ. Και τουλάχιστον αυτό μπορεί να γίνει αντικείμενο μαρτυρίας αρκετών ανθρώπων που βρεθήκαμε στον ίδιο χώρο και τα είπαμε όλα αυτά.

Το ζήτημα, όμως, ξέρετε ποιο είναι; Το ζήτημα είναι ότι όταν έρχεστε και αναρωτιέστε για τον χρόνο που μπορεί να χρειάζεται, τη στιγμή που τα ευρήματα των ελέγχων σας διαβεβαιώνω είναι πολύ αρνητικά, δεν συναντιέστε στην πραγματικότητα με αυτό που ως παιδαγωγικό μήνυμα πρέπει να στείλουμε στην ελληνική κοινωνία.

Αλήθεια, πιστεύετε ότι εγώ αισθάνομαι βολικά που δεν υπάρχει ροή πληρωμών όλο αυτό το χρονικό διάστημα προς τους έντιμους Έλληνες αγρότες, παραγωγούς, κτηνοτρόφους;

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Γιατί δεν υπάρχει;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Σας διαβεβαιώνω ότι δεν αισθάνομαι καθόλου βολικά. Αισθάνομαι πολύ άσχημα. Μπορώ να διακινδυνεύσω τη ροή των ευρωπαϊκών χρημάτων κάνοντας πληρωμές χωρίς πραγματικούς διασταυρωτικούς ελέγχους; Για πείτε μου, υπάρχει κάποιος μαγικός τρόπος;

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Αφού δίνατε τις πληρωμές σε παράνομα ΑΦΜ τόσα χρόνια! Εδώ φθάσαμε!

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Υπήρχε, κύριε Χαρίτση, κάποιος μηχανισμός ενσωματωμένος σε αυτή τη διαδικασία;

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Δεκαπέντε χιλιάδες παράνομα ΑΦΜ!

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Καλά, μη φωνάζετε τώρα, εντάξει.

Υπήρχε κάποιος μηχανισμός ενσωματωμένος σε αυτή τη διαδικασία; Τον ξέρατε;

Πάμε, λοιπόν, να σας πω και τα νέα. Ξέρετε ότι με τις δηλώσεις για τα βιολογικά, είχαμε αριθμούς που δεν είχαν καμία σχέση ούτε με τη λογική ούτε με την ηθική; Αριθμούς εκτάσεων για τη βιολογική κτηνοτροφία οι οποίοι ήταν έξω από οποιαδήποτε αποδοχή; Αριθμός βιολογικών κυψελών...

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Σε μένα το λέτε; Στους προκατόχους σας!

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Εντάξει, αν θέλετε να κάνουμε τέτοια συζήτηση, δεν θα την κάνουμε. Αφήστε να σας απαντήσω σε αυτά τα οποία είπατε. Πιθανόν να μη σας αρέσουν.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Περιγράφετε το σκάνδαλο που κάνατε εσείς οι ίδιοι;

**ΠΡΟΕΔΡΕΥΟΥΣΑ (Όλγα Γεροβασίλη):** Τον ζωντανό διάλογο θα πρέπει να τον αποφύγουμε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Αφήστε να απαντήσω κι εγώ αυτά που πρέπει να απαντήσω.

Αριθμό «βιολογικών» κυψελών, που ταυτιζόταν με τον ίδιο αριθμό των συνολικών κυψελών που είχαμε στην Ελλάδα. Το γεγονός ότι είπαμε ότι θα κάνουμε ελέγχους και υπάρχει αθρόα αποχώρηση δικαιούχων, δεν προβληματίζει κανέναν; Δεν πρέπει να γίνουν έλεγχοι για όλα αυτά; Πρέπει να κατευθυνθούν οι ευρωπαϊκοί πόροι με έναν τρόπο χωρίς νωρίτερα να υπάρξουν έλεγχοι; Αυτό ζητάτε; Αυτό ζητάτε; Όταν λέτε να πρέπει να δεσμευτεί κάποιος αν θα πληρωθεί αύριο ή μεθαύριο, μια συγκεκριμένη ομάδα παραγωγών, σημαίνει ότι αυτό πρέπει να γίνει χωρίς ελέγχους;

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Εγώ λέω, πρέπει να πληρώσουν το σκάνδαλό σας τόσα χρόνια;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Χωρίς ελέγχους δεν μπορεί να γίνει, κύριε Πρόεδρε. Χωρίς ελέγχους δεν μπορεί να γίνει, σας διαβεβαιώνω. Αν εσείς ζητάτε να μη γίνουν έλεγχοι, δεν μπορούμε να ταυτιστούμε με αυτήν τη λογική.

Το θέμα είναι ότι εδώ που βρισκόμαστε υπάρχει μια, θα έλεγα, καθημερινή ενημέρωση και συνεννόηση με την Ευρωπαϊκή Επιτροπή, και βεβαίως για την ΑΑΔΕ είναι απολύτως ενημερωμένη η Ευρωπαϊκή Επιτροπή. Δεν με ακούσατε νωρίτερα. Σας είπα ότι το action plan παρατείνεται, διότι ο λόγος για τον οποίον πρέπει να δοθεί μια παράταση ζητήθηκε από την ίδια την Ευρωπαϊκή Επιτροπή γιατί πρέπει να παρακολουθήσει τα βήματα ενσωμάτωσης του ΟΠΕΚΕΠΕ στην ΑΑΔΕ. Αυτή είναι η πραγματικότητα. Αυτό δεν γίνεται όταν η ίδια η Ευρωπαϊκή Επιτροπή ζητάει την παράδοση του action plan για να δει αυτά τα βήματα, δεν σημαίνει ότι αυτή η ενσωμάτωση γίνεται χωρίς συνεννόηση με την Ευρωπαϊκή Επιτροπή. Νομίζω ότι κάποια πράγματα είναι πολύ εύκολα κατανοητά, δεν χρειάζεται να πούμε κάτι παραπάνω.

Από εκεί και πέρα, όμως, πρέπει να καταλάβουμε ότι εδώ που βρισκόμαστε το μείζον είναι να διαφυλάξουμε τη ροή των ευρωπαϊκών πόρων κι αυτή πρέπει να είναι η απόλυτη μεγάλη και μοναδική προτεραιότητα όλων μας. Και σας διαβεβαιώνω ότι η προσπάθεια η οποία γίνεται, κι εγώ προσωπικά συμμετέχω σε αυτή αλλά και όλη η Κυβέρνηση, είναι με γνώμονα να μην υπάρξει κανένα πρόβλημα στο μέλλον στη ροή των ευρωπαϊκών πόρων.

Αυτό είναι το μεγάλο ζητούμενο. Αυτή είναι η μεγάλη προτεραιότητα. Αυτός είναι ο μεγάλος στόχος.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Ακολουθεί η τρίτη, με αριθμό 1390/22-9-2025, επίκαιρη ερώτηση δεύτερου κύκλου της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Αγροτικής Ανάπτυξης και Τροφίμων με θέμα: «H θανάτωση τριακοσίων χιλιάδων αιγοπροβάτων λόγω της νόσου της Ευλογιάς, αντί μέτρων πρόληψης και προστασίας της κτηνοτροφίας».

Κυρία Πρόεδρε, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Θα μπορούσαμε να συμψηφίσουμε τις δύο ερωτήσεις;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, δεν θα μπορούσαμε να συμψηφίσουμε, κύριε Υπουργέ. Είναι πολύ σοβαρά τα θέματα. Είναι δύο οι επίκαιρες ερωτήσεις μου, πράγματι, και επιλέξαμε -έχει δικαίωμα η Πλεύση Ελευθερίας κάθε εβδομάδα με τους περιορισμούς που μας έχει θέσει η Πλειοψηφία, να κάνουμε τρεις επίκαιρες ερωτήσεις- και επιλέξαμε οι δύο επίκαιρες ερωτήσεις, οι δικές μου, να είναι για το μείζον θέμα της ευλογιάς των αιγοπροβάτων, για το μείζον θέμα αυτής της τραγωδίας που βιώνει ο αγροτικός και ο κτηνοτροφικός κόσμος, γι’ αυτή τη φοβερή συνθήκη η οποία νομίζω ότι υποτιμάται στον δημόσιο διάλογο, γιατί δεν μιλάμε απλώς για την οικονομική καταστροφή του αγροτικού και του κτηνοτροφικού κόσμου, μιλάμε για ένα φοβερό θανατικό, τη θανάτωση τριακοσίων χιλιάδων αιγοπροβάτων, μιλάμε για μια κατάσταση η οποία για τον κτηνοτρόφο είναι απελπιστική.

Κι εγώ προσωπικά δεν σας κρύβω ότι εξοργίζομαι, γιατί είμαι σε καθημερινή επαφή με πραγματικούς κτηνοτρόφους που περιμένουν τι θα γίνει με τα ζώα τους που είναι άρρωστα σε περιοχές που δεν έχει ανακοινωθεί καν ότι υπάρχει ευλογιά, στις Σέρρες ας πούμε, που θερίζει η ευλογιά και δεν είναι καν δημοσιοποιημένο, και οι κτηνοτρόφοι περιμένουν πότε θα έρθουν οι αρμόδιες υπηρεσίες. Τα ζώα είναι άρρωστα, μαζί με υγιή ζώα. Οι κτηνοτρόφοι μόνοι τους κάνουν ό,τι μπορούν και οι υπηρεσίες τούς απαντούν: «Δεν έχουμε λεφτά για τις τσάπες» και δεν πηγαίνουν και κολλάνε και τα υγιή ζώα και υποφέρουν τα άρρωστα ζώα.

Το ερώτημα της επίκαιρης ερώτησής μου έχει να κάνει με την πραγματικότητα αυτής της τραγωδίας. Ο αγροτικός και ο κτηνοτροφικός κόσμος έχει ζήσει πολλές τραγωδίες το τελευταίο διάστημα. Πριν λίγες μέρες συμπληρώθηκαν δύο χρόνια από τον «Daniel», που γνωρίζετε ότι είχε ανθρώπινες απώλειες και απώλειες φοβερές και σε ζώα. Δεν μου αρέσει πολύ η έκφραση «ζωικό κεφάλαιο». Είναι σαν τα ζώα να είναι αντικείμενα. Δεν είναι αντικείμενα, είναι έμψυχα.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Συμφωνώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Χαίρομαι που συμφωνείτε και δεν έχω αμφιβολία ότι έχετε ευαισθησία, είστε και γιατρός, εξάλλου όμως οι τρόποι που δημοσιεύετε ότι γίνονται οι θανατώσεις των ζώων, εκτός του ότι είναι φρικιαστικοί, είναι βασανιστικοί για τα ζώα, παραβιάζουν τα πρωτόκολλα των διεθνών κανονισμών για τη θανάτωση ζώων που είναι άρρωστα και βάζουν πάρα πολύ έντονα το ερώτημα: Τι έκανε η Κυβέρνησή σας για να αποτρέψει αυτές τις θανατώσεις; Εξετάστηκε και πώς η στρατηγική για τη διάσωση όλων αυτών των ζώων; Γιατί ξέρετε εγώ από τον «Daniel» που έβρισκα τους ανθρώπους στους αυτοσχέδιους χώρους, που οι εθελοντές τους τρέξανε, φιλοξενίας των πληγέντων, έβλεπα ανθρώπους να κλαίνε για τα ζωάκια τους που τα έχασαν, γιατί ο κτηνοτρόφος έχει επαφή και ψυχικό δέσιμο με τα ζώα του. Είχα δει μια γιαγιά απαρηγόρητη -θυμάμαι ακόμη τα μάτια της- απαρηγόρητη που έχασε τα ζώα της, που πνίγηκαν τότε τα ζώα της. Και τώρα βλέπω απαρηγόρητους τους κτηνοτρόφους που δεν μπορούν, είναι ανήμποροι να προστατέψουν τα ζώα τους, τα βλέπουν να χάνονται το ένα μετά το άλλο. Είδα στην ΕΡΤ μια νεαρή κτηνοτρόφο από τον Έβρο με λυγμούς να περιγράφει ότι είχε εκατόν είκοσι εννέα πρόβατα και τα έχασε, έχει άδειο στάβλο, με λυγμούς να περιγράφει πώς λίγα-λίγα, με δέκα ζώα ξεκίνησαν και έφτιαξαν το κοπάδι τους με τον σύζυγό της.

Μιλώ με κτηνοτρόφους που είναι σε απόλυτη απόγνωση και αγωνία και σε τρομερή κατάθλιψη και την ίδια ώρα σκέφτομαι αυτή την κ. Σεμερτζίδου, αυτό το glamour πρόσωπο, με τις Φεράρι και τις Πόρσε, που προφανέστατα δεν είχε καμία σχέση με κτηνοτροφία -για να μην κάνω κάποιο αστείο άλλου τύπου-, καμία σχέση δεν είχε με την κτηνοτροφία και εισέπραττε και ροκάνιζε, ελέω Νέας Δημοκρατίας και του κ. Μητσοτάκη, αμύθητα ποσά στην υγειά των κορόιδων.

Αυτή τη στιγμή η αντίφαση είναι καθηλωτική, είναι συγκλονιστική. Κάποιοι φάγανε με χρυσά κουτάλια χωρίς ποτέ τα χρήματα αυτά από το Δημόσιο και το ευρωπαϊκό πεδίο να πάνε για αγροτοκτηνοτροφικούς σκοπούς, και αυτοί δεν ήταν αγρότες, είναι ξεκάθαρο, ήταν κακοποιοί, μέλη της Νέας Δημοκρατίας, και ο «Φραπές» και ο «Χασάπης» και η Σεμερτζίδου η οποία ήταν και υπεύθυνη ευρωπαϊκών κονδυλίων.

Και από την άλλη υπάρχουν οι πραγματικοί κτηνοτρόφοι που αγωνιούν και βλέπω, και σας το αναφέρω και στην επίκαιρη ερώτησή μου ότι έχουν προειδοποιήσει και έχουν διαμαρτυρηθεί εδώ και πάνω από έναν χρόνο, ο Σύνδεσμος Ελληνικής Κτηνοτροφίας από 24 Οκτωβρίου 2024. Ξέρετε πότε; Τότε που ο Μπαμπασίδης, αυτός που κατέθετε χθες στην επιτροπή για τον ΟΠΕΚΕΠΕ, συζητούσε με έναν έτερο επιτήδειο και του έλεγε: «Πώς θα κρύψουμε τις απάτες μας;». Θα το διαβάσω στη συνέχεια. «Να επινοήσουμε καμιά ευλογιά».

Την έχετε υπ’ όψιν αυτή τη συνομιλία; Την έχετε ακούσει; Να σας τη διαβάσω. Δεν σας ψέγω που δεν την έχετε ακούσει, αλλά πρέπει να την έχετε υπ’ όψιν, διότι πρέπει και να απαντηθούν τα θέματα αυτά. Μισό λεπτό δώστε μου.

Ακούστε, λοιπόν:

«ΓΙΑΝΝΗΣ ΤΡΟΥΛΛΙΝΟΣ: Είναι δεκατέσσερις περιφερειακές ενότητες που έχουν ευλογιά και προς το παρόν δεν θα μπούμε για έλεγχο και πρέπει το δείγμα να βγει από τις υπόλοιπες περιοχές. Οι υπόλοιπες περιοχές είναι Πελοπόννησος και Κρήτη και λίγο Ήπειρο, δηλαδή από Έβρο μέχρι Θεσσαλονίκη-Σέρρες είναι. Δεν θα ανέβουμε τώρα.

ΚΥΡΙΑΚΟΣ ΜΠΑΜΠΑΣΙΔΗΣ: Οπότε θα πρέπει στην Κρήτη, πέρα από αυτό το συγκεκριμένο που μας απασχολεί γενικότερα, να ξεκινήσω το δείγμα από εκεί.

ΤΡΟΥΛΛΙΝΟΣ: Είναι πρόβλημα. Να γεννήσουμε καμιά ευλογιά, λες να βρούμε μια.

ΜΠΑΜΠΑΣΙΔΗΣ: Ε, αυτό, ναι. Στην πραγματικότητα, αυτό σου λέω, αλλά εντάξει, πώς να σου πω, χαριτολογώντας!».

Και έχει και άλλα. Λέει πώς καθάρισε το θέμα ο Αυγενάκης, αυτός που δεν ελέγχεται για προανακριτική κ.ο.κ..

Δηλαδή, αυτές οι συνομιλίες, κύριε Υπουργέ, την ώρα που ο Σύνδεσμος Ελληνικής Κτηνοτροφίας που εκπροσωπεί εξήντα χιλιάδες κτηνοτρόφους -να σας δίνει και ο συνεργάτης σας κάτι σχετικό, κάποια σημείωση να ενημερωθείτε και θα περιμένω με αγωνία να δω τι θα μου απαντήσετε- διαμαρτύρεται για τον κ. Κέλλα, τον Υφυπουργό σας, που εμπλέκεται, επίσης, αλλά δεν παραιτήθηκε γιατί εμπλέκεται σε όλα. Όταν εμπλέκεσαι σε πολλά μένεις στη θέση σου, άμα εμπλέκεσαι σε λίγα παραιτείσαι!

Ο ΣΕΚ τόνισε ότι οι αναφορές του Υφυπουργού, σύμφωνα με τις οποίες ο ΣΕΚ, ο Σύνδεσμος Ελληνικής Κτηνοτροφίας εκπροσωπήθηκε στη διαβούλευση που πραγματοποιήθηκε στο Υπουργείο Αγροτικής Ανάπτυξης και Τροφίμων στις 22 Οκτωβρίου μέσω άλλων οργανώσεων, δεν ανταποκρίνονται στην πραγματικότητα. Ο ΣΕΚ και η Πανελλήνια Ένωση Κτηνοτρόφων, ΠΕΚ, αποκλείστηκαν σκόπιμα από τη συγκεκριμένη διαβούλευση, σύμφωνα με τους ίδιους και αυτό επιβεβαιώθηκε από την ανακοίνωση που εκδόθηκε μετά την τηλεδιάσκεψη.

Η θέση του Συνδέσμου Ελλήνων Κτηνοτρόφων είναι σαφής: Η συμμετοχή των κτηνοτρόφων σε τέτοιες διαδικασίες είναι ζωτικής σημασίας για τη βιωσιμότητα του κλάδου και τη λήψη ορθολογικών αποφάσεων που αφορούν στο μέλλον τους.

Εδώ μιλάμε, κύριε Υπουργέ, για την αγωνία των κτηνοτρόφων το 2024, πέρυσι, όταν…

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Πρόεδρε, έχουμε φτάσει στα δώδεκα λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κυρία Πρόεδρε! Καταλάβατε, όμως, ότι είναι…

**ΠΡΟΕΔΡΕΥΟΥΣΑ (Όλγα Γεροβασίλη):** Ο χρόνος, βεβαίως, σας δόθηκε αλλά δεν γίνεται άλλο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σε μισό λεπτό έχω τελειώσει.

Ευχαριστώ.

Καταλαβαίνετε, λοιπόν, κύριε Υπουργέ, τι; Ότι εύλογα μπαίνει το ερώτημα εάν την ώρα που θα έπρεπε το Υπουργείο να μεριμνήσει για τη διάσωση των ζώων, για την πρόληψη της εξάπλωσης, για την προστασία των ζώων και των κτηνοτρόφων, κάποιοι επιτήδειοι σκέφτονταν ότι η ευλογιά είναι μια καλή ευκαιρία να κρύψουν, να θάψουν τα σκάνδαλά τους και τις λαθροχειρίες τους.

Οι ερωτήσεις, λοιπόν, που σας θέτω καταλαβαίνετε ότι έχουν διττή στόχευση: Η μία έκφανση και η μία πτυχή αφορά στην προστασία και γι’ αυτό σας ρωτάμε ποια μέτρα έλαβε το Υπουργείο για την πρόληψη, αποτροπή και περιορισμό της νόσου της ευλογιάς των αιγοπροβάτων, κρούσματα της οποίας είχαν ανακοινωθεί στην Τουρκία το 2023,λ και ποια άμεσα μέτρα στήριξης προβλέφθηκαν για τους κτηνοτρόφους που έχουν μείνει χωρίς δουλειά και χωρίς εισόδημα.

Και το δεύτερο είναι αν έγιναν τα ελάχιστα πριν τις θανατώσεις για να εξετασθεί αν μπορούν να διασωθούν αυτά τα ζώα. Η παράμετρος της διάσωσης των ζώων πώς συνεκτιμήθηκε και πώς ιεραρχήθηκε. Και παρακαλώ να μου απαντήσετε, συμπεριλαμβάνοντας στην απάντησή σας αυτό που σας έθεσα, μήπως το ενεργό σκάνδαλο του ΟΠΕΚΕΠΕ ήταν ένα κίνητρο για το ότι αφέθηκαν τα ζώα αυτά και οι κτηνοτρόφοι απροστάτευτοι, γιατί ήταν μια καλή ευκαιρία κάποιοι να εμφανίσουν ότι εκκαθαρίζουν τα ανύπαρκτα αλλά δηλωθέντα ζώα τους.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Τσιάρα, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Κυρία Πρόεδρε, προλαμβάνετε με την ερώτησή σας την ενημέρωση που προτίθεμαι να κάνω στην αρμόδια Επιτροπή Παραγωγής και Εμπορίου μετά από λίγες μέρες, τη Δευτέρα.

Πριν απαντήσω στα ερωτήματά σας, θα σας πω πως γνωρίζετε πως προέρχομαι από τη Θεσσαλία, άρα όλες αυτές τις εικόνες που μου περιγράψατε είναι πολύ οικείες εικόνες σε εμένα και θα σας έλεγα ότι τις κουβαλάω μαζί μου σε σχέση και με το μέγεθος της καταστροφής αλλά και σε σχέση με την απόγνωση των ανθρώπων -αγροτών, γεωργών, κτηνοτρόφων- που έζησαν το δράμα των συνεπειών ενός πολύ σπάνιου φαινομένου και για το οποίο,, τουλάχιστον είναι γνωστό ότι γίνεται μια τεράστια προσπάθεια από την πλευρά της Κυβέρνησης να το αντιμετωπίσουμε σε ό,τι αφορά τις συνέπειες, δίνοντας και την προσοχή και το βάρος αλλά και λαμβάνοντας μέτρα και δίνοντας χρηματοδοτήσεις σε όλους αυτούς τους ανθρώπους.

Πάμε στο κρίσιμο θέμα της ερώτησής σας που αφορά στις ζωονόσους. Ξέρετε πολύ καλά ότι η πατρίδα μας βρέθηκε για πρώτη φορά αντιμέτωπη με μια εκτεταμένη, θα έλεγα, διάδοση ζωονόσου πέρυσι τον Ιούλιο. Τότε ήταν η πανώλη. Είναι μια αντίστοιχη ζωονόσος με την ευλογιά. Είναι επιζωοτία των μικρών μηρυκαστικών και στην πραγματικότητα είναι μια ζωονόσος που μπορεί να θέσει σε μεγάλο κίνδυνο το σύνολο, για να αποφύγω και εγώ τη λέξη «ζωικού κεφαλαίου». Συμφωνώ μαζί σας. Ηθικά ούτε εμένα μου αρέσει, αλλά είναι ένας όρος τον οποίο χρησιμοποιούμε.

Να αποφύγουμε, λοιπόν, το να μπούμε σε μια λογική να προσβληθεί ένας τεράστιος αριθμός ζώων, όπως ήταν πάρα πολύ πιθανό. Και τότε, όπως θα θυμάται κανείς, λάβαμε όλα τα μέτρα τα οποία προβλέπονται στον αντίστοιχο Ευρωπαϊκό Κανονισμό, τον 687/2020 και καταφέραμε μέσα σε ένα χρονικό διάστημα κυριολεκτικά ελάχιστο, δύο μηνών, αλλά μέχρι το τέλος του χρόνου ήταν περίπου έξι μήνες, να εκριζώσουμε την πανώλη από την Ελλάδα.

Περί τα τέλη Αυγούστου είχαμε τα πρώτα κρούσματα ευλογιάς στον Έβρο και αυτό, όντως, ήταν ένα ζήτημα το οποίο μας χτύπησε καμπανάκι. Γιατί υπάρχουν εκτεταμένες ζωονόσοι το τελευταίο χρονικό διάστημα και -για να είμαστε ειλικρινείς μεταξύ μας- όχι μόνο στην Ελλάδα αλλά σε πάρα πολλές ευρωπαϊκές χώρες; Πρώτον, διότι υπάρχει σε έναν πολύ μεγάλο βαθμό, ως παράγοντας, η κλιματική κρίση, που οι υψηλές θερμοκρασίες ευνοούν την εύκολη μετάδοση των ιών που προκαλούν τις ζωονόσους. Δεύτερον, διότι υπάρχει σε έναν πολύ μεγάλο βαθμό, από την άλλη πλευρά, η δυνατότητα του να μεταφέρονται -εντός εισαγωγικών η λέξη- «μεταλλαγμένοι» ιοί στους οποίους οφείλονται οι ζωονόσοι, αλλά βεβαίως και για το γενικότερο θέμα που υπάρχει το τελευταίο χρονικό διάστημα, ότι μέσα από μια συνολική αύξηση της κτηνοτροφικής δραστηριότητας είναι πολύ εύκολη η μεταφορά των ιών.

Γιατί καταφέραμε να αντιμετωπίσουμε την πανώλη εύκολα και όχι εύκολα την ευλογιά, όπως πραγματικά συμβαίνει και το αντιμετωπίζουμε σήμερα; Διότι ο ιός της πανώλης είναι ένας ιός που ζει μόλις είκοσι μία μέρες -είναι ένας RNA ιός- ενώ ο ιός της ευλογιάς ζει για έξι μήνες και πλέον και είναι ένας DNA ιός. Με άλλα λόγια, είναι πολύ πιο ανθεκτικός, μπορεί να παραμείνει οπουδήποτε, μπορεί να παραμείνει στις ζωοτροφές, μπορεί μηχανικά να μεταφερθεί, μπορεί να παραμείνει στο τρίχωμα του ζώου. Άρα, λοιπόν, είναι πολύ εύκολη η μετάδοση του συγκεκριμένου ιού.

Πώς κινήθηκε η εξέλιξη της ευλογιάς από το χρονικό διάστημα που εμφανίστηκε μέχρι σήμερα; Έγινε μια τεράστια προσπάθεια από την πρώτη στιγμή, έχοντας και την κεκτημένη ταχύτητα της αντιμετώπισης της πανώλης και είδαμε, γνωρίζοντας ότι το επιδημιολογικό μοντέλο είναι ένα μοντέλο που θα διαρκέσει πάνω από έξι μήνες κυρίως λόγω του χρόνου ζωής του ιού, ουσιαστικά από τον Φεβρουάριο και μετά, για σχεδόν τρεις περίπου μήνες, να έχουμε μηδενικά κρούσματα.

Ήταν η στιγμή, όμως, που έπρεπε να αναστείλουμε τα περιοριστικά μέτρα λόγω του Πάσχα και λόγω του ότι υπήρχαν πολύ αυξημένες ανάγκες και οι κτηνοτρόφοι μας είχαν βρεθεί κυριολεκτικά στα όρια της ασφυξίας.

Από εκεί και πέρα, σε συνδυασμό πάλι με τις υψηλές θερμοκρασίες, έχουμε μια μεγάλη διάδοση της νόσου.

Τι κάναμε, λοιπόν, για να είμαστε ειλικρινείς μεταξύ μας, όλο το προηγούμενο χρονικό διάστημα για να αντιμετωπίσουμε την περαιτέρω μετάδοση της νόσου; Κάναμε καθολική απαγόρευση μετακίνησης αιγοπροβάτων μέσα στις ζώνες προστασίας και επιτήρησης. Φροντίσαμε ούτως ώστε να υπάρξει σημαντική απολύμανση των αγροτικών δρόμων και των σημείων μετακίνησης. Υπήρξε αυστηρή εφαρμογή των ελεγκτικών και υγειονομικών πρωτοκόλλων, όπως ορίζονται από τις κτηνιατρικές υπηρεσίες. Υπήρξε συνεχής συντονισμός με τις περιφέρειες και τις τοπικές κτηνιατρικές αρχές ώστε να υπάρχει ενιαία και αποτελεσματική δράση. Είχαμε, όσο γινόταν, άμεση υγειονομική ταφή και διαχείριση των νεκρών ζώων. βεβαίως, επιχειρήσαμε να ενημερώσουμε τους κτηνοτρόφους για τα μέτρα ασφάλειας και υγιεινής κάνοντας ουσιαστικά και ταυτόχρονα και μία διεξαγωγή επιδημιολογικής έρευνας.

Ποιοι είναι οι παράγοντες που έχουν την ευθύνη για να μη μεταδοθεί η νόσος, μιας ζωονόσος εν προκειμένω; Το Υπουργείο Αγροτικής Ανάπτυξης πρώτα απ’ όλα, γιατί είναι υποχρεωμένο να παρουσιάσει τα μέτρα, να δώσει τις οδηγίες για το τι πρέπει να κάνει κανείς, οι περιφέρειες μέσω των ΔΑΟΚ, που έχουν την ευθύνη για την εφαρμογή και την τήρηση των μέτρων βιοασφάλειας, αλλά και οι ίδιοι οι κτηνοτρόφοι -για να είμαστε ειλικρινείς μεταξύ μας- οι οποίοι πρέπει να φροντίζουν για τα μέτρα ασφάλειας που αφορούν στις δικές τους κτηνοτροφικές εγκαταστάσεις.

Κάνω μια παρένθεση εδώ. Να σας πω ότι πριν τον «Daniel» η αποζημίωση που ήταν για κάθε νεκρό ζώο ήταν 85 ευρώ. Με τον «Daniel» αυτό το ποσό έφτασε στα 150 ευρώ. Και τώρα με την πανώλη και την ευλογιά η αποζημίωση για το νεκρό ζώο είναι στα 250 ευρώ. Επίσης, θέλω να κρατήσετε ότι το μέγιστο ποσό που δίνεται από ευρωπαϊκή χώρα για αποζημίωση για θανατωθέν ζώο είναι 95 ευρώ. Και επίσης, θέλω να σημειώσετε ότι πουθενά, σε καμία ευρωπαϊκή χώρα, αποζημίωση για θανατωθέντα ζώα δεν δίνεται αν νωρίτερα δεν έχει διαπιστωθεί ότι οι κτηνοτρόφοι τηρούν τα μέτρα βιοασφάλειας.

Αντιλαμβάνεται κάποιος ότι έχουμε περάσει μέσα από μια πολύ δύσκολη συνθήκη κι εγώ θα σας πω ότι είναι μια εποχή προκλήσεων συνολικά για τον πρωτογενή τομέα. Ήσαστε εδώ νωρίτερα που απήντησα και σε ερωτήσεις άλλων συναδέλφων. Η πραγματικότητα είναι ότι οι ζωονόσοι όντως είναι ένα τεράστιο ζήτημα αυτή τη στιγμή στην Ελλάδα και σε πολλές άλλες ευρωπαϊκές χώρες.

Τι πρέπει να κάνει κάποιος για να αντιμετωπίσει τις νόσους; Πρέπει να εντείνει τα μέτρα βιοασφάλειας. Πρέπει να υπάρχει συνεχής εγρήγορση πρέπει να υπάρχει συνεχής επόπτευση. Πρέπει να υπάρχει συνεχής επιτήρηση σε ό,τι αφορά την εφαρμογή των μέτρων. Και πρέπει να υπάρχει -επαναλαμβάνω- το αίσθημα της ευθύνης και της υπευθυνότητας από τον πρώτο μέχρι τον τελευταίο. Και αυτή είναι μια προσπάθεια η οποία είναι διαρκής. Αν για οποιοδήποτε λόγο δεν υπάρχει υπευθυνότητα, το πρόβλημα δεν παραμένει απλώς, αλλά και εντείνεται.

Σας ενημερώνω, λοιπόν, ότι με βάση πολλές πληροφορίες που έχουμε, βρεθήκαμε αντιμέτωποι με το εξής: Να αναφέρονται κρούσματα και όταν οι κτηνίατροι των ΔΑΟΚ επισκέπτονταν τις συγκεκριμένες κτηνοτροφικές εγκαταστάσεις, έβρισκαν ήδη νεκρά ζώα από τη νόσο. Καταλαβαίνετε ότι κάτι τέτοιο είναι εγκληματικό, διότι είναι ο κύριος λόγος για τον οποίον παραμένει, μεταφέρεται και διασπείρεται ακόμη περισσότερο η νόσος.

Πρέπει κάποια στιγμή, όταν μιλάμε για την υπευθυνότητα όλων μας, να κατανοήσουμε ότι αν δεν βάλουμε από μόνοι μας τους φραγμούς σε συγκεκριμένα ζητήματα, προφανώς θα βρεθούμε αντιμέτωποι με ακόμη πιο δυσάρεστες συνέπειες. Η επόμενη προφανώς επιλογή θα είναι να γίνει lockdown -εγώ θέλω να είμαι ειλικρινής απέναντί σας- το οποίο εφαρμόσαμε για έναν μόλις μήνα με την πανώλη και έκλεισε ο κύκλος. Εκεί, όμως, μιλούσαμε για μια ζωονόσο ο ιός της οποίας έχει χρόνο ζωής είκοσι μία μέρες κι εδώ μιλάμε για μια ζωονόσο ο ιός της οποίας έχει χρόνο ζωής έξι μήνες.

Πρέπει να καταλάβουμε ότι οι συνέπειες ενώπιον των οποίων μπορεί να βρεθούμε δεν είναι καθόλου χαμηλού ενδιαφέροντος ούτε μικρής σημασίας. Αντίθετα, υπάρχει μεγάλο ζήτημα και πρέπει όλοι να κάνουμε ό,τι είναι δυνατόν για να το προλάβουμε.

Σε όλη αυτή την υπόθεση έχουμε ήδη προχωρήσει τη διαδικασία για να δοθεί αποζημίωση των de minimis των ζωοτροφών, που είναι 63 εκατομμύρια και καλύπτουν την περίοδο από πέρυσι -νομίζω- μέχρι και τον Ιούνιο του 2025. Και βεβαίως θα υπάρχει και η επόμενη διαδικασία, προκειμένου να υπάρξουν αντίστοιχες αποζημιώσεις. Ταυτόχρονα να έχει υπογραφεί πλέον η πίστωση από το Υπουργείο Οικονομικών για 20 επιπλέον εκατομμύρια, προκειμένου να δοθούν οι αποζημιώσεις για τα θανατωθέντα ζώα.

Αντιλαμβάνομαι ότι υπάρχει μια δυσκολία και πραγματική, αλλά και ψυχολογίας. Αυτή είναι η αλήθεια. Αλλά αν δεν αντιμετωπίσουμε συνολικά τη ζωονόσο και την περαιτέρω μετάδοσή της, θα βρεθούμε αντιμέτωποι με ακόμη μεγαλύτερη απομείωση του αριθμού των ζώων που έχουμε στην Ελλάδα.

Εγώ, κυρία Πρόεδρε, πιστεύω στην ελληνική κτηνοτροφία και πιστεύω ότι είναι ένας σημαντικός τομέας, συμμετέχει ενεργά, έχει τεράστια συμμετοχή ουσιαστικά στον πρωτογενή τομέα. Πιστεύω, επίσης, ότι μας προσφέρει προϊόντα τα οποία είναι πολύ υψηλής προστιθέμενης αξίας και δημιουργούν μια τεράστια υπεραξία και για την ελληνική οικονομία, αλλά και για τις εξαγωγές στο εξωτερικό και πρέπει να επιμείνουμε σε αυτό. Είμαστε κυριολεκτικά συντονισμένοι και κατευθυνόμενοι προς εκείνον τον στόχο που θα κρατήσει ασφαλή την ελληνική κτηνοτροφία. Είναι, όμως, μια κρίσιμη στιγμή. Θέλω να είμαι ειλικρινής απέναντί σας και πρέπει όλοι να συμμετέχουμε με τον ρόλο της ευθύνης που μας αναλογεί.

Θα επανέλθω με την απάντηση στο άλλο ερώτημα που θέσατε.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία, γιατί έχουμε κι άλλη συζήτηση κι έχετε χρόνο να απαντήσετε σε όλα τα ερωτήματα.

Πρόεδρε, κυρία Κωνσταντοπούλου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

Κύριε Υπουργέ, εκφράσατε τη λύπη σας, εκφράσατε και την προσωπική σας προσέγγιση στα πράγματα, αλλά δεν μου απαντήσατε. Κι εγώ θα επιμείνω γιατί περιμένω απαντήσεις και θα επιμείνω μέχρι να δοθούν οι απαντήσεις. Τι κάνατε, τι έκανε η Κυβέρνηση; Και εγώ σας αναγνωρίζω ότι αναλαμβάνετε τον Ιούνιο του 2024 και μάλιστα ενδεχομένως και ανυποψίαστος για όλο το υπόβαθρο που υπήρχε στο πεδίο και του ΟΠΕΚΕΠΕ και του Υπουργείου το οποίο αναλάβατε. Είστε αυτός ο οποίος παρέλαβε από τον κ. Αυγενάκη και φαντάζομαι ότι δεν σας παρέδωσε ο κ. Αυγενάκης ενημερώνοντάς σας για όλα όσα έκανε και τα οποία καταγράφονται στην ποινική δικογραφία για την οποία, δυστυχώς, δεν διεξάγεται αυτή τη στιγμή διερεύνηση σε επίπεδο προανακριτικής επιτροπής.

Υπάρχει συζήτηση μεταξύ Τρουλλινού και Μπαμπασίδη. Όλοι αυτοί είναι πρόσωπα της Νέας Δημοκρατίας, του κόμματος στο οποίο βρίσκεστε και εσείς, και πιστεύω ότι υπάρχουν και άλλοι, δεν είναι όλοι κακοποιοί. Αλλά αυτά είναι σοκαριστικά.

Λέει ο Τρουλλινός: «Και μου λέει εγώ τα είχα κλαμένα». Τα είχε, δηλαδή, τα χρήματα. Μπαμπασίδης: «Ναι». Τρουλλινός: «Αλλά κανόνισε ο Αυγενάκης και πληρώθηκα». Μπαμπασίδης: «Μάλιστα. Οκ, οκ». Τρουλλινός: «(γέλια) Τρομερό». Μπαμπασίδης: «Το θέμα είναι, εγώ σε πήρα για τα εξής. Τι θα κάνουμε με τον έλεγχο; Γιατί σήμερα έγινε μια σύσκεψη στο γραφείο του στρατάρχου». Εννοεί τον Στρατάκο. Τρουλλινός: «Μμμ». Μπαμπασίδης: «Μμμ». Μουγκανίζουν. Μπαμπασίδης: «Και επειδή θέλουν να κάνουν ελέγχους για τον Δ». Τρουλλινός: «Ναι». Μπαμπασίδης: «Και δόθηκε η εντολή. Είναι δεκατέσσερις περιφερειακές ενότητες που έχουν ευλογιά και άρα σε αυτές προς το παρόν δεν θα μπούμε σε έλεγχο. Και πρέπει το δείγμα να βγει από τις υπόλοιπες περιοχές» κ.λπ., κ.λπ..

Και φτάνουν να λένε: «Είναι πρόβλημα, δηλαδή, πρέπει να εμφανιστεί καμιά ευλογιά λες;», «Να βρούμε, να βρούμε, ναι». Και καταγράφονται γέλια. Έχουν σφαχτεί τριακόσιες χιλιάδες ζώα και αυτοί γελάγανε!

Μπαμπασίδης: «(γέλια) Ε, αυτό ναι. Στην πραγματικότητα αυτό σου λέω, αλλά εντάξει, πώς να σου πω χαριτολογώντας;». Τρουλλινός: «Ναι, ναι. (ακατάληπτο περιεχόμενο)». Πρέπει να το ακούσουμε, γιατί εμείς θα καταλάβουμε. Μπαμπασίδης: «Ναι».

Την ώρα, λοιπόν, που το Υπουργείο έπρεπε να ασχολείται με το πώς θα προστατεύσει τα ζώα και θα περιχαρακώσει τη νόσο και δεν θα φτάναμε εκεί, και ξέρετε με ποιο ενδιαφέρον σας μιλάω, διότι σας βρήκαμε και σας καταλάβαμε εξαπίνης πριν στις Βρυξέλλες με το που είχατε αναλάβει μαζί με τον υπεύθυνο...

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Λίγων ημερών!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στις ημέρες ακριβώς που είχατε αναλάβει. Ήσασταν ημερών Υπουργός.

Σας βρήκαμε στις Βρυξέλλες με τον υπεύθυνο αγροτικών θεμάτων της Πλεύσης Ελευθερίας, τον Σωκράτη Αλειφτήρα, που είναι πραγματικός αγρότης. Τέτοιους θα έπρεπε να έχετε. Είναι ένας πραγματικός αγρότης και μαχόμενος αγρότης και ξέρει τα θέματα. Και ξέρετε πόσο καλά ξέρει τα θέματα γιατί ζει εργαζόμενος ως αγρότης και μοχθώντας. Και σας εκφράσαμε όλες τις αγωνίες του αγροτικού κόσμου τότε.

Εδώ λοιπόν καταγράφεται ότι την ίδια περίοδο -γιατί όλοι αυτοί παρέμειναν και επί των ημερών σας- και ο Στρατάκος και ο Μπαμπασίδης συνωμοτούσαν πώς θα κρύψουν τις αξιόποινες δράσεις τους. Και σας επαναλαμβάνω, είστε σίγουρος ότι έγιναν αυτά που έπρεπε; Και ποια ήταν αυτά που έγιναν; Και πως είμαστε σίγουροι; Γιατί αυτοί δεν το είχαν σε τίποτα να θυσιάσουν τα ζώα, για να κρύψουν τις πομπές τους. Και ήξεραν ότι ερευνώνται από την Ευρωπαϊκή Εισαγγελία, γιατί υπάρχει πρώτον το δεδομένο ότι ο Μυλωνάκης ενημέρωνε τους Βουλευτές της Νέας Δημοκρατίας που δεν υπουργοποιήθηκαν, ότι αυτό έγινε γιατί τους έχει πιάσει ο κοριός της Ευρωπαϊκής Εισαγγελίας. Και δεύτερον, τα κακοποιά στοιχεία, οι «Φραπέδες» και οι «Χασάπηδες», μέλη της Νέας Δημοκρατίας, μιλούσαν μεταξύ τους στα τηλέφωνα και έλεγαν «να βγάλουμε από τη μέση την Παπανδρέου», δηλαδή, την Ευρωπαία Εισαγγελέα που ερευνούσε και ερευνά το έγκλημα και το σκάνδαλο του ΟΠΕΚΕΠΕ. Και ο άλλος έλεγε «αν σκότωνα την Τυχεροπούλου, θα ήμουν έξω». Πώς δεν είπε ότι θα του έδινε και βραβείο ο Μητσοτάκης!

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Προέδρου της Πλεύσης Ελευθερίας)

Εδώ λοιπόν προκύπτει ότι υπάρχει μία τρομακτική καταστροφή. Διαβάζω για την περιοχή του Έβρου. «Οι κτηνοτρόφοι της περιοχής βρίσκονται σε απόγνωση». Μιλάει τώρα για την Ξάνθη. «Από τις εκατόν τριάντα κτηνοτροφικές μονάδες στα τριάντα έξι χωριά του Δήμου Τοπείρου, σήμερα έχουν μείνει δύο. Έχουν θανατωθεί εξαιτίας της νόσου τριάντα οχτώ χιλιάδες αιγοπρόβατα, ενώ στο σύνολο της περιφέρειας έχουν θανατωθεί περισσότερα από εκατόν εξήντα χιλιάδες. Στην Περιφερειακή Ενότητα Ροδόπης είκοσι οχτώ χιλιάδες». Αν μιλούσαμε για ανθρώπους, θα μιλούσαμε για γενοκτονία. Είναι τρομακτικό αυτό.

Και σας άκουσα να λέτε ότι πηγαίνουν οι υπηρεσίες και βρίσκουν ζώα νεκρά. Τι πρέπει να κάνουν οι κτηνοτρόφοι; Να σκοτώνουν τα ζώα με τις μεθόδους που καταγράφονται στα δημοσιεύματα; Βλέπω σήμερα η «Εφημερίδα των Συντακτών» -και είναι ενδεικτικό- έχει πρωτοσέλιδο «Η σφαγή των αμνών». Γιατί αυτό συμβαίνει. Και βλέπω και δημοσιεύματα από προηγούμενες ημέρες στο «Documento» και σε άλλα μέσα, για διαδικασίες να σκοτώνουν τα ζώα με τσάπες, με πυροβολισμούς. «Όχι» λέτε;

Πάντως όταν λέτε ότι πάνε οι υπηρεσίες και βρίσκουν τα ζώα νεκρά, τι πρέπει να κάνουν οι κτηνοτρόφοι να τα σκοτώνουν μόνοι τους, χωρίς παρουσία κτηνιάτρου;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Όχι, ποτέ. Αυτό γίνεται από τους κτηνιάτρους…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Συνεπώς, οι κτηνοτρόφοι φταίνε;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Καλούν την υπηρεσία της ΔΑΟΚ και γίνεται όλη η διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, άρα αν οι υπηρεσίες πηγαίνουν και βρίσκουν ζώα νεκρά, είναι γιατί δεν πήγαν εγκαίρως οι υπηρεσίες, κύριε Υπουργέ.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Δεν τις κάλεσαν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν τις κάλεσαν;

Είπατε ότι ξέρετε και το πιστεύω. Βιωματικά για τον κτηνοτρόφο που πηγαίνει και βλέπει τα ζώα άρρωστα και δεν μπορεί να τα βοηθήσει, τι πιστεύετε ότι είναι; Πώς είναι δυνατόν να λέτε ότι δεν τις κάλεσαν; Οι άνθρωποι είναι απεγνωσμένοι και θέλουν να σώσουν τα ζώα τους. Και σας παρακαλάνε -και θέλω να μου απαντήσετε σε αυτό- από το 2024 για εμβολιασμούς. Και ζητάνε -και είναι θέση του κτηνοτροφικού κόσμου- ότι πρέπει να γίνει εμβολιασμός.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Πρόεδρε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κυρία Πρόεδρε.

Κάνουν συνεντεύξεις Τύπου εδώ και περισσότερο από ένα χρόνο και ζητάνε εμβολιασμό. Και το Υπουργείο αρνείται τον εμβολιασμό, χωρίς να εξηγεί με ποια στοιχεία και για ποιο λόγο αρνείται τον εμβολιασμό.

Και την ίδια ώρα, κύριε Υπουργέ, ξέρετε καλά -και με αυτό θα τελειώσω- ότι δεν έχει πληγεί μόνο ο κτηνοτροφικός τομέας. Έχει πληγεί σοβαρότατα και ο αγροτικός τομέας. Γιατί οι άνθρωποι που καλλιεργούν τριφύλλι και γενικά καλλιεργούν βρώσιμα για τα ζώα, έχουν να αντιμετωπίσουν τις απαγορεύσεις που έχετε βάλει για την μετακίνηση του τριφυλλιού, ενώ δεν έχετε βάλει απαγορεύσεις για την μετακίνηση των ζωοτροφών που είναι παραγόμενες με βιομηχανικό τρόπο.

Κύριε Υπουργέ, παρακαλώ απαντήστε μου τι κάνατε γι’ αυτά τα δύο θέματα και αν τα ιεραρχήσατε ψηλά και αν είστε βέβαιος, με αυτά που μου είπατε, ότι δεν ξέρατε αυτούς τους διαλόγους. Τώρα περιμένω να ερευνήσετε και να επανέλθετε.

Είστε βέβαιος ότι έγιναν απ’ όλους αυτά που έπρεπε με ιεράρχηση την προστασία και τη διάσωση των ζώων και των κτηνοτρόφων; Και δεύτερον, τι έχετε προβλέψει σήμερα; Γιατί σήμερα είναι σε απόγνωση οι κτηνοτρόφοι.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Τσιάρα, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Κυρία Πρόεδρε, δεν κατάφερα στην προηγούμενη απάντησή μου να σας απαντήσω σε αυτό το κρίσιμο ερώτημα, αν όλη αυτή η διαδικασία, που αφορά στον ΟΠΕΚΕΠΕ, σχετίζεται με τις θανατώσεις των ζώων.

Θέλω λοιπόν να ξεκαθαρίσουμε κάτι. Το ότι υπήρχε ένα θέμα στον ΟΠΕΚΕΠΕ σε σχέση με τον αριθμό των ζώων, που μπορεί να είχε αναφορά στο 2015 με τα εικονικά βοσκοτόπια ή με το να έχουν κάποιοι βοσκοτόπια χωρίς ζώα, είναι κάτι που δεν θα το αμφισβητήσω. Και προφανώς αυτό δημιουργούσε πιθανότατα και μια πλασματική εικόνα σε σχέση με τον πραγματικό αριθμό των ζώων που δηλώνονταν στον ΟΠΕΚΕΠΕ. Άλλωστε, είναι ο βασικός λόγος για τον οποίο έχουμε όλα αυτά τα θέματα και προφανώς είναι ο βασικός λόγος στον οποίο στηρίζεται και η δικογραφία που έχει διαβιβαστεί από την Ευρωπαϊκή Εισαγγελία.

Αυτό, όμως, που συμβαίνει σήμερα είναι εντελώς διαφορετικό. Διότι δεν είναι δυνατόν κάποιος να κρύψει ζώα -και θα σας το πω και με συγκεκριμένο παράδειγμα- διότι κτηνίατροι της ΔΑΟΚ οι οποίοι προβαίνουν στις θανατώσεις των ζώων, είναι υποχρεωμένοι να καταμετρήσουν τον ακριβή αριθμό των ζώων, που θα ακολουθήσουν μετά από τη διαδικασία είτε της καύσης είτε της υγειονομικής ταφής.

Και σας το λέω αυτό, διότι πλέον είναι μία συγκεκριμένη αρμοδιότητα και μια συγκεκριμένη ευθύνη των κτηνιάτρων της ΔΑΟΚ να κάνουν αυτήν τη συγκεκριμένη καταγραφή, η οποία συσχετίζεται με τον αριθμό των δηλωθέντων ζώων.

Επίσης, υπάρχει ένα χαρακτηριστικό παράδειγμα κτηνοτρόφου ο όποιος θανάτωσε -αν θυμάμαι καλά- δύο χιλιάδες ζώα και δήλωνε τρεις χιλιάδες οχτακόσια ζώα. Αυτό έχει βγει στα μέσα μαζικής ενημέρωσης. Αλλά δεν ξέρω για ποιο λόγο δεν πήρε ενδεχομένως τη διάσταση που θα έπρεπε να πάρει. Διότι ακριβώς μέσα απ’ αυτόν τον έλεγχο βρεθήκαμε αντιμέτωποι πιθανόν με μια προσπάθεια εξαπάτησης του ΟΠΕΚΕΠΕ και λήψης χρημάτων από κάποιον, ο οποίος δεν τα δικαιούνταν.

Άρα, λοιπόν, τέτοιου είδους θέμα, ανεξάρτητα απ’ όλα αυτά τα οποία μου αναφέρατε είτε από διαλόγους είτε από οτιδήποτε, σήμερα που μιλάμε, να συσχετίζει τον αριθμό των θανατωμένων ζώων μαζί με μια προσπάθεια «συγκάλυψης», εντός εισαγωγικών, στον ΟΠΕΚΕΠΕ, για μένα προσωπικά δεν υφίσταται. Είναι -επαναλαμβάνω- αποκλειστική ευθύνη των κτηνοτρόφων της ΔΑΟΚ να καταμετρούν τα θανατωθέντα ζώα και να τα συσχετίζουν με τον αριθμό των ζώων που δηλώνονται στη δήλωση του ΟΣΔΕ.

Πάμε όμως παρακάτω, διότι υπάρχουν πολλά θέματα τα οποία αναφέρατε νωρίτερα. Φαντάζομαι το καταλαβαίνετε πως ούτε εγώ, ούτε κανείς μας εδώ δεν μπορεί να είναι χαρούμενος όταν σε ένα κοπάδι που έχει βρεθεί ένα κρούσμα ευλογιάς, είμαστε υποχρεωμένοι να θανατώσουμε και όλα τα υπόλοιπα ζώα. Αυτό -νομίζω- είναι μια θέση, η οποία υπαγορεύεται και από την όποια ενδεχομένως συναισθηματική μας προσέγγιση αλλά και με βιωματικά ενδεχομένως στοιχεία τα οποία συνδυάζονται από την προηγούμενη ζωή μας. Αυτό είναι μια άλλη συζήτηση.

Εμείς τι κάνουμε; Είμαστε υποχρεωμένοι να ακολουθήσουμε την ευρωπαϊκή Οδηγία. Η ευρωπαϊκή Οδηγία, ο Ευρωπαϊκός Κανονισμός 2020/687 που σας ανέφερα νωρίτερα, ουσιαστικά μας υποχρεώνει εφόσον υπάρχει ένα κρούσμα ευλογιάς, να υπάρχει θανάτωση όλου του κοπαδιού.

Η διαδικασία γίνεται μέσα από μια προβλεπόμενη σειρά θα έλεγα πράξεων-προσεγγίσεων και, βεβαίως, είναι στην ευθύνη των κτηνιατρικών υπηρεσιών. Δεν έχει καμία σχέση με τους κτηνοτρόφους.

Αυτό που σας είπα νωρίτερα είναι δυστυχώς το γεγονός ότι υπήρξε απόκρυψη των κρουσμάτων. Δηλαδή βρέθηκαν νεκρά ζώα και ακόμη και σήμερα που μιλάμε, αν τριγυρίσει κανείς στην ελληνική περιφέρεια, μπορεί, ενδεχομένως, να δει ότι κάποιοι πετάνε κάπου νεκρά ζώα. Αυτό είναι δείγμα απόλυτης ανευθυνότητας σε ό,τι αφορά τη διασπορά της νόσου, θέλω να το ξεκαθαρίσω. Γιατί αντιλαμβάνεστε ότι ακόμη και η μηχανική μεταφορά του ιού όχι μόνο μέσα από την ίδια την επαφή των ζώων μεταξύ τους, αλλά ακόμη και με άλλα ζώα, με τα σκυλιά, με τα οικόσιτα, με οτιδήποτε μπορείτε να φανταστείτε, προφανώς δημιουργεί τον λόγο για να διασπαρεί ακόμη περισσότερο η νόσος μηχανικά. Αυτό είναι το πρόβλημα.

Γιατί κάποιοι κτηνοτρόφοι δεν τα ανέφεραν όλα αυτά; Γιατί οι αριθμοί από μόνοι τους έρχονται και μας λένε ποια είναι η αλήθεια. Διότι όλη η προηγούμενη περίοδος ήταν μια παραγωγική περίοδος, με άλλα λόγια τα ζώα είχαν πολύ γάλα, και προφανώς ανέμεναν να κλείσει αυτή η περίοδος για να ανακοινώσουν ή να δηλώσουν τα δικά τους κρούσματα. Δεν είναι σωστό. Είναι μεγάλο πρόβλημα αυτό το οποίο σας αναφέρω και ενδεχομένως είναι και ένας από τους βασικούς λόγους γιατί έχουμε πολύ μεγάλη μετάδοση της νόσου.

Πάμε να πούμε για το θέμα του εμβολίου, για το οποίο με ρωτήσατε. Φαντάζομαι να γίνεται κατανοητό ότι η επιλογή για να γίνει εμβόλιο δεν πρέπει να καθοδηγείται ούτε από την επιθυμία των κτηνοτρόφων ούτε από την άποψη του όποιου Υπουργού Αγροτικής Ανάπτυξης. Πρέπει να καθοδηγείται απολύτως από επιστημονικά δεδομένα. Δηλαδή για να μπούμε σε μια διαδικασία συστηματικού, καθολικού, εμβολιασμού θα πρέπει ταυτόχρονα να υπάρχει και η επιστημονική τεκμηρίωση.

Τουλάχιστον από ό,τι είμαι σε θέση να γνωρίζω, οι δύο μεγάλες κτηνιατρικές σχολές της χώρας, οι οποίες έχουν εξαιρετικούς κτηνιάτρους επιστήμονες καθηγητές πανεπιστημίου, η Κτηνιατρική του Αριστοτελείου Πανεπιστημίου Θεσσαλονίκης και της Καρδίτσας του Πανεπιστημίου Θεσσαλίας, έχουν βγάλει ανακοινώσεις που αποτρέπουν για τον καθολικό εμβολιασμό απλούστατα διότι υπάρχει ελλιπής επιστημονική τεκμηρίωση για το εμβόλιο.

Μόλις την προηγούμενη Τρίτη συναντήθηκα με τον αρμόδιο Ευρωπαίο Επίτροπο, ο οποίος, δεν σας το κρύβω, μου ζήτησε να δούμε το ενδεχόμενο του εμβολιασμού. Του έθεσα λοιπόν ορισμένα ερωτήματα, τα οποία του τα έχω διαβιβάσει και γραπτώς, σε σχέση με το αν το συγκεκριμένο εμβόλιο έχει αδειοδοτηθεί από άλλη ευρωπαϊκή χώρα, σε σχέση με το αν έχει χρησιμοποιηθεί σε άλλη ευρωπαϊκή χώρα, σε σχέση με το σε τι ποσοστό δημιουργεί ανοσία στα ζώα, σε σχέση με το τι χρόνο ανοσίας δημιουργεί, σε σχέση με το αν γνωρίζουμε ένα ζώο όταν έχει αντισώματα αν τελικά νοσεί ή αν απλά είναι εμβολιασμένο. Γιατί καταλαβαίνετε ότι όταν μιλάμε για ένα σχετικά χαμηλό επίπεδο ανοσίας που επιτυγχάνεται το πόσο θα εμπλακεί όλη η διαδικασία όταν δεν ξέρουμε ένα ζώο αν νοσεί ή είναι απλά από το εμβόλιο θα μας οδηγήσει σε ανεξέλεγκτες καταστάσεις.

Αυτή είναι μια συζήτηση, ένα ντιμπέιτ, που εξακολουθεί αυτήν τη στιγμή που μιλάμε να διαλαμβάνεται διότι από τη δική μου πλευρά περιμένω να υπάρξουν οι αντίστοιχες απαντήσεις από την Ευρωπαϊκή Επιτροπή. Εγώ σας το δηλώνω εκ των προτέρων ότι, ως γιατρός, το αναφέρατε και εσείς νωρίτερα, δεν θα μπορούσε σε καμία περίπτωση να είμαι εναντίον του εμβολίου. Εγώ θέλω να το ξεκαθαρίσω, δεν συζητάω για κάτι τέτοιο. Εγώ συζητώ για το αν υπάρχει τέτοια επιστημονική τεκμηρίωση που να μη βάζει σε διακινδύνευση ουσιαστικά τα ζώα μας στην Ελλάδα και σε δεύτερο επίπεδο σε διακινδύνευση την παραγωγή της φέτας. Διότι και εκεί υπάρχει ένα ζήτημα μιας και τα ζώα τα οποία θα έχουν αντισώματα προφανώς θα δημιουργήσουν τον λόγο για τους λεγόμενους περιφερειακούς αποκλεισμούς από τη φέτα, άρα θα έχουμε πολύ μικρότερη δυνατότητα εξαγωγής φέτας και αυτό είναι μια άλλη συνέπεια για τον ελληνικό κτηνοτροφικό κόσμο.

Δεν είναι ούτε εύκολη απόφαση ούτε μπορεί να ληφθεί χωρίς να υπάρχει μια σοβαρή επιστημονική τεκμηρίωση. Σε αυτήν την αναμονή νομίζω ότι όλοι μας μπορούμε τουλάχιστον να συμφωνήσουμε.

Σας λέω εκ των προτέρων, και κλείνω με αυτό, κυρία Πρόεδρε, ότι σε πολύ λίγες μέρες από τώρα θα δώσουμε αυτά τα 63 εκατομμύρια, που αφορούν τις αποζημιώσεις για ζωοτροφές, μιας και οι κτηνοτρόφοι μας ήταν αναγκασμένοι να έχουν κλεισμένα τα ζώα για μεγάλο χρονικό διάστημα, άρα δεν μπορούσαν να τα βόσκουν έξω και γι’ αυτόν τον λόγο έκαναν κάποια έξοδα.

Όπως επίσης σας λέω και για τη Θεσσαλία στην οποία αναφερθήκατε στην πρωτομιλία σας, κυρία Πρόεδρε, ότι θα πληρωθούν και τα λεγόμενα φερτά υλικά. Δηλαδή υπήρξαν κάποιες αγροτικές εκμεταλλεύσεις, κάποια χωράφια, για να το πούμε διαφορετικά, που λόγω του «Daniel» υπήρχαν φερτά υλικά και δεν μπορούσαν να καλλιεργηθούν. Θα δοθούν και οι αντίστοιχες αποζημιώσεις. Έχουμε ήδη διασφαλίσει άλλα 20 εκατομμύρια ευρώ για να δοθούν, όπως σας είπα, οι αποζημιώσεις για τα θανατωθέντα ζώα ουσιαστικά από τον Απρίλιο και μετά.

Είμαστε σε μια διαδικασία που προσπαθούμε και επιχειρούμε βήμα-βήμα να στηρίξουμε τον κτηνοτροφικό κόσμο. Είναι μια δύσκολη στιγμή, δεν υπάρχει αμφιβολία. Είναι όμως μια στιγμή που χρειάζεται σύμπραξη, συνεργασία, ευθύνη από όλους μας και αυτό επιχειρούμε.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ερώτηση είναι η τέταρτη με αριθμό 1391/22-9-2025 επίκαιρη ερώτηση δεύτερου κύκλου της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τoν Υπουργό Αγροτικής Ανάπτυξης και Τροφίμωνμε θέμα: «H μη ενεργοποίηση Ευρωπαϊκών μηχανισμών στήριξης και η θανάτωση τριακοσίων χιλιάδων αιγοπροβάτων λόγω της νόσου της ευλογιάς, αντί μέτρων πρόληψης και προστασίας της κτηνοτροφίας».

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

Κύριε Υπουργέ, θα ξεκινήσω με αυτό που μου ανέφερε η κ. Ακρίτα τώρα, περνώντας. Μου είπε «ρώτα και με ποιον τρόπο θανατώνονται». Είναι αυτό που σας ανέφερα προηγουμένως. Με ενδιαφέρει να προσδιορίσετε εάν υπάρχει Οδηγία, γιατί εγώ ανέφερα ποια είναι τα δημοσιεύματα για τις θανατώσεις και ποια είναι και η εμπειρία των κτηνοτρόφων που περιμένουν για τα ασθενή ζώα τους. Τα δημοσιεύματα αναφέρουν φρικιαστικούς τρόπους θανάτωσης. Εσείς λέτε δεν ισχύουν αυτά. Θα ήθελα να μας πείτε, αν εφαρμόζεται συγκεκριμένο πρωτόκολλο και σε ποιες περιοχές.

Εγώ σας ανέφερα και κάποιες περιοχές που δεν είναι δηλωμένες σαν περιοχές στις οποίες υπάρχει ευλογιά, ενώ υπάρχει, όπως οι Σέρρες. Δεν ξέρω αν σχετίζεται αυτό με οτιδήποτε που περνάει από το μυαλό μας, πάντως δεν είναι ανακοινωμένο ότι στις Σέρρες θερίζει η ευλογιά, ενώ είναι πραγματικότητα και το ξέρετε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Δεκατέσσερα κρούσματα στις Σέρρες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είναι μόνο δεκατέσσερα τα κρούσματα, κύριε Υπουργέ. Εγώ μιλώ με κτηνοτρόφους.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Χθες μόνο δεκατέσσερα κρούσματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και συνολικά εκατοντάδες, χιλιάδες; Θα μας πείτε.

Οι υπηρεσίες πάντως, όπως σας είπα, δεν εμφανίζονται και λένε «δεν έχουμε χρήματα για να εμφανιστούμε, δεν έχουμε χρήματα για τις τσάπες».

Αναγκαστικά θα αναφερθώ σε αυτά που είπατε, γιατί δεν πρέπει να μείνουν αναπάντητα. Είπατε ότι θα προβλέψετε αποζημιώσεις και αναφερθήκατε σε κάποιες αποζημιώσεις για ζωοτροφές. Θα προβλέψετε τα αντίστοιχα για τους αγρότες που έχουν καταστραφεί; Οι καλλιεργητές του τριφυλλιού έχουν καταστραφεί.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Αυτοί που καλλιεργούν ζωοτροφές.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα μου το απαντήσετε να το επιβεβαιώσετε και στο μικρόφωνο, γιατί είναι σημαντικό.

Έβλεπα την κοπέλα αυτή από τον Έβρο, που έδωσε συνέντευξη, και όλοι πρέπει να το δουν, και είπε «εμάς μας δίνουν 95 ευρώ για το ζώο που χάνουμε, εμένα το κάθε ζώο μού στοιχίζει 400 ευρώ». Άρα τα 95 ευρώ τα οποία εσείς δίνετε δεν φτάνουν ούτε κατά διάνοια για να αποζημιώσουν την απώλεια.

Υπάρχει μία διάσταση που νομίζω ότι ο κόσμος δεν την ξέρει, όσοι δεν σχετίζονται με την κτηνοτροφία και δεν έχουν στο περιβάλλον τους κτηνοτρόφους. Και αυτή η διάσταση είναι ότι αυτήν την εποχή τα ζώα είναι έγκυα, τα ζώα τα οποία θανατώνονται είναι έγκυα. Δηλαδή θανατώνονται όχι μόνο τα ζώα που καταμετρώνται, αλλά θανατώνονται και τα κυοφορούμενα ζώα. Είναι τρομακτικό αυτό το οποίο συμβαίνει, είναι αδιανόητο.

Πραγματικά, εγώ δεν αισθάνομαι ότι μας έχετε δώσει απαντήσεις που να δικαιολογούν γιατί δεν έγινε επαρκής πρόληψη.

Αντί άλλου, εγώ θα ήθελα να σας διαβάσω τα αιτήματα που διατύπωσαν αγρότες και κτηνοτρόφοι στην πρόσφατη συνέντευξη Τύπου που έγινε στην Περιφέρεια Θεσσαλίας, προκειμένου να αναδειχθεί το αδιέξοδο στο οποίο έχουν οδηγηθεί οι κτηνοτρόφοι από την κρίση και τα μέτρα θανατώσεων, προκειμένου επίσης να καταγγείλουν την απουσία ουσιαστικής στήριξης από την πολιτεία και την καθυστέρηση σε αποζημιώσεις, ενισχύσεις και μέτρα επιβίωσης, προκειμένου ακόμη να παρουσιάσουν συγκροτημένα αιτήματα, ώστε να γίνουν κτήμα της κοινωνίας και να ασκηθεί πίεση στην Κυβέρνηση -και αυτό είναι η δική μας αποστολή, να φέρουμε και αυτά τα στοιχεία και αυτά τα αιτήματα εδώ στη Βουλή, να τα ακούσει όλος ο κόσμος και οι πολίτες, για να σας πιέσουμε και για να σας πιέσουν και οι πολίτες και αυτοί οι οποίοι μπορεί να μην είναι κτηνοτρόφοι, αλλά πρέπει να καταλάβουν τι συμβαίνει- και προκειμένου επίσης να υπερασπιστούν, όπως γράφουν οι αγρότες, το ζωικό κεφάλαιο, τις αυτόχθονες φυλές και την κτηνοτροφική παράδοση προβάλλοντας ότι το ζήτημα δεν είναι μόνο οικονομικό, αλλά και πολιτισμικό.

Σας διαβάζω, λοιπόν, τα αιτήματά τους και περιμένω τις απαντήσεις σας σε σχέση με το ειδικότερο ερώτημα που περιέχει η δεύτερη ερώτησή μου και είναι γιατί δεν έγιναν τα απαιτούμενα και απαραίτητα εγκαίρως, σε επίπεδο ενεργοποίησης των ευρωπαϊκών μηχανισμών στήριξης. Γιατί αναφερθήκατε στις επιφυλάξεις σας και τα ερωτηματικά που διατηρείτε για τον εμβολιασμό, όμως στη Γαλλία υπήρξε μαζικός εμβολιασμός…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Όχι, σε καμία χώρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κάνω λάθος; Καλώς.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Επίσημη απάντηση του Επιτρόπου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλώς. Θα αναζητήσω το δημοσίευμα και αν κάνω λάθος, δεν έχω κανένα πρόβλημα να το παραδεχτώ. Αλίμονο.

Τα αιτήματα, λοιπόν:

Άμεση ανάγκη για εμβολιασμό, ώστε να διασώσουμε το ζωικό κεφάλαιο. «Μονόδρομος το εμβόλιο», λένε οι κτηνοτρόφοι.

Επίσημη ενημέρωση από το Υπουργείο Αγροτικής Ανάπτυξης για την αξιολόγηση των υπαρχόντων εμβολίων και την επιστημονική τους τεκμηρίωση. Σας ζητούν ενημέρωση.

Σαφείς εξηγήσεις, γιατί δεν εφαρμόζεται πρόγραμμα μαζικού εμβολιασμού. Οικονομικοί λόγοι; Επιστημονικοί λόγοι; Άλλοι λόγοι; ΟΠΕΚΕΠΕ, που σας ρωτώ εγώ;

Προστασία στα ζώα αυτοχθόνων φυλών, ώστε να διατηρήσουμε την κουλτούρα και την παράδοσή μας. Υπάρχουν ζώα που είναι πολύ σπάνια, όπως τα χιώτικα που υπάρχουν πάνω στις Σέρρες και άλλες σπάνιες φυλές που αυτήν τη στιγμή κινδυνεύουν.

Άμεση παύση θανατώσεων με επιστημονική καθοδήγηση, θεραπεία, απομόνωση, καραντίνα και εποπτεία.

Άνοιγμα των σφαγείων για αποσυμφόρηση των μονάδων και ρευστότητα των αγροτικών επιχειρήσεων.

Άμεση καταβολή αποζημιώσεων για όλα τα θανόντα ζώα ανεξαρτήτως ηλικίας.

Καταστροφή ζωοτροφών και αποζημίωση με πραγματική εκτίμηση των υπαρχουσών στις καταστραφείσες εκτροφές.

Εξασφάλιση εισοδήματος στις μονάδες όπου θανατώνονται τα ζώα για τουλάχιστον ένα έτος με βάση την κερδοφορία της επιχείρησης.

Αναγνώριση απώλειας εισοδήματος ανά κεφαλή αναπαραγωγικού ζώου για δύο συναπτά έτη.

Δωρεάν χορήγηση απολυμαντικών σε κάθε εκμετάλλευση. Αυτό είναι κάτι αυτονόητο, που θα έπρεπε να το έχει κάνει η πολιτεία. Δεν το έχει κάνει. Δεν τους προστατεύετε, δηλαδή.

Καταβολή όλων των ενισχύσεων στους πληγέντες και διατήρηση των δικαιωμάτων τους μέχρι την αντικατάσταση των ζώων.

Προκαταβολή του 50% των αποζημιώσεων με βάση τις δηλώσεις ΟΣΔΕ, ώστε να καλυφθεί το κενό έξι έως οχτώ μηνών μέχρι την τελική εκκαθάριση.

Άμεση καταβολή ενίσχυσης για ζωοτροφές, καθώς τα κοπάδια παραμένουν σε καραντίνα χωρίς έσοδα για την αγορά τροφών. Αυτό είναι και το μόνο -νομίζω- από όσα έχω πει μέχρι στιγμής που είπατε ότι θα το κάνετε και θα ήθελα να μας πείτε πιο συγκεκριμένα τι θα κάνετε.

Πάγωμα για τουλάχιστον δύο χρόνια όλων των φορολογικών υποχρεώσεων, οφειλών προς ΔΕΚΟ, καθώς και αναστολή πλειστηριασμών και κατασχέσεων. Αυτό είναι ένα πάγιο αίτημα των πληγέντων αγροτών.

Και τέλος, καταβολή των συνδεδεμένων ενισχύσεων και στους μετακινούμενους κτηνοτρόφους που δεν μπόρεσαν να μετακινηθούν λόγω περιοριστικών μέτρων.

Αυτά είναι τα αιτήματα της Συντονιστικής Επιτροπής Κτηνοτρόφων Θεσσαλίας, οι οποίοι θέτουν -και μ’ αυτά θα τελειώσω, κυρία Πρόεδρε- και τέσσερα συγκεκριμένα ερωτήματα:

Πρώτον, διεκδίκησε ο Υπουργός χρηματοδοτικά εργαλεία από την Ευρώπη, ώστε να στηριχθούν οι κτηνοτρόφοι για απώλεια των ζώων, για ζωοτροφές και για απώλεια εισοδήματος;

Δεύτερον, τα 63 εκατομμύρια ευρώ που ανακοίνωσε το Υπουργείο στις 4 Αυγούστου του 2025 πότε θα δοθούν; Είναι πρόγραμμα de minimis; Θα είναι ακατάσχετα τα χρήματα ή θα πάνε υπέρ τρίτων για οφειλές και δεν θα φτάνουν στις τσέπες των κτηνοτρόφων;

Τρίτον, αναλυτική ενημέρωση για το εμβόλιο. Γιατί το Υπουργείο είναι τόσο αρνητικό; Ποιες χώρες έχουν ενημερώσει ότι θα σταματήσουν τις εισαγωγές φέτας σε περίπτωση εμβολιασμού; Το θέμα που θέσατε.

Και τέταρτον, οι αποζημιώσεις για τα θανατωμένα ζώα δίνονται μετά από πέντε μήνες. Άρα, οι οικογένειες που έχασαν τα ζώα έμειναν χωρίς ένα ευρώ. Γι’ αυτό έχουν και αίτημα για άμεση καταβολή αποζημιώσεων στο 50% του χαμένου κεφαλαίου. Θα το κάνετε;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο, κύριε Τσιάρα.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Κυρία Πρόεδρε, κάποια από τα ερωτήματα που θέσατε είχαν ήδη απαντηθεί, αλλά θα επιχειρήσω να τα ξαναπαντήσω.

Το βασικό σας ερώτημα ήταν αν έχουμε αξιοποιήσει τους διαθέσιμους ευρωπαϊκούς μηχανισμούς στήριξης. Επιχειρώ, λοιπόν, επιγραμματικά να σας πω όλα αυτά τα οποία έχουμε κάνει.

Να απαντήσω, όμως, πρώτα, αν θέλετε, στο εξής, γιατί η κ. Ακρίτα έθεσε ένα θέμα και νομίζω ότι περιμένει να ακούσει την απάντηση. Οι θανατώσεις των ζώων γίνονται μέσα από ένα συγκεκριμένο πρωτόκολλο. Δεν γίνονται ούτε από τους κτηνοτρόφους ούτε από τους κτηνιάτρους. Γίνονται από εκδοροσφαγείς παρουσία των κτηνιάτρων με έναν πολύ συγκεκριμένο τρόπο. Προηγείται αναισθητοποίηση του ζώου και μετά γίνεται η σφαγή με έναν συγκεκριμένο τρόπο, προκειμένου να ακολουθήσει η υγειονομική ταφή με βάση το ευρωπαϊκό πρωτόκολλο. Δεν μπορεί να γίνει με διαφορετικό τρόπο. Αυτό είναι που ακολουθείται. Αναισθητοποίηση του ζώου πρώτα και μετά σφαγή από εξειδικευμένο εκδοροσφαγέα που ασχολείται με αυτό το ζήτημα. Και μάλιστα είναι σε δύο συγκεκριμένα σημεία. Τώρα δεν ξέρω πόσο δόκιμο είναι να την κάνουμε αυτή τη συζήτηση, αλλά είναι καλό να ενημερώνονται και οι πολίτες που πιθανόν μας παρακολουθούν. Είναι στον λαιμό του ζώου και στην κοιλιά, γιατί υπάρχει το γνωστό φαινόμενο με τα αέρια τα οποία αναπτύσσονται στο στομάχι του ζώου. Έτσι τηρείται το ευρωπαϊκό πρωτόκολλο χωρίς κανένα απολύτως θέμα. Αυτή είναι η πραγματικότητα. Προηγείται η αναισθητοποίηση του ζώου.

**ΕΛΕΝΑ ΑΚΡΙΤΑ:** Παλιά τα έριχναν ζωντανά στους λάκκους.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Όχι, όχι. Αντιλαμβάνομαι ότι γίνεται μεγάλη συζήτηση και ακούγονται πολλά πράγματα, αλλά σκεφτείτε ότι έπρεπε ουσιαστικά να ζητήσουμε από έναν μεγάλο αριθμό εκδοροσφαγέων που βρισκόταν και στη Βόρεια Ελλάδα, μιας και το πρόβλημα είχε εντοπισμένα δημιουργηθεί στη Θεσσαλία, για να ακολουθήσουμε αυτό το συγκεκριμένο πρωτόκολλο.

Σε ό,τι αφορά, λοιπόν, την αξιοποίηση των ευρωπαϊκών μηχανισμών, κυρία Πρόεδρε, η χώρα εφαρμόζει για την έγκαιρη διάγνωση και αποτροπή εξάπλωσης διασυνοριακών νοσημάτων το πρόγραμμα των τεσσάρων νοσημάτων, που είναι η ζωώδης δερματίτιδα, η ευλογιά των αιγοπροβάτων ο αφθώδης πυρετός και η πανώλη των μικρών μηρυκαστικών που ξεκίνησε το 2017 και αποσκοπεί τόσο στην ενεργητική όσο και στην παθητική επιτήρηση, αλλά και στην έγκαιρη αντιμετώπιση τυχόν εστιών των συγκεκριμένων παραπάνω νοσημάτων και ο στόχος είναι η διασφάλιση της υγείας των ζώων της χώρας και η διαφύλαξη του εθνικού ευρωπαϊκού και διεθνούς εμπορίου των ζώων και των ζωικών προϊόντων.

Επίσης, στην Περιφερειακή Ενότητα Έβρου εφαρμόζεται παθητική και ενεργητική επιτήρηση, κλινική και ορολογική, στα πρόβατα και τις αίγες και για την πανώλη των μικρών μηρυκαστικών μέσω του προγράμματος TRACES υπό την αιγίδα του FAO και άλλων ευρωπαϊκών οργανισμών και σε συνεργασία με τις βουλγαρικές και τις τουρκικές κτηνιατρικές υπηρεσίες. Ξέρουμε ότι η Περιφερειακή Ενότητα Έβρου θεωρείται περιοχή υψηλού κινδύνου για την είσοδο ζωονόσων στην Ελλάδα λόγω της γεωγραφικής της θέσης και τα αποτελέσματα της επιτήρησης για την ευλογιά ήταν αρνητικά και στα δύο προγράμματα.

Η Ελλάδα έχει τακτική επικοινωνία για την ευλογιά των αιγοπροβάτων με την επιτροπή, λαμβάνει τεχνική υποστήριξη μέσω του εργαστηρίου αναφοράς της Ευρωπαϊκής Επιτροπής. Έχουμε δεχθεί επισκέψεις από την Κτηνιατρική Ομάδα Έκτακτης Ανάγκης της Ευρωπαϊκής Επιτροπής. Επίσης, εκτός από τη βασική εισοδηματική στήριξη και τη συνδεδεμένη εισοδηματική στήριξη, η μεταναστευτική κτηνοτροφία θα επωφεληθεί από ένα στοχευμένο οικολογικό πρόγραμμα στο πλαίσιο του Ελληνικού Στρατηγικού Σχεδίου της Κοινής Αγροτικής Πολιτικής.

Προχωράμε στον καθορισμό ενός αναγκαίου θεσμικού πλαισίου για την εφαρμογή, διαχείριση και παρακολούθηση του οικολογικού προγράμματος Π131.7 Περιβαλλοντική Διαχείριση Κτηνοτροφικών Συστημάτων, το οποίο έχει τις ακόλουθες δράσεις: Τη δημιουργία του τεχνητού λειμώνα σε υποβαθμισμένους βοσκοτόπους, με προβλεπόμενη δαπάνη 304 ευρώ ανά εκτάριο. Τη μετακίνηση από υποβαθμισμένους βοσκοτόπους, με προβλεπόμενη δαπάνη τα 65 ευρώ για τα αιγοπρόβατα και 55 ευρώ για τα βοοειδή. Την κατάρτιση σχεδίου διαχείρισης βοσκοτόπου σε προκαθορισμένους βοσκοτόπους, με προβλεπόμενη δαπάνη 10 ευρώ ανά εκτάριο. Και την κατάρτιση και εφαρμογή βελτιωμένου σιτηρεσίου σε μέσης, καλής κατάστασης βοσκοτόπους, με προβλεπόμενη δαπάνη τα 30 ευρώ ανά εκτάριο. Συνδυαστικά, μαζεύονται αρκετά σημαντικά ποσά για τους κτηνοτρόφους οι οποίοι ακολουθούν αυτό το συγκεκριμένο μοντέλο.

Ταυτόχρονα, έχουμε το δικαίωμα, σύμφωνα με τον Κανονισμό 6090 του 2021 και μια συγκεκριμένη εκτελεστική απόφαση, να αιτούμαστε συγχρηματοδότηση από την Ευρωπαϊκή Επιτροπή σε ποσοστό 30% κατ’ ανώτατο όριο για ορισμένες δαπάνες που πραγματοποιούνται για την εκτέλεση επειγόντων κτηνιατρικών μέτρων που λαμβάνονται για την αντιμετώπιση της ευλογιάς, όπως αποζημίωση των ιδιοκτητών για τα ζώα που θανατώθηκαν.

Θα σας πω χαρακτηριστικά -θα το δώσω επίσημα και στην επιτροπή τη Δευτέρα- ότι έχουμε συγχρηματοδότηση του 30% για το κόστος των δαπανών που αφορά σε κόστος δειγματοληψίας, αντιδραστηρίων, απολυμαντικών, εκστρατειών ενημέρωσης και κλινικών εξετάσεων, όπως επίσης για το κόστος θανάτωσης, ταφής, καθαρισμού, απολύμανσης, μεταφοράς, καταστροφής πτωμάτων, γάλακτος και ζωοτροφών. Η Ευρώπη συμμετέχει περίπου με 23,6% στο ποσό το οποίο αιτηθήκαμε.

Άρα, λοιπόν, για να απαντήσω στο ερώτημά σας, υπάρχει ένας κυριολεκτικά σημαντικός αριθμός χρηματοδοτικών εργαλείων που, μέσα από τον Ευρωπαϊκό Μηχανισμό Στήριξης, έρχεται να στηρίξει αυτή τη στιγμή την Ελλάδα για την αντιμετώπιση της ευλογιάς.

Πάμε να βάλουμε σε μια σειρά όλα αυτά τα οποία μου θέσατε, επιχειρώντας για άλλη μια φορά να απαντήσω.

Πρώτον, για τον εμβολιασμό, νομίζω την άποψή μου σας την είπα. Εφόσον υπάρχει η απαραίτητη επιστημονική τεκμηρίωση, που τουλάχιστον μέχρι σήμερα στους καθηγητές της κτηνιατρικής των δύο ελληνικών κτηνιατρικών σχολών δεν υφίσταται, τότε μπορούμε να συζητήσουμε για τον εμβολιασμό. Η γνώση την οποία έχω -μάλιστα ρώτησα και τον Ευρωπαίο Επίτροπο σε σχέση με το συγκεκριμένο- είναι ότι καμία ευρωπαϊκή χώρα δεν έχει εφαρμόσει τον εμβολιασμό κατά της ευλογιάς.

Δεν ξέρω πραγματικά αν υπάρχει κάποιο άλλο στοιχείο. Μπορεί να υπήρξε ουσιαστικά μια προμήθεια εμβολίων από την Ευρωπαϊκή Επιτροπή, από την Ευρωπαϊκή Ένωση, αλλά αδειοδότηση για τη χρήση του εμβολίου αυτή τη στιγμή δεν υφίσταται σε καμία ευρωπαϊκή χώρα.

Το πρόβλημα είναι το εξής, κυρία Πρόεδρε. Εγώ θέλω να είμαι ειλικρινής απέναντί σας. Αντιλαμβάνομαι ότι είναι μια πολύ μεγάλη ευθύνη και για μένα προσωπικά η όποια επιλογή για την κατεύθυνση που θα κινηθούμε σε ό,τι αφορά την αντιμετώπιση της ευλογιάς. Όμως, για να μπορέσει κανείς να κάνει τα συγκεκριμένα βήματα, αυτά τα βήματα πρέπει να γίνουν, κατά τη δική μου άποψη, με τεκμήριο τη λογική και την επιστημονική απόδειξη. Διαφορετικά, όποια άλλη συζήτηση, θα μας οδηγούσε ενδεχομένως σε αποτέλεσμα και συνέπειες που θα ήταν πολύ οδυνηρές για την ελληνική κτηνοτροφία. Και νομίζω ότι αυτό πρέπει να σκεφτούμε όλοι.

Εγώ προσωπικά δεν έχω μπει ποτέ σε λογικές ούτε αποκλεισμών ούτε ενδεχομένως μονοδιάστατων απόψεων. Αντίθετα, θεωρώ ότι αν μπορούμε να εξαντλήσουμε κάθε επιστημονική αναζήτηση, να δούμε ότι αυτή είναι η σωστή επιλογή για τη δική μας, την ελληνική κτηνοτροφία, θα είμαι διαθέσιμος να κάνω οποιαδήποτε επιλογή χρειάζεται. Όμως, το να κινείται κανείς σε μια εντελώς άλλη λογική απ’ αυτή που υπαγορεύει η ίδια η πραγματικότητα και η επιστημονική τεκμηρίωση μόνο κινδύνους και αρνητικές συνέπειες δημιουργεί.

Σας λέω, λοιπόν, πολύ γρήγορα…

**ΠΡΟΕΔΡΕΥΟΥΣΑ (Όλγα Γεροβασίλη):** Θα τα πείτε όλα πάλι;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Έχουν τεθεί τόσο ζητήματα…

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε κι άλλον χρόνο στη συνέχεια. Την κάθε ερώτηση την κάναμε μία ώρα…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Διαφορετικά, θα φανεί ότι δεν έχω απαντήσει και δεν θέλω…

**ΠΡΟΕΔΡΕΥΟΥΣΑ (Όλγα Γεροβασίλη):** Στη δευτερολογία σας, κύριε Υπουργέ.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Σε ό,τι αφορά, λοιπόν, τις αποζημιώσεις των ζώων, εμείς αιτηθήκαμε περισσότερα χρήματα από το Υπουργείο Οικονομικών για να αποζημιώσουμε τα θανατωθέντα ζώα και να μπορέσουμε σιγά-σιγά να υιοθετήσουμε έναν μηχανισμό προκαταβολών στις αποζημιώσεις, για να μπορέσει ο κτηνοτροφικός κόσμος να έχει μια οικονομική ανάσα σε πρώτο χρόνο, ούτως ώστε να αντιμετωπίζει τα προβλήματά του.

Έχουμε ήδη επεξεργαστεί διάταξη για αναστολή φορολογικών και ασφαλιστικών υποχρεώσεων για τους κτηνοτρόφους των οποίων τα ζώα έχουν θανατωθεί. Να το γνωρίζετε και αυτό, κυρία Πρόεδρε. Και είναι επί θύραις η ψήφιση της συγκεκριμένης διάταξης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιας διάταξης;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Για αναστολή φορολογικών και ασφαλιστικών υποχρεώσεων και καταβολής κάποιων δημοτικών τελών που επιβάλλονται για τους κτηνοτρόφους που έχουν θανατωθεί τα ζώα τους. Διότι -αυτό φαντάζομαι να γίνεται αντιληπτό- είναι άνθρωποι που από τη μια μέρα στην άλλη βρίσκονται χωρίς εισόδημα, με πραγματικές ανάγκες. Είναι βέβαιο ότι πρέπει να τους υποστηρίξουμε σε αυτή τη δύσκολη στιγμή.

Τέλος, θέλω να σας πω ότι η προσπάθεια που κάναμε για την αποκατάσταση του ζωικού κεφαλαίου, ειδικά από την περίοδο του «Daniel», δεν μπορεί να προχωρήσει αυτήν τη στιγμή μεσούσης της έξαρσης της ζωονόσου. Και αυτό είναι μια ευρωπαϊκή Οδηγία.

Σε ό,τι αφορά την αποζημίωση, θα σας πω για άλλη μια φορά ότι δίνουμε τη μακράν μεγαλύτερη αποζημίωση σε σχέση με οποιαδήποτε άλλη ευρωπαϊκή χώρα. Το μέγιστο ποσό αποζημίωσης σε ευρωπαϊκή χώρα για θανατωθέν ζώο…

**ΠΡΟΕΔΡΕΥΟΥΣΑ (Όλγα Γεροβασίλη):** Τώρα πάμε σε επαναλήψεις, κύριε Υπουργέ. Τα έχετε ήδη πει.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** …είναι 95 ευρώ. Δίνουμε 250 ευρώ. Είναι πραγματικά τεράστια η απόσταση. Και έγινε με τη συνείδηση ότι πρέπει να στηριχτεί ο κτηνοτρόφος με μια δεδομένη απώλεια εισοδήματος που έχει σε μια χρονική στιγμή.

Το ότι τα ζώα δεν είναι φθηνά το γνωρίζω και εγώ ο ίδιος. Εγώ αυτή τη στιγμή σας απαντώ σε σχέση και σε σύγκριση με το τι συμβαίνει σε οποιαδήποτε άλλη ευρωπαϊκή χώρα. Και αυτό νομίζω ότι είναι κάτι που πρέπει κανείς και να το λάβει υπ’ όψιν του, αλλά και να το εκτιμήσει στον δέοντα βαθμό.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κυρία Πρόεδρε.

Κύριε Υπουργέ, κατ’ αρχάς, θα σας θέσω το ζήτημα που αμφισβητήσατε σε σχέση με τον εμβολιασμό για ευλογιά στη Γαλλία. Δημοσίευμα του Agrocapital.gr Αύγουστος του 2025: «Η Γαλλία κατέγραψε σημαντική μείωση των κρουσμάτων ευλογιάς βοοειδών, με το Υπουργείο Γεωργίας να ανακοινώνει ότι δεν έχει αναφερθεί νέο περιστατικό από τις 22 Αυγούστου χάρη στη μαζική εκστρατεία εμβολιασμού που ξεκίνησε γύρω από τις εστίες της νόσου. Μέχρι τα τέλη Αυγούστου είχαν εμβολιαστεί περισσότερα από διακόσια είκοσι χιλιάδες ζώα, ποσοστό άνω του 90% του κοπαδιού στις ζώνες γύρω από τις εστίες, ενώ χίλια επτακόσια ζώα θανατώθηκαν. Η Γαλλία διαθέτει περίπου δεκαεπτά εκατομμύρια βοοειδή, το μεγαλύτερο εθνικό κοπάδι στην Ευρωπαϊκή Ένωση». Θα το καταθέσω στη συνέχεια στα Πρακτικά, όταν έρθει ο αρμόδιος.

Η ευλογιά πλήττει και τα βοοειδή και τα αιγοπρόβατα.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Των βοοειδών είναι άλλο, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς αναφερθήκατε προηγουμένως και στις δύο περιπτώσεις ευλογιάς, και για τα βοοειδή και για τα αιγοπρόβατα.

Έχει, όμως, αξία να μας απαντήσετε. Είναι γιατί δεν είναι τόσο αξιόπιστο το εμβόλιο για τα αιγοπρόβατα και είναι πιο αξιόπιστο για τα βοοειδή; Και αν αυτό συμβαίνει, γιατί απάντησαν οι αρμόδιοι Επίτροποι σε Έλληνες Ευρωβουλευτές…

Απάντησε και ο αρμόδιος Επίτροπος Olivér Várhelyi ότι τα κράτη-μέλη μπορούν να εφαρμόζουν εμβολιασμό ως πρόσθετο μέτρο, σύμφωνα με τον κατ’ εξουσιοδότηση Κανονισμό 2023361 της επιτροπής. Η Ενωσιακή Τράπεζα Εμβολίων κατά της ευλογιάς των αιγοπροβάτων μπορεί να αποστείλει έως και πεντακόσιες χιλιάδες δόσεις εμβολίων δωρεάν. Μέχρι σήμερα δεν έχει ληφθεί σχετικό αίτημα από την Ελλάδα. Αυτά αναφέρει αποκαλυπτικά σε απάντησή του προς τον κ. Αρναούτογλου, Ευρωβουλευτή Έλληνα, ο Επίτροπος για την υγεία και την ευημερία των ζώων Olivér Várhelyi. Και αντίστοιχη απάντηση έδωσε έτερος Επίτροπος, ο Επίτροπος Hansen, στον κ. Αρβανίτη.

Άρα, αυτό που λέει η Ευρωπαϊκή Επιτροπή είναι ότι η Ελλάδα δεν έχει υποβάλλει αίτημα και ότι υπάρχει τράπεζα πεντακοσίων χιλιάδων δόσεων εμβολίων, η οποία διατίθεται για δωρεάν εμβολιασμό στα κράτη-μέλη της Ευρωπαϊκής Ένωσης. Είναι σημαντικό και οι κτηνοτρόφοι το θέτουν με επιτακτικό τρόπο. Με επιτακτικό τρόπο!

Ποιοι είναι οι λόγοι; Είναι επιστημονικοί; Είναι οικονομικοί; Είναι άλλοι; Γιατί είναι εξαιρετικά θολό και θα με οδηγήσει στο δεύτερο σκέλος αυτής της μακράς ανταλλαγής που είχαμε σήμερα, που τη θεωρώ πάρα πολύ χρήσιμη. Και ευχαριστώ που είστε εδώ ως αρμόδιος Υπουργός και δεν μας στείλατε τον κ. Κέλλα. Ευχαριστώ πραγματικά.

Είναι χρήσιμο να μάθει ο κόσμος. Είπατε ότι θα λάβετε μέτρα για την αναστολή φορολογικών και ασφαλιστικών υποχρεώσεων για τους κτηνοτρόφους. Θέλω να μου απαντήσετε αν θα λάβετε μέτρα και αν θα νομοθετήσετε και το ακατάσχετο των αποζημιώσεων, γιατί και αυτό είναι πάρα πολύ σημαντικό, να μην πάνε δηλαδή τα χρήματα αλλού και τελικώς οι κτηνοτρόφοι που έχουν πληγεί και περιμένουν τόσους μήνες βρεθούν πάλι χωρίς τίποτε στα χέρια τους να μπορέσουν να κάνουν ξανά την αρχή. Αυτό λοιπόν περιμένω να μου απαντήσετε θετικά και να δεσμευθείτε ότι θα το κάνετε.

Έρχομαι όμως, κύριε Υπουργέ, γιατί δεν σας κρύβω ότι αυτό το οποίο λέτε μου δημιουργεί ερωτηματικά: Πραγματικά ποιο είναι το κίνητρο να εμφανίζεται η χώρα σε αυτήν την αναστολή σε σχέση με τον εμβολιασμό; Γιατί βλέπω και ότι μια άλλη χώρα επίσης μέλος της Ευρωπαϊκής Ένωσης, η Βουλγαρία, επίσης ανακοίνωσε ότι είναι σε ετοιμότητα για να γίνει…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Έχουν βγάλει μανιφέστο και οι κτηνοτρόφοι και οι πανεπιστημιακοί ότι δεν θέλουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θέλουν λέτε. Εγώ σας λέω τι διαβάζω στα δημοσιεύματα.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Θα σας το δώσω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η κυβέρνησή τους πάντως ανακοίνωσε αυτό. Θα μας πείτε ότι εκεί τελικώς δεν θέλουν οι κτηνοτρόφοι και η Κυβέρνηση πάλι κάνει άλλα από αυτά που κάνουν οι κτηνοτρόφοι; Γιατί τελικώς μάλλον αυτό είναι νόσος των κυβερνήσεων να κάνουμε τα αντίθετα από αυτά που θέλουν οι αγρότες και οι κτηνοτρόφοι.

Κύριε Υπουργέ, όμως εγώ θα σας μιλήσω -και θα είμαι και πιο σύντομη σε αυτήν την τελευταία μου παρέμβαση για να ευχαριστηθεί και η κυρία Πρόεδρος που περίμενε για να δώσει σε εσάς τον λόγο τελευταίο- με ειλικρίνεια γιατί νομίζω ότι το ερώτημα που τίθεται στα σοβαρά γύρω από την υπόθεση του αγροτικού τομέα και γύρω από την υπόθεση του ΟΠΕΚΕΠΕ είναι αν κάνετε πραγματικά εσείς κουμάντο στο κομμάτι αυτό.

Τον κ. Σαλάτα, τον τελευταίο Πρόεδρο του ΟΠΕΚΕΠΕ, μάθαμε εχθές ότι τον αποκεφάλισε ο Μυλωνάκης και ήταν δική σας επιλογή ο κ. Σαλάτας από τη θητεία σας μάλιστα, όπως είπατε, στο Υπουργείο Δικαιοσύνης που είχατε και μια θεσμική επαφή με τους φορείς των δικαστών. Ελπίζω ότι εσείς περιοριστήκατε σε θεσμικές επαφές -έχω αστερίσκους πολλούς να πω- αλλά αυτό που γίνεται σήμερα από τον κ. Φλωρίδη είναι αδιανόητο, η ακραία παρέμβαση στη δικαστική και εισαγγελική λειτουργία και η χειραγώγηση και η ο πλήρης εναγκαλισμός, ο σφικτός με τον δικαστικό και τον εισαγγελικό κλάδο. Κάνετε κουμάντο εσείς σε αυτά;

Πριν από λίγο σας είδα να απορείτε και δεν ξέρατε, δεν είχατε ακούσει αυτούς τους διαλόγους που προδίδουν σοβαρότατες διεργασίες παρακρατικού και κακουργηματικού τύπου κάτω από τη μύτη σας. Τον Σαλάτα τον αποκεφάλισε ο Μυλωνάκης κάτω από τη μύτη σας και χωρίς δική σας σύμφωνη γνώμη. Φάνηκε αυτό και από τις δημόσιες αντιδράσεις και τις δικές σας και του κ. Σαλάτα. Ο ΟΠΕΚΕΠΕ αφαιρείται από την αρμοδιότητά σας και πηγαίνει στην ΑΑΔΕ. Και αυτό είναι σοβαρό. Εσείς έρχεστε εδώ και απαντάτε για τον ΟΠΕΚΕΠΕ αλλά πια δεν έχετε αρμοδιότητα. Σας έχουν πάρει τον ΟΠΕΚΕΠΕ και τον έχει ο κ. Πιτσιλής, δηλαδή εκείνος που θα έπρεπε πρώτος να έχει εντοπίσει ότι δηλώνονται στο Ε9 πράγματα τα οποία δεν αντιστοιχούν με τις φορολογικές δηλώσεις. Δηλαδή για να το πούμε κτηνοτροφικά, βάλανε τον λύκο να φυλάει τα πρόβατα. Αυτό έχει γίνει με τον ΟΠΕΚΕΠΕ.

Κάνετε λοιπόν εσείς κουμάντο στο πεδίο αυτό; Αυτό είναι ένα μείζον ερώτημα και με αυτό κλείνω.

Ευχαριστώ.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο, κύριε Τσιάρα, να ολοκληρώσετε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Κυρία Πρόεδρε, ξεκινώ με την παρατήρησή σας για τον εμβολιασμό που έγινε στη Γαλλία. Δεν αφορούσε στα αιγοπρόβατα. Άρα λοιπόν μιλάμε για μια νόσο η οποία αυτήν τη στιγμή ξέρουμε ότι έχει μια αρκετά μεγάλη διάδοση σε πολλές ευρωπαϊκές χώρες, ξέρουμε ότι δεν υπάρχει αδειοδοτημένο εμβόλιο σε καμία ευρωπαϊκή χώρα, ξέρουμε ότι δεν έχει εφαρμοστεί σε καμία ευρωπαϊκή χώρα και ξέρουμε ότι πιθανόν να δημιουργήσει μια τεράστια συνέπεια σε έναν δεύτερο χρόνο, ειδικά για το κορυφαίο παραγόμενο εξαγώγιμο προϊόν της Ελλάδας που είναι η φέτα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θα έχουμε πρόβατα.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Είναι πολύ δύσκολη μια απόφαση η οποία δεν στηρίζεται σε επιστημονική τεκμηρίωση. Εμένα αυτή είναι η βασική θέση στην οποία στέκομαι και με την οποία κινούμαι.

Αν υπάρχει επιστημονική τεκμηρίωση, είναι αυτό που ζήτησα και από τον Ευρωπαίο Επίτροπο κατά τη συνάντησή μου μόλις λίγες μέρες νωρίτερα μαζί του, την προηγούμενη Τρίτη στις Βρυξέλλες, ζήτησα να υπάρχει επιστημονική τεκμηρίωση για το εμβόλιο. Επίσης, λάβετε υπ’ όψιν σας ότι στην Τουρκία που το εμβόλιο εφαρμόζεται εδώ και δεκαετίες όχι μόνο δεν έχει περιοριστεί η ευλογιά, αλλά είναι σε απόλυτη έξαρση.

Είναι ένα μεγάλο ζήτημα το οποίο πρέπει να κατανοήσουμε. Αυτή είναι η προσωπική μου άποψη τουλάχιστον με τα δεδομένα που έχω σήμερα. Πρέπει να βάλουμε τα δυνατά μας, πρέπει να συνεργαστούμε και πρέπει να το αντιμετωπίσουμε όλοι μαζί να εκριζωθεί από την ελληνική κτηνοτροφία. Κάθε άλλη συζήτηση μπορεί να μας βάλει σε μεγάλη διακινδύνευση για το μέλλον της ελληνικής κτηνοτροφίας. Πρέπει να κάνουμε ό,τι είναι δυνατόν προκειμένου να κλείσουμε ερμητικά την ευλογιά εκτός αυτού του κύκλου της μετάδοσής της. Αυτό είναι το μεγάλο ζητούμενο αυτήν τη στιγμή.

Εγώ ειλικρινά και μέσω της κοινοβουλευτικής διαδικασίας στην οποία συμμετέχουμε αυτήν τη στιγμή θέλω να κάνω έκκληση προς όλους τους κτηνοτρόφους, προς όλους αυτούς οι οποίοι εμπλέκονται ουσιαστικά με την κτηνοτροφία στην Ελλάδα να κατανοήσουν ότι αν δεν κάνουμε όλοι το καλύτερο δυνατό από τον πρώτο μέχρι το τελευταίο, από τον άνθρωπο που έχει τα ζώα μέχρι τον κτηνίατρο που έχει την ευθύνη, από τον άνθρωπο που παίρνει το γάλα μέχρι τον άνθρωπο που μεταφέρει τις ζωοτροφές, θα υπάρχει πρόβλημα. Διότι φαίνεται ότι δεν υπάρχει αποτελεσματική αντιμετώπιση της ευλογιάς με έναν άλλο τρόπο. Μακάρι να υπάρχει επιστημονική τεκμηρίωση για το εμβόλιο και εγώ είμαι εδώ για να το ξανασυζητήσουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θα έχει μείνει πρόβατο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Αλλά σε μια λογική επιλογής που ουσιαστικά θα μας οδηγούσε σε αδιέξοδο, προφανώς δεν μπορώ να προχωρήσω. Αυτή είναι η αλήθεια.

Την επιλογή για το αν πρέπει να γίνει εμβόλιο ή όχι προφανώς δεν μπορεί να την κάνει κάποιος που δεν έχει την επιστημονική τεκμηρίωση ούτε εγώ εν προκειμένω που είμαι ο Υπουργός Αγροτικής Ανάπτυξης και Τροφίμων. Αντίθετα, θα πρέπει οι κτηνιατρικές σχολές, οι καθηγητές πανεπιστημίου, όλοι οι επιστήμονες οι οποίοι έχουν εμπλοκή με αυτό το ζήτημα να έρθουν με επιστημονική απόδειξη και να μας φέρουν ενώπιον μιας πραγματικότητας που όντως θα μας φέρει αποτέλεσμα. Διαφορετικά όλα τα άλλα θα μπουν σε μια μεγάλη διακινδύνευση και αυτή τουλάχιστον είναι η δική μου θέση.

Από εκεί και πέρα, θέσατε και πολλά άλλα ζητήματα. Για το γεγονός ότι ο ΟΠΕΚΕΠΕ μεταφέρεται-ενσωματώνεται στην ΑΑΔΕ -το έχω πει πάρα πολλές φορές-, εσείς έχετε πολύ μεγάλη εμπειρία και γνωρίζετε πάρα πολλά πράγματα, πιστεύετε ότι θα μπορούσε να αυτοθεραπευτεί και ο οργανισμός και η αντιμετώπιση όλων αυτών των προβλημάτων που ξέρουμε, ήταν καταγεγραμμένα, αν δεν μπορούσαμε να μεγιστοποιήσουμε τον βαθμό των διασταυρωτικών ελέγχων και του εσωτερικού ελέγχου;

Ποιος είναι ο φορέας στην Ελλάδα που τουλάχιστον αυτά τα δύο χαρακτηριστικά όχι μόνο τα προβάλλει, αλλά τα έχει υιοθετήσει απολύτως μέσα από τη δική του λειτουργία; Είναι η ΑΑΔΕ. Γι’ αυτόν τον λόγο μεταφέρεται ο ΟΠΕΚΕΠΕ στην ΑΑΔΕ, για να κλείσουμε οτιδήποτε αφορούσε στην προβληματική του λειτουργία στο παρελθόν και να μπορέσουμε να δημιουργήσουμε μια επόμενη μέρα διαφάνειας και δικαιοσύνης στη λειτουργία του ΟΠΕΚΕΠΕ.

Αν με ρωτήσετε, εγώ θεωρώ ότι η μέγιστη υποχρέωσή μου απέναντι σε όλους τους ανθρώπους του πρωτογενούς τομέα είναι να δημιουργήσω αυτήν την επόμενη μέρα του ΟΠΕΚΕΠΕ.

Δεν σας κρύβω ότι από την πρώτη στιγμή που βρέθηκα στη θέση του Υπουργού Αγροτικής Ανάπτυξης και Τροφίμων -θα το θυμάται ο παρακαθήμενός σας κ. Καζαμίας- στην πρώτη επιτροπή που ως Υπουργός Αγροτικής Ανάπτυξης και Τροφίμων συζητήσαμε για θέματα και ζητήματα που αφορούσαν κάτι άλλο, ένα νομοσχέδιο για τα ΠΟΠ προϊόντα, ήταν κυριολεκτικά η πρώτη μου παρουσία με αυτήν την αρμοδιότητα και μόνος μου είχα θέσει το μεγάλο πρόβλημα που υπάρχει για τον ΟΠΕΚΕΠΕ. Και σας προκαλώ να το αναζητήσετε και από τα Πρακτικά, διότι είναι κάτι το οποίο με απασχόλησε από την πρώτη στιγμή.

Αν κάποιος θεωρεί ότι αυτή είναι μια εύκολη υπόθεση, δηλαδή να ενσωματώσει κανείς ελεγκτικούς μηχανισμούς κατά τη διάρκεια που πρέπει ο οργανισμός να λειτουργεί και που πρέπει να αντιμετωπίσει όλα αυτά τα προβλήματα και τις παθογένειες που έρχονται από το παρελθόν, είμαι διαθέσιμος να ακούσω οποιαδήποτε πρόταση.

Ξέρετε πώς θα μπορούσα να παρομοιάσω την πραγματικότητα που αφορά στον ΟΠΕΚΕΠΕ; Σαν την ανάγκη να επισκευάσει κανείς ένα αυτοκίνητο εν κινήσει, που το αυτοκίνητο θα πρέπει να κινείται, να ανοίξεις τη μηχανή, να το επισκευάσεις και να το κάνεις να συνεχίσει την πορεία του. Δεν είναι εύκολο. Είναι δύσκολο.

Το μεγαλύτερο πρόβλημα που έχουμε να αντιμετωπίσουμε -και το λέω για άλλη μια φορά και απαντώντας σε εσάς- είναι ότι αυτήν τη στιγμή άνθρωποι οι οποίοι δεν φταίνε σε τίποτα, έντιμοι αγρότες, έντιμοι κτηνοτρόφοι, έντιμοι παραγωγοί, βρίσκονται ενώπιον καθυστερήσεων στις καταβολές των ευρωπαϊκών χρημάτων.

Άνθρωποι οι οποίοι έχουν προγραμματίσει τη ζωή τους, τις ανάγκες τους, τα ζητήματά τους με βάση μια συγκεκριμένη ροή που υπήρχε από το παρελθόν, προφανώς βρίσκονται ενώπιον προβλημάτων. Από αυτούς ζητούμε κυρίως την κατανόηση για να καταλάβουν ότι αλλάζοντας τον ΟΠΕΚΕΠΕ, δημιουργώντας δικλίδες ασφαλείας, εντατικοποιώντας και ενσωματώνοντας τους ελέγχους μέσα στην πραγματική διαδικασία πριν την πληρωμή για να γνωρίζουν ότι η επόμενη μέρα του ΟΠΕΚΕΠΕ θα είναι διαφορετική, από αυτούς ζητούμε την υπομονή και από αυτούς ζητούμε τη στήριξη.

Ξέρω ότι είναι μια δύσκολη στιγμή. Ξέρω ότι υπάρχουν πολλές προκλήσεις. Το είπα και νωρίτερα. Βρισκόμαστε με το πρόβλημα του ΟΠΕΚΕΠΕ, βρισκόμαστε με τις ζωονόσους, με την ευλογιά η οποία δημιουργεί τεράστια ζητήματα. Βρισκόμαστε σε μια εποχή που η κλιματική κρίση ειδικά με τη λειψυδρία του αρδευτικού νερού έχει δημιουργήσει πρόβλημα με μειωμένες παραγωγές. Τα ελληνικά προϊόντα δεν έχουν πάει καλά με τις τιμές στην παγκόσμια αγορά. Αυτή είναι η αλήθεια. Είναι μια δύσκολη εποχή για όλο τον παραγωγικό κόσμο της χώρας. Γι’ αυτό είμαστε, για να μπορέσουμε με τα μέσα που διαθέτουμε, με όποιες δυνατότητες υπάρχουν, να τον στηρίξουμε και να τον κρατήσουμε στα πόδια του, σε μια εποχή που η ανθεκτικότητα του πρωτογενούς τομέα είναι ένα ευρωπαϊκό στοίχημα και όχι μόνο ένα ελληνικό πρόβλημα. Εκεί είναι το μεγάλο ζήτημα που έχουμε να αντιμετωπίσουμε.

**ΠΡΟΕΔΡΕΟΥΣΑ (Όλγα Γεροβασίλη):** Σας ευχαριστούμε, Υπουργέ.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Σας ευχαριστώ, κυρία Πρόεδρε.

**ΠΡΟΕΔΡΕΟΥΣΑ (Όλγα Γεροβασίλη):** Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Μετά τη μεγάλη αυτή συζήτηση που ευλόγως νομίζω δόθηκαν οι χρόνοι λόγω της κρισιμότητας, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Με τη συναίνεση του Σώματος και ώρα 13.11΄ λύεται η συνεδρίαση για τη Δευτέρα 29 Σεπτεμβρίου 2025 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**